கண்டி பிரதேசத்தில் போலி நாணயத்தாள்கள் புழக்கத்தில்


கண்டி பிரதேசங்களில் தற்போது போலி நாணயத்தாள்கள் புழக்கத்திலுள்ளதாகவும் இது குறித்து
பொது மக்கள் விழிப்பாக இருக்க வேண்டும் எனவும் கண்டி பொலிஸ் தலைமையகம் மக்களைக் கோரியுள்ளது. 
 கண்டி பலகொல்ல பொலிஸ் பிரிவில் வெள்ளிக்கிழமை மாலை ஆயிரம் ரூபா போலி நாணயத்தாளுடன் நடமாடிய பெண் ஒருவரை பொலிஸார் கைது செய்தனர். 
இதேபோன்று கலஹா நகரில் 32 போலி 1000 ரூபா மற்றும் 18 500 ரூபா நாணயத்தாள்களுடன் நடமாடிய நான்கு இளைஞர்களை கலஹா பொலிஸாரால் கைது செய்துள்ளனர். 
இதேவேளை கடந்த மாதங்களில் நவலப்பிட்டிய, அட்டன், நுவரெலியா போன்ற பிரதேசங்களில் இவ்வாறான போலி நாணயத்தாள்கள் பொலிஸாரால் கண்டுபிடிக்கப்பட்டன. 
எனவே போலி நாணயத்தாள்கள் அதிகமாக இப் பிரதேசங்களில் புழக்கத்திற்கு வந்துள்ளதால் மக்கள் இது குறித்து விழிப்புடன் இருக்குமாறு கேட்கப்ட்டுள்ளது.

