வாழைப்பழம் தொண்டையில்சிக்கியதால் மாணவன் மரணம்


சென்னையை அடுத்த கீழ்க் கட்டளை அம்பாள் நகர் ஸ்ரீராமானுஜம் தொடர்மாடியைச் சேர்ந்தவர் கிருஷ்ணகுமார். தனியார் கணனி நிறுவனத்தில் மேலாளராக வேலை பார்த்து வருகிறார். இவருடைய மனைவி பாக்யலட்சுமி
இவர்களுடைய ஒரே மகன் ஹரிஸ் சாய்நாதன் (வயது 3 1/2) இவன் பல்லாவரத்தில் உள்ள ஒரு பள்ளியில் படித்து வந்தான்.
நேற்று முன்தினம் காலை 10.15 மணிக்கு தேநீர் இடைவெளியில் பிறந்தநாள் கொண்டாடிய மாணவன் ஒருவன் அனைத்து மாணவர்களுக்கும் இனிப்பு கொடுத்தான். அதை வாங்கி ஹரிஸ் சாய்நாதன் சாப்பிட்டான்.
அதன் பின்னர் ஹரிஸ் சாய்நாதன் வீட்டில் இருந்து கொண்டு வந்த பழம் பிஸ்கட்டுகளை சாப்பிட்டான்.
வாழைப் பழத்தைச் சாப் பிட்டபோது அது திடீர் என்று அவனது தொண்டையில் சிக்கிக் கொண்டது. இதனால் மூச்சுக் குழாயில் அடைப்பு ஏற்பட்டு மூச்சு திணறி அவன் மயங்கி விழுந்தான். இதை பார்த்த வகுப்பு ஆசிரியை ஈஸ்வரி, ஆயா கண்மணி, உடற்பயிற்சி ஆசிரியர் சந்துரு ஆகியோர் ஹரிஸ் சாய்நாதனை அருகில் உள்ள தனியார் ஆஸ் பத்திரிக்கு முச்சக்கர வண்டியில் அழைத்துச் சென்றனர். அங்கு ஹரிஸ் சாய்நாதனை பரிசோதித்த டாக்டர்கள் அவன் இறந்துவிட்டதாக தெரிவித்தனர்.
உடனே இது குறித்து அவனுடைய பெற்றோருக்கு தகவல் தெரிவிக்கப்பட்டது. அவர்கள் மகனின் உடலை பார்த்து கதறி அழுதது நெஞ்சை உலுக்கியது. இந்த சம்பவம் தொடர்பாக கிருஷ்ணகுமார் பல்லாவரம் பொலிசில் புகார் செய்தார்.
இந்த சம்பவம் தொடர்பாக பல்லாவரம் பொலிசார் வழக்குப் பதிவு செய்து ஹரிஸ் சாய்நாதனின் உடலை பிரேத பரிசோதனைக்கு குரோம்பேட்டை மருத்துவமனைக்கு அனுப்பி வைத்தனர்.
பிரேத பரிசோதனை அறிக்கை யின்படி மாணவனின் மரணம் குறித்து உரிய நடவடிக்கை எடுக்கப்படும் என பொலிசார் தெரிவித்தனர்.
