விஷக்காய்ச்சலுடன் அன்னா ஹசாரே உண்ணா விரதம்:சிறை நிரப்பும் போராட்டத்திற்கு 1 இலட்சம் பேர் பதிவு


மும்பை,
விஷக்காய்ச்சலால் பாதிக்கப்பட்டு பலவீனமாக இருக்கும் அன்னா ஹசாரே வலுவான லோக்பால் சட்ட மூலம் வேண்டி மும்பையில் நேற்று முதல் 3 நாட்களுக்கு உண்ணாவிரதம் இருக்கிறார்.
ஊழலுக்கு எதிரான லோக்பால் சட்ட மூலத்தை மத்திய அரசு நாடாளுமன்றத்தில் தாக்கல் செய்தது. அதன் மீது நேற்று மாலை விவாதம் நடந்தது. ஆனால் அரசு கொண்டு வந்துள்ள லோக்பால் சட்ட மூலத்தால் ஊழலை ஒழிக்க முடியாது என்று அன்னா தெரிவித்துள்ளார். எனவே வலுவான லோக்பால் சட்ட மூலம் வேண்டி அவர் மும்பை எம். எம். ஆர். டி. ஏ. மைதானத்தில் நேற்று முதல் 3 நாட்களுக்கு உண்ணாவிரதம் இருக்கிறார்.
இதற்கிடையே கடந்த 2 நாட்களாக அன்னா விஷக்காய்ச்சலால் அவதிப்பட்டு வருகிறார். அதனால் அவர் பலவீனமாக இருக்கின்றபோதிலும் அறிவித்தவாறு நேற்று உண்ணாவிரதம் இருந்தார்.
இதையடுத்து வரும் 30 ம் திகதி முதல் 1 ஆம் திகதி வரை சிறை நிரப்பும் போராட்டத்திற்கு அழைப்பு விடுத்துள்ளார். இதற்காக நாடு முழுவதும் சுமார் 1 இலட்சத்திற்கும் அதிகமானோர் இணையத்தில் பதிவு செய்துள்ளனர் என்பது குறிப்பிடத்தக்கது.
