புவி வெப்பமடைதலும் காலநிலை மாற்றமும்



கைத்தொழில் விஞ்ஞான, தொழில்நுட்ப வளர்ச்சிகளின் எதிர்விளைவுகளைப் பற்றி அக்கறைப்படாமல் முன்னேறிச் சென்றுள்ள உலகம், தற்போது தடு மாறியபடி நிற்கிறது.
கைத்தொழில் புரட்சி காரணமாக புவி வெப்பமடையும் வேகம் தீவிரமடைந்ததனால் காலநிலை மாற்றம் ஏற்பட்டு வருகிறது. காலநிலை மாற்றத்தின் விளைவாக புவியின் தட்பவெப்ப நிலைமை தலைகீழாக மாறி வருகிறது. 
இதனால் ஏற்படப் போகும் பாதிப்புகளை எவ்வாறு எதிர்கொள்வதெனத் தெரியாமல் உலகம் அச்சமடையத் தொடங்கியுள்ளது.
இதன் காரணமாகவே காலநிலை மாற்றம் தொடர்பாக உலகம் தற்போது கூடுதல் கவனம் செலுத்தத் தொடங்கியுள்ளது. உலகின் கவனத்தை கடந்த சில வருடங்களாக கூடுதலாக ஈர்த்துள்ள விடயமாக காலநிலை மாற்றமே விளங்குகிறதெனலாம்.
காலநிலை மாற்ற அக்கறையின் ஒரு அடையாளமாக டென்மார்க்கின் தலைநகரான கோப்பன்ஹேகனில் ஐ.நாவின் பதினைந்தாவது காலநிலை மாற்றம் பற்றிய உச்சிமாநாடு சில தினங்களுக்கு முன்னர் நடைபெற்று முடிவடைந்துள்ளது.
இம்மாநாட்டில் 170 இற்கும் மேற்பட்ட நாடுகளின் பிரதிநிதிகள் பங் கேற்ற போதிலும், மாநாட்டின் குறிக்கோளை எட்டுவதற்கான பய ணம் வெற்றிகரமாக அமையுமென்ற நம்பிக்கை தோன்றவில்லை.
உலகநாடுகளின் கைத்தொழில் நடவடிக்கைகளும் புவிவெப்பமடைத லும் ஒன்றுடனொன்று தொடர்புடைய விடயங்களாகும். கைத் தொழில் அபிவிருத்தி நடவடிக்கைகளால் சுவட்டு எரிபொருள் பயன்பாடு அதிகரித்து வளிமண்டலத்தில் காபனீரொட்சைட் அளவு அதிகரிப்பதன் விளைவாகவே புவிவெப்பமடைகிறது. இதன் காரணமாகவே காலநிலை மாற்றமும் ஏற்படுகிறது.
இத்தகையதொரு நிலைமையில் உலகின் முன்னணிக் கைத்தொழில் நாடுகள் தங்களது கைத்தொழில் நடவடிக்கைகளை குறித்த வரம் பொன்றுக்குள் கட்டுப்படுத்துவதென்பது இலேசான காரியமல்ல. எனவேதான் சுவட்டு எரிபொருள் பாவனையைக் கட்டுப்படுத்துவ தென்பது சர்ச்சைக்குரியதாகிறது. 
சுவட்டு எரிபொருள் பாவனை யைக் கட்டுப்படுத்துவதென்பது கைத்தொழில் நாடுகளைப் பொறுத்தவரை அவற்றின் பொருளாதார வளர்ச்சியில் கட்டுப் பாட்டை விதிப்பதற்குச் சமமானதாக அமைகிறது. 
எனவேதான் காலநிலை மாற்றப் பாதிப்பைத் தவிர்க்கும் உலகளாவிய முயற்சிகளில் உலக நாடுகளின் ஒட்டுமொத்த ஒத்துழைப்பைப் பெறுவதென்பது வெற்றியளிக்காமல் போகிறது.
புவி வெப்பமடைதல், காலநிலை மாற்றம் என்பதெல்லாம் அலட் சியப்படுத்திவிடக் கூடியதான சாதாரண விடயங்களல்ல. இவை யெல்லாம் புவியின் உயிர்வாழ்க்கைக்கு சவாலாக அமைந்துள்ள விடயங்களாகும். 
தொழிற்சாலையொன்றிலிருந்து புகைபோக்கி வழியாக வெளியேறுகின்ற புகைமண்டலத்தை நோக்குவோமாயின் பூமிக்கு எதிர்காலத்தில் ஏற்படப் போகின்ற பேராபத்தை எம்மால் விளங்கிக் கொள்ள முடியும். 
ஒவ்வொரு தனிமனிதனாலும் விடுக் கப்படும் சவால்கள் யாவும் ஒட்டுமொத்தமாக பெரும் சவாலாக உருவெடுத்து புவியை இன்று அச்சுறுத்தத் தொடங்கியுள்ளது.
இச்சவாலை தனியொரு மனிதனால் முறியடித்து விட முடியாது. உலக நாடுகள் ஒன்றிணைந்து சர்வதேச ரீதியில் முறியடிக்க வேண்டிய சவால் இதுவாகும்.
காலநிலை மாற்றத்தினால் ஏற்படப் போகும் விளைவுகள் உடனடியாக பூமிக்கு ஆபத்தைத் தந்து விடப்போவதில்லை. அவ்விளைவுகள் படிப்படியாக அதிகரித்து இறுதியில் இப்பூமியில் உயிரங்கிகளின் வாழ்வை முற்றாக முடிவுக்குக் கொண்டு வந்து விடுமென்பதே உண்மையாகும்.
காலநிலை மாற்றத்தினால் ஏற்படப் போகும் ஆபத்துகள் குறித்து சிறிய நாடுகள் கூட பெரும் அச்சம் கொண்டுள்ளன. புவியின் பனிப்பாறைகள் அனைத்தும் உருகி கடல் மட்டம் மிகவும் உயர்ந்து, சில நாடுகள் தண்ணீருக்குள் சென்று விடுமென்பது பொதுவான அச்சமாகும்.
இந்த எதிர்கால ஆபத்தை உலகுக்கு உணர்த்தும் வகையில் மாலைதீவு தனது அமைச்சரவைக் கூட்டத்தை கடலுக்கடியிலும் நேபாளம் தனது அமைச்சரவைக் கூட்டத்தை மலைச்சிகரம் ஒன்றிலும் நடத்தியதை நாமெல்லாம் மறந்து விடவில்லை.
காலநிலை மாற்றம் மற்றும் அதற்கான காரணிகள் குறித்து உலகளாவிய ரீதியில் தற்போது விழிப்புணர்வு ஏற்பட்டு வரும் இந்நிலையில், நாமும் அது தொடர்பான விடயங்களில் ஈடுபாடு காண்பிக்க வேண்டிய அவசியம் உருவாகியுள்ளது.
