திருச்சபையின் தூதுப் பணிக்கு முன்மாதிரியாகும் அன்னை மரியாள்

மாதம் திருச்சபையின் பாதுகாவலியாம் தேவ அன்னையின் வணக்க மாதமாகும். இம்மாதத்தில் பங்கு மட்டத்தில் பல பக்தி முயற்சிகள் மேற்கொள்ளப்பட்டு வருவதுடன் மாதாவின் திருச்சொரூபம் வீடுகளுக்கு எடுத்துச் செல்லப்பட்டு ஆராதனைகளுக்கு உட்படுத்தும் பணிகளும் மேற்கொள்ளப்படுகின்றன. வணக்க மாதத்தில் அன்னை மரியின் மகிமை கூறும் சிறப்புக் கட்டுரை இது.
தமது வாழ்வை அர்த்தமுள்ள விதத்தில் வாழ விரும்பும் அனைவருமே தங்களின் வாழ்விற்கு ஏற்ற ஒருவரை தமது முன் மாதிரியாகக் கொண்டு வாழ விரும்புகின்றார்கள். திருச்சபையின் பொதுநிலையினர் தங்களின் புரட்சிகர வாழ்வில் பல புனிதர்களையும் மற்றும் பல தலைவர்களையும் தங்கள் வாழ்வில் முன்மாதிரியாகக் கொண்டிருப்பினும் மாதாவின் மாதிரிக்கு தங்களின் வாழ்வில் மிகச் சிறப்பானதொரு இடத்தைத் தந்துள்ளார்கள்.
அன்னை மரியா நம்பிக்கை கொண்டோரின் தாய் என்பதைத் திருச்சபை என்ற கொள்கைத் திரட்டில் நாம் வாசிக்கின்றோம். யானைக்குச் சக்தி அதன் தும்பிக்கையில் போல மனிதருக்குச் சக்தியெல்லாம் அவர் நம்பிக்கையில் நான் இதைத் தன்னம்பிக்கை பிறர் நம்பிக்கை என்று கூறுவர்.
இறை நம்பிக்கை கொண்ட மரியாள் தனது வாழ்வின் ஒவ்வொரு அசைவையும் ஒவ்வொரு நிகழ்வையும் இறைவனில் கண்டு அவரை நம்பி வாழ்ந்தவர். இதனால் தான் அவர் தனது வாழ்வில் அர்த்தத்தையும் முழுமையையும் நிறைவையும் கண்டார்.
இறை மக்களாகிய நாம் ஒவ்வொருவரும் எமது வாழ்வில் மரியாளைப் போல இறைவனை சிக்கெனப் பிடித்து வாழ அழைக்கப்பட்டிருக்கின்றோம். இத்தகைய நம்பிக்கை வாழ்விலும் நம்பிக்கை ஒளியிலும் இவ்வுலக காரியங்களை மதிப்பிட வேண்டும். மேலும் கிறிஸ்தவ மனப்பான்மை அங்கு ஊடுருவச் செய்தால்தான் இவ்வுலக போக்குகளுக்கு அது சவாலாக இருப்பதோடு இயேசு விரும்பும் இறையாட்சி இவ்வுலகில் மலர முடியும்.
கத்தோலிக்க திருச்சபை மரியாள் கடவுளின் தாயாக முன் நியமிக்கப்பட்டவர் எனவும், சிறப்பான விதத்தில் அவர் மீட்கப்பட்டவர் எனவும் அமல உற்பவியாகப் பிறந்தவர் எனவும் ஏற்றுக் கொள்கிறது.
மேலும் திருச்சபைத் தந்தையராலும் எபேசு சங்கத்தாலும் மரியாள் கடவுளின் தாய் என அழைக்கப்பட்டார் என்பதும் இங்கே குறிப்பிடத்தக்கது. இயேசு கிறிஸ்துவின் தாய் எங்களின் தாய் என பெருமை கொள்வோர் அத்தாயின் புரட்சிகர வாழ்வைப் பின்பற்றி இறைவனுக்குச் சான்று பகரும் போது ‘தாயைப் போல் பிள்ளை’ என்பதைத் தங்கள் அன்றாட வாழ்வில் உரிமையாக்கிக் கொள்வர்.
இறைவனின் திருவுளத்தை நிறைவேற்றுவதில் இறைவனின் திருவுளம் தன் வாழ் நாள் முழுவதும் நிறைவேற தன்னையே இறைவனுக்கு அர்ப்பணித்தவர் மரியாள். இதனால் தான் கடவுளின் வார்த்தை தன்னில் மனிதராக மரியா இசைகின்றார். இறை வார்த்தை மனிதராகப் பிறந்த பின் அவரை வளர்த்து ஆளாக்குவதில் வந்த சவால்கள் சங்கடங்கள் எதிர்ப்புக்கள் இன்னல்கள் மகிழ்ச்சி மற்றும் எதிர்நோக்கு அனைத்திலும் அவர் இறைவனின் திருவுளம் ஒன்றையே நிறைவேற்றினார். இதனால் தான் அவர் மீட்பரின் தயானார். அன்னை மரியாவைப் போல எல்லாப் பொதுமக்களும் தங்களின் அன்றாட வாழ்வில் விவிலியத்தின் அடிப்படையில் இறைவனின் திருவுளத்தை தெரிந்து தேர்ந்து நிறைவேற்றினால் அவர்கள் இறைவனுக்கு ஏற்ற மக்களாகிடுவர்.

பொது நிலையினர் திருமண வாழ்வை வாழ சிறப்பாக இறைவனால் அழைக்கப்பட்டுள்ளார்கள். இறைவனின் வல்லமையில் இணைந்து புது மனிதரைத் தோன்றச் செய்கிறார்கள். குடும்பத்திலும் சமூகச் சூழ்நிலைகளிலும் உலக காரியங்களிலும் கிறிஸ்துவுக்குச் சான்று பகர்ந்து அவற்றை கிறிஸ்தவ மனநிலையால் ஊடுருவச் செய்வதில் உலகையே கடவுளுக்கு அர்ப்பணிக்கின்றனர்.
இவை அனைத்திலும் கன்னி மரியாவின் வாழ்வு பொதுநிலையினரின் வாழ்விற்கு ஒரு மேல்வரிச் சட்டமாக அமைந்துள்ளது. பிறர் பணியில் பொது நிலையினர் பணிப்பொறுப்பு என்ன வென்றால் திருச்சபையின் மீட்புப் பணியே ஆகும்.
எனவே, ஒவ்வொருவரும் அவரவர் தகுதி அறிவு ஆகியவற்றின் அடிப்படையில் திருச்சபையின் நலனுக்காகவும் மற்றும் திருச்சபை ஆட்சியாளருடனும் ஒத்துழைக்க வேண்டும். மேலும் பொதுநிலையினர் பங்குப் பணிகளில் திருப்பணியாளர்களுடன் ஒத்துழைப்பதோடு திருப்பணியாளர்களும் பொதுநிலையினரோடு இணைந்து செயல்பட வேண்டும்.
இத்தகைய பிறர் பணியாகிய மீட்புப் பணியில் பொதுநிலையினரின் வாழ்வுக்கு வழியாக இருப்பவர் அன்னை மரியாள் தான். ஏனெனில் அவர் தனது உறவினரான எலிசபெத்திற்கு உதவி தேவைப்பட்ட போது பணிவிடை செய்ய விரைந்தார். காணாமற்போன தனது மகனைத் தேடிக் கண்டடைந்தார். கானாவூர் திருமணத்தில் திராட்சை இரசம் தீர்ந்து மணவீட்டார் தவித்த போதுதன் மகனிடம் பரிந்து பேசி அதைப் பெற்றுத் தந்தார்.
மரியாளின் பாடலை நாம் கேட்கும் போது அதில் நீதியின் ஆறு பெருக்கெடுத்து ஓடுவதைக் காண்கின்றோம். கிறிஸ்துவின் முப்பெரும் பணிகளில் பங்கேற்க பொதுநிலையினர் அனைவரும் மரியாளின் மனநிலையைப் பெற்றிருந்தால் அவர்கள் தங்களை நம்பி அழைத்துள்ள கிறிஸ்துவுக்குச் சான்று பகர்வதுடன் அவர் தம் அரசைப் பரப்பவும் முடியும்.
ஆசியத் திருச்சபையில் இன்றைய சூழ்நிலையில் பொதுநிலையினரின் பெரும் பகுதியாக இருப்பவர்கள் ஏழைகளே. ஏழைகளாக இருப்பதோடு அவர்கள் சிறுபான்மை யினராகவும் இருக்கிறார்கள். எனவே, பொதுநிலையினர் விழிப்புணர்வின் மூலமாக தங்களைத் தாங்களே ஒருங்கிணைப்பதோடு பிற திருச்சபைகளிலும் பிற சமயங்களிலும் உள்ளமற்ற ஏழை மக்களையும் ஒருங்கிணைத்து ஒரு சமத்துவ சமுதாயத்தை உருவாக்கிட தொடர்ந்து உழைத்திட வேண்டும்.
மரியா சிலுவையில் பலியிடப்பட்ட கிறிஸ்துவோடு தன்னையும் இணைத்தார். கிறிஸ்துவோடு மரியாள் துன்புற்றார். அவரது துன்பமும் அவரது மகனாகிய இயேசுவின் சிலுவைச் சாவும் சமத்துவமுள்ள இறை சமுதாயத்தைப் பெற்றெடுப்பதற்காக விளைந்த பேறுகால வேதனைகளும் துன்பங்களுமாகும்.
இந்த தெய்வத்தாய் மரியாளைப் பின்பற்றி பொதுநிலையினர் அனைவரும் துன்புறும் கிறிஸ்துவோடு ஒன்றித்திருந்தால் இறைவனை நாம் பெற்றேராகவும் மானிடரான நாம் அனைவரும் அவரது குழந்தைகளாகவும் உருவெடுக்கும் புதியதொரு ரி!யிr(&gt;ஹிu புதியதொரு பூமியையும் படைத்திடலாம்.

உயிர்த்த ஆண்டவர் இயேசு கிறிஸ்துவின் முதல் கொடை அவர் வழங்கிய இறை ஆவியே. இறை ஆவிக்கும் அன்னை மரியாவுக்கும் நெருங்கிய தொடர்பு உண்டு. இதனால் தான் அன்னை மரியா திருத்திய ஆவியின் திருக்கோவில் என அழைக்கப்படுகிறார். இறை ஆவியால் நிரப்பப்பட்டு வழிநடத்தப்பட்ட மரியா திருத்தூதுப் பணியின் ஊற்றும் உச்சமும் அடித்தளமுமான இயேசுக் கிறிஸ்துவை இவ்வுலகிற்கு வழங்கினார்.
எனவே மரியாதிருச்சபையின் திருத்தூதுப் பணிகளுக்கு மாதிரியாகவும் பொது நிலையினரின் திருத்தூதுப் பணியின் பாதுகாவலியாகவும் இருக்கிறார்.
அன்னையை நிரப்பிய அதே அதே இறை ஆவி இன்று பொது நிலையினரை அருள் பொழிவு செய்துள்ளார். அவர்களின் எல்லா வேலைகளிலும் இறை வேண்டல்களிலும் திருத்தூதுவ முயற்சிகளிலும் திருமணம் மற்றும் குடும்ப வாழ்விலும் துன்பங்களை பொறுமையோடு ஏற்று சவால்களை சந்திப்பதிலும் இயேசுவின் வாழ்வுக்கும் உயிர்த் தெழுதலுக்கும் அவர்கள் சான்று பகர்கிறார்கள். ஆவியின் கனிகளால் உலகுக்கு உணர்வூட்டுகின்றார்கள். எனவே எமக்கெல்லாம் முன்மாதிரியாக விளங்கும் அன்னை மரியை வாழ்த்துவோமாக...

