பண்டாரவளையில் காணாமல்போன சிறுவன் பொலிஸாரால் மீட்பு


பண்டாரவளையில் காணாமல் போனதாக கூறப்பட்ட யாழ்ப்பாணம் சுன்னாகத்தைச் சேர்ந்த பாடசாலை மாணவன் சுரேஸ்குமார் பிரசாத் நுவரெலியாவில் உள்ள கடையொன்றில் இருந்து பொலிசாரினால் இன்று நண்பகல் மீட்கப்பட்டுள்ளதாக சுன்னாகம் பொலிஸாருக்கு நுவரெலியாப் பொலிஸாரினால் தகவல் வழங்கப்பட்டுள்ளதாக மாணவனின் பெற்றோர் தெரிவித்துள்ளனர்.
 கடந்த வியாழக்கிழமை முதல் காணாமல் போனதாக பண்டாரவளை பொலிஸில் ஆசிரியர்களினால் செய்யப்பட்ட முறைப்பாட்டைத் தொடர்ந்து பொலிஸார் குறித்த சிறுவனை மீட்டுள்ளார்கள்.
 ஏற்கனவே சிறுவன் தன்னை யாரோ கடத்திவிட்டதாக சுன்னாகத்தில் உள்ள தையல் கடை உரிமையாளருக்கு தொலைபேசி மூலம் அறிவித்ததாகவும் அதனை பெற்றோர்கள் பொலிஸாருக்குத் தெரிவித்ததாகவும் பெற்றோர்கள் தெரிவித்துள்ளார்கள்.
இன்று மாலை விசாரணைகளை நிறைவு செய்த பின்னர் ஆசிரியர்களிடம் குறிப்பிட்ட சிறுவனைகையளிக்கவுள்ளதாகவும் மாணவனை அழைத்துக்கொண்டு நாளை ஆசிரியர்கள் யாழ்ப்பாணம் வருகை தரவுள்ளதாகவும் பெற்றோர்கள் தெரிவித்துள்ளார்கள்.

