தேர்தல் ஆணைக்குழுவைத் தவிர 
மற்றவை இம்மாதம் நியமிக்கப்படும்


அரசாங்க நிர்வாகத்தை நெறியான முறையில் சட்டபூர்வமாக நடைமுறைப்படுத்துவதற்காக பல காலமாக எல்லோரும் எதிர்பார்த்துக் கொண்டிருந்த சுயாதீன ஆணைக்குழுக்கள் இன்னும் ஓரிரு வாரங்களுக்குள் நியமிக்கப்படும் என்று ஜனாதிபதியின் செயலாளர் லலித் வீரதுங்க தெரிவித்திருக்கிறார். இந்த ஆணைக்குழுக்களுக்கு நியமிக்கப்படுபவர்களின் பெயர் விபரங்கள் இன்னும் ஒரு வாரத்துக்குள் பாராளுமன்ற பேரவைக்கு அனுப்பி வைக்கப்படும்.
ஆயினும் தேர்தல் ஆணைக்குழு மற்றும் தொகுதி நிர்ணய ஆணைக்குழு ஆகியவற்றிற்கான நியமனங்களை பூர்த்தி செய்வதற்கு ஒருசில காலம் எடுக்கும் என்று அறிவிக்கப்படுகிறது.
மார்ச் மாதத்தில் நடைபெறவுள்ள உள்ளூராட்சி மன்றங்களின் தேர்தல்கள் தேர்தல் செயலகத்தின் மேற்பார்வையின் கீழ் நடத்தப் படும். தற்போது சேவைக்கால நீடிப்பை பெற்றுள்ள தேர்தல் ஆணையாளர் தயானந்த திஸாநாயக்காவின் தலைமையிலேயே இந்தப் பணிகளை தேர்தல்கள் செயலகம் மேற்பார்வை செய்யும்.
உள்ளூராட்சி மன்ற தேர்தலுக்கான அரசாங்க வர்த்தமானி ஏற்கனவே, வெளியிடப்பட்டிருக்கின்றதனால், சட்டரீதியிலான சிக்கல்கள் எழுவதை தடுப்பதற்காகவே ஜனாதிபதி மஹிந்த ராஜபக்ஷ அவர்கள் இப்போதைக்கு தேர்தல் ஆணைக்குழுவை நியமிக்க மாட்டார். இதேவேளையில், பெரும்பான்மையான சுயாதீன ஆணைக்குழுக்கான ஆணையாளர்களின் பெயர் நியமன பட்டியலை ஜனாதிபதி செயலகம் ஏற்கனவே தயாரித்துள்ளது.
அரசியல் சாசனத்தின் 18வது திருத்த சட்டமூலம் பாராளுமன்றத்தில் நிறைவேற்றப்பட்டதை அடுத்து இந்த ஆணைக்குழுக்களை நியமிக்கும் செயற்பாடுகள் துரிதப்படுத்தப்பட்டன. சுதந்திர ஆணைக் குழுக்களில் பிரதான இடம்வகிக்கும் சுயாதீன பொலிஸ் ஆணைக் குழு, லஞ்ச விசாரணை ஆணைக்குழு ஆகியவை ஜனவரி மாதம் முடிவடைவதற்கு முன்னர் நியமிக்கப்படும் என்றும் ஜனாதிபதியின் செயலாளர் லலித் வீரதுங்க அறிவித்துள்ளார்.
அரசியல் சாசனத்திற்கான 18வது திருத்த சட்டமூலம் நிறைவேற்றப்பட்டதை அடுத்து ஜனாதிபதி அவர்கள், மூன்று மாதங்களுக்குள் ஒரு தடவையாவது பாராளுமன்ற கூட்டங்களில் கலந்து கொள்வதற்கு வகை செய்யப்பட்டுள்ளது. ஏற்கனவே, இவ்விதம் ஜனாதிபதி அவர்கள் ஒன்றுக்கு மேற்பட்ட தடவைகள் வரவு செலவுத்திட்ட விவாதம் நடைபெற்றுக் கொண்டிருந்த போது பாராளுமன்றத்திற்கு சமுகமளித்திருந்தமை குறிப்பிடத்தக்கது.
தற்போது ஜனாதிபதி அவர்கள் நியமித்துள்ள 5 பேர் அடங்கிய பாராளுமன்ற பேரவை, முன்னர் இருந்து வந்த அரசியல் சாசன பேரவைக்கு பதிலாக நியமிக்கப்பட்டிருப்பது குறிப்பிடத்தக்கது.
18வது அரசியல் சாசனத்தின் அடிப்படையில் ஜனாதிபதிக்கு தனது இரண்டாவது தவணைப்பதவிக் காலத்தின் 4 வருடங்கள் முடிவடைந்த பின்னர் மீண்டும் ஜனாதிபதி தேர்தல் ஒன்றை நடத்துமாறு உத்தரவு விடுவதற்கான அதிகாரத்தை 18வது திருத்தச் சட்டமூலம் வழங்குகிறது.
அரசாங்க திணைக்களங்களின் தலைவர்கள் அனைவரையும், நியமிக்கும் அதிகாரம் அமைச்சரவைக்கு மாத்திரமே இருக்கின் றது. தேர்தல் ஆணைக்குழு நியமிக்கப்பட்டவுடன் அதன் நேரடி கண்காணிப்பின் கீழ் தேர்தல் திணைக்களம் கொண்டு வரப்படும்.
இவ்விதம், ஜனாதிபதி மஹிந்த ராஜபக்ஷ அவர்களின், சிறந்த ஆளுமை, மற்றும் நல்லாட்சியின் கீழ் நாட்டின் நிர்வாக இயந்திரத்தை சிறப்புற சட்டபூர்வமான முறையில் செய்து முடிப்பதற்கு அரசாங்கம் தக்க நடவடிக்கைகளை எடுத்திருப்பது உண்மையிலேயே பாராட்டுக்குரிய ஒரு விடயமாகும்.
எனது அரசாங்கம் வடக்கு, கிழக்கு, தெற்கு, மேற்கு, மலையகம் என்று பிரதேச ரீதியில் பாரபட்சம் காட்டாமல், இந்நாட்டு மக்கள் அனைவருக்கும் சமமான அடிப்படையில் சேவை செய்ய வேண்டும் என்ற மஹிந்த சிந்தனை எண்ணக்கருவுக்கு அமையவே, கடந்த 30 ஆண்டு கால பயங்கரவாத யுத்தத்தினால் சின்னாபின்னமாகி இருக்கும் நாட்டின் சகல பகுதிகளையும் குறிப்பாக வடக்கையும், இப்போது அபிவிருத்தி செய்யும் என்று ஜனாதிபதி அவர்கள் முன்னர் அளித்த வாக்குறுதியை இப்போது வேகமாக நிறைவேற்றிக் கொண்டிருக்கிறார்.
ஜனாதிபதி அவர்கள் நேற்று பிற்பகல் சுபவேளையான 3.30 மணியள வில் 288 மீற்றர் நீளமான சங்குப்பிட்டி பாலத்தை திறந்து வைத்து, வடபகுதி மக்களின் போக்குவரத்து பிரச்சினைகளுக்கு ஒரு நிரந்தர தீர்வை ஏற்படுத்தியிருப்பது பாராட்டுக்குரிய விடயமாகும்.
ஏ32 நெடுஞ்சாலையில் 800 மில்லியன் ரூபா செலவில் நிர்மாணிக்கப்பட்டுள்ள இந்த சங்குப்பிட்டி பாலம், காரைத்தீவை பூநகரியுடன் இணைத்துவிடும். இதனால் யாழ்ப்பாணத்திற்கு வாகன மூலம் பிரயாணம் செய்வதற்கு எடுக்கும் நேரம் 3 மணித்தியாலங்களினால் குறைந்துவிடும். பிரிட்டிஷ் ஐக்கிய ராஜதானியிடம் பெற்ற கடனுதவியைக் கொண்டே, அரசாங்கம் இந்த பாலத்தை நிர்மாணித்து இருக்கிறது.
தை மாதம் பிறந்துள்ள இன்றைய மங்களகரமான காலகட்டத்தில், அரசாங்கம் வெள்ளத்தினாலும், மண்சரிவுகளினாலும் சமீபத்தில் பாதிக்கப்பட்ட மக்களுக்கு நிவாரணப் பணிகளை துரிதப்படுத்தி உலர் உணவு பொருட்களை விநியோகித்து வருவதுடன், அவர்களின் சிதைந்துபோன இருப்பிடங்களை மீள்நிர்மாணம் செய்வதற்கு நிதி உதவிகளை வழங்குவது என்றும் தீர்மானித்திருக்கிறது.
