வெள்ளத்தால் பாதிக்கப்பட்ட முசலி பிரதேச மக்களுக்கு தேவையான உணவுகளை எடுத்துவர ஏற்பாடு


மன்னார் மாவட்டத்தில் வெள்ளத்தால் பாதிப்புக்குள்ளான முசலி பிரதேச செயலகப் பிரிவு மக்களுக்கு தேவையான உணவுகளை நாளை வெள்ளிக்கிழமை வங்காலை பகுதியிலிருந்து படகு மூலம் கொண்டுவருவதற்கான ஏற்பாடுகளை செய்துள்ளதாக முசலி பிரதேச செயலாளர் கேதீஸ்வரன் தெரிவித்தார்.
இது தொடர்பாக அவர் மேலும் தெரிவிக்கையில்,
மல்வத்து ஓயா பெருக்கெடுத்ததையடுத்து, அகத்தி முறிப்புக் குளத்தின் நீர் மட்டம் அதிகரித்து வான் கதவுகள் திறக்கப்பட்டதால் முருங்கன்- சிலாவத்துறை, வங்காலை-அரிப்புத் துறை, புத்தளம்-மறிச்சுக்கட்டி ஆகிய வீதிகளினூடாக வெள்ளநீர் ஊடறுத்துச் செல்வதால் போக்குவரத்துகள் முழுமையாக தடைப்பட்டுள்ளன.
இதேவேளை, முசலி பிரதேச செயலகப் பிரிவில் உள்ள பலநோக்குக் கூட்டுறவுச் சங்கத்தின் கையிருப்பில் உள்ள உணவுப் பொருட்களையே சில தினங்கள் பயன்படுத்தி வந்ததாகவும், மேலதிக உணவுப் பொருட்களை மன்னாரிலிருந்தே கொண்டுவர வேண்டியுள்ளது. தற்போது கடும் மழை இப்பிரதேசங்களில் பெய்வதால், சிலாவத்துறை கடற் பிரதேசத்தின் ஊடாக பொருட்களை கொண்டுவருவதிலும் சிரமமான நிலை காணப்படுகின்றது.
இந்நிலையில், யுத்தம் காரணமாக மக்கள் இடம்பெயர்ந்து தற்போது மீள்குடியேறி வருவதால், பாதிப்புக்குள்ளான மக்களை தங்க வைப்பதற்கு போதுமான கட்டிட வசதிகள் இல்லாத நிலையில் அவர்கள் பொதுக் கட்டடங்கள் மற்றும் உறவினர்களின் வீடுகளில் தங்க வைக்கப்பட்டுள்ளனர்.
குறிப்பாக வைத்திய தேவைகளின் நிமித்தம் இருவர் கடற்படையினரின் படகுகள் மூலம் வெளியிடங்களுக்கு எடுத்துச் செல்லப்பட்டுள்ளதாகவும் பிரதேச செயலாளர் மேலும் தெரிவித்தார்.














