‘பிரதமர் ஊழல் கறை படியாதவர், எளியவர்;’ ஹசாரே


பிரதமர் மன்மோகன்சிங் மிகவும் எளியவர் என்றும் அவர் இதுவரை ஊழல் கறை படியாதவர் என்றும் அன்னா ஹசாரே சான்றிதழ் கொடுத்துள்ளார். 
அவரது குழுவினர் வெளியிட்ட ஊழல் அமைச்சர் பட்டியலில் பிரதமர் பெயரும் இருந்தது. இந்நிலையில் இவரது பேச்சு அவரது குழுவினருக்கு அதிர்ச்சியை ஏற்படுத்தியுள்ளது.
கடந்த சனியன்று நடந்த செய்தியாளர்கள் கூட்டத்தில் அன்னா ஹசாரே குழுவைச் சேர்ந்த பிரசாந்த்பூசன், அரவிந்த் கெஜ்ரிவால் ஆகியோர், பிரதமர் உள்ளிட்ட 15 அமைச்சர்கள் ஊழல்வாதிகள் என பகிரங்கமாக பேட்டி அளித்தனர்.
நிலக்கரி சுரங்க ஒதுக்கீட்டில் நடந்த முறைகேட்டினை சி.ஏ.ஜி. வெளியிட்டதை பிரதமர் மன்மோகன் சிங் கண்டும் காணாதது போல் இருந்துள்ளார். எனவே அவர் ஊழலுக்கு துணைபோயுள்ளார். சிறப்பு புலனாய்வுக் குழு அமைத்து விசாரிக்க வேண்டும் என்றனர்.
இந்நிலையில் மகாராஷ்டிரா மாநிலம் நாசிக் நகரில் செய்தியாளர்களை சந்தித்தார் சமூக ஆர்வலர் அன்னா ஹசாரே. 
தனது குழுவினர் கூறிய கருத்துக்களை மறுத்து கூறினார். அப்போது அவர் கூறுகையில், ஐக்கிய முற்போக்கு கூட்டணியில் உள்ள அமைச்சர்கள் தான் ஊழல்வாதிகள் இந்த விஷயத்தில் பிரதமர் மீது எந்த ஊழல் குற்றச்சாட்டும் இல்லை. அவர் ஊழல் கறைபடியாதவர். இதனையடுத்து இந்த விவகாரத்தில் ஹசாரே குழுவினரிடையே கருத்து வேறுபாடு எழுந்துள்ளதாக செய்திகள் தெரிவிக்கின்றன.
