திருட்டுக்களில் ஈடுபட தமது பிள்ளைகளைத் தூண்டியபெற்றோரை கைது செய்ய சிகிரிய பொலிஸார் நடவடிக்கை


(தம்புள்ள தினகரன் நிருபர்)
சீகிரியவிலுள்ள குடும்பம் ஒன்று தமது 9 மற்றும் 10 வயதுடைய மகன்மார் இருவரையும் திருட்டுக்களை செய்யத் தூண்டி வாழ்க்கை நடாத்தி வந்த பெற்றோரை கைதுசெய்யும் நடவடிக்கையை சீகிரிய பொலிஸார் துரிதப்படுத்தி வருகின்றனர்.
சீகிரியா பிரதேசத்தில் இதுவரையில் நான்கு வீடுகளில் பெறுமதியான பொருட்கள், பணம், நகை என்பவற்றைத் திருடி வந்த குறித்த சிறுவர்களிருவரையும் 10ஆம் திகதி சனிக்கிழமை சீகிரிய பொலிஸார் கைது செய்த போது, தமது பெற்றோரின் வழி நடத்தலின் பேரில், தாம் கடந்த சில காலமாக இத்திருட்டுத் தொழிலை மேற்கொண்டு வருவதாகப் பொலிஸாரிடம் தெரிவித்துள்ளனர்.
சீகிரிய பிரதேசத்தில் இச்சிறுவர்கள் இருவரும் நான்கு வீடுகளினுள் புகுந்து தமது கைவரிசைகளைக் காட்டியிருப்பதாகவும், அதன் மூல்ம சிறு தொகைப் பணம், தங்க நகைகள் என்பனவும் கையடக்கத் தொலைபேசி, கெஸட் வானொலி, புகைப்படக் கெமரா முதலானவற்றைத் திருடியிருப்பதாகவும், தங்க நகைகளைத் தமது பெற்றோர் தம்புள்ள நகரிலுள்ள வங்கியில் அடகு வைத்துப் பணம் பெற்றதாகவும் இவர்கள் பொலிஸாரிடம் தெரிவித்தனர்.
இவ்விருவரும் வீடுகளில் ஆளில்லாத வேளையில் கூறையின் மீது ஏறி, ஓடுகளை நீக்கிவிட்டு, கயிற்றின் உதவியுடன் வீட்டினுள் இறங்கித் திருடி வந்தமை தெரியவந்துள்ளது.
இவ்விருவரிடமிருந்து, கத்தி, கயிறு மற்றும் போலிக் கைத்துப்பாக்கி என்பவற்றைக் கைப்பற்றிய பொலிஸார் சீகிரிய பொலிஸ் பொறுப்பதிகாரி வஜிர அதபத்துவின் தலைமையில் தொடர்ந்து விசாரணைகளை மேற்கொண்டு வருகின்றனர். (ஐ)
