பெற்றோலிய பொருட்களை கண்டுபிடிப்பதில்நவீன தொழில்நுட்பமுறை பின்பற்றப்படும்



பெட்ரோலியப் பொருட்கள் கண்டுபிடிப்பதில் நவீன தொழில்நுட்பத்தை பின்பற்ற வேண்டும் என்று பிரதமர் மன்மோகன் சிங் வலியுறுத்தினார்.
எதிர்வரும் காலத்தில் எரிபொருள் தேவை மேலும் அதிகரிக்கும். இதைக் கருத்தில் கொண்டு எண்ணெய் அகழ்வுப் பணி மற்றும் சுத்திகரிப்புப் பணியில் உரிய, மேம்பட்ட நவீன தொழில்நுட்பத்தைக் கடைப்பிடிக்க வேண்டியது மிகவும் அவசியமாகும்.
எண்ணெய் மற்றும் எரிவாயு நாட்டின் பொருளாதாரத்தில் மிக முக்கியமான காரணிகளாக உருவெடுக்கும். எண்ணெய், எரிவாயுவைக் கண்டறிவது, அவற்றை எடுத்து சுத்திகரிப்பது, உரிய வகையில் விநியோகம் செய்வது உள்ளிட்டவற்றில் நவீன நுட்பத்தை பின்பற்ற வேண்டும் என்றார் சிப்சாகரில் ராஜீவ்காந்தி பெட்ரோலிய தொழில்நுட்ப மையம் அமைப்பதற்கான அடிக்கல் நாட்டுவிழாவில் பங்கேற்ற பிரதமர் மேலும் கூறியதாவது,
வட கிழக்குப் பிராந்தியத்தில் நான்கு இடங்களில் ஹைட்ரோ கார்பன் படிமங்கள் இருப்பது கண்டுபிடிக்கப்பட்டுள்ளது. இந்த பகுதியில் பல இடங்களில் இதைப் போன்ற இயற்கை வளங்கள் அதிகமிருக்க வாய்ப்புள்ளது. இதைக் கருத்தில் கொண்டே இப்பகுதியில் இத்தகைய மையம் ஏற்படுத்தப்பட உள்ளது. 
வட கிழக்கு மாநிலங்களில் கச்சா எண்ணெய் வளம் அதிகம் உள்ளது. கடந்த நிதியாண்டில் மொத்த கச்சா எண்ணெய் உற்பத்தியில் இப்பகுதியின் பங்களிப்பு 15 சதவீதமாகும். மேலும் இப்பகுதியிலிருந்து 338 கோடி கனமீட்டர் அளவிலான எரிவாயு எடுக்கப்பட்டுள்ளது.
8வது எண்ணெய் அகழ்வு லைசென்ஸ் வழங்கும் பணியில் 25 அகழ்வுப் பணிகளுக்கு லைசென்ஸ் வழங்கப்பட உள்ளது. மொத்தம் 42 ஆயிரம் சதுர கிலோமீட்டர் பரப்பளவுக்கு வழங்கப்பட உள்ளது. இதில் பெருமளவு அசாம் மாநிலத்தில் உள்ளது.
இங்கு உருவாக உள்ள ராஜீவ் காந்தி பெட்ரோலிய தொழில்நுட்ப மையம் சர்வதேச தரத்திலான வல்லுநர்களை உருவாக்கும். ஏற்கெனவே நாட்டில் உள்ள தொழில்நுட்ப மையங்கள், பெட்ரோலிய நிறுவனங்களின் எதிர்பார்ப்புக்கு ஏற்ற வல்லுநர்களை உருவாக்கவில்லை. இதைக் கருத்தில் கொண்டு இப்பகுதியில் புதிய மையம் ஏற்படுத்தப்படுகிறது. 
இதன் மூலம் இத் தொழிலில் நிலவும் ஆள் பற்றாக்குறையை இது போக்கும். நவீன இந்தியாவை உருவாக்குவதில் முன்னாள் பிரதமர் ராஜீவ் காந்தியின் பங்களிப்பு மகத்தானது. அறிவியலும் தொழில்நுட்பமும்தான் நாட்டை மேம்படுத்தும் என்ற கருத்துக் கொண்டிருந்த அவரது எண்ணத்தை ஈடேற்றும் வகையில் இம்மையத்துக்கு அவரது பெயர் சூட்டப்பட்டுள்ளது என்றார் பிரதமர்.
இந்த மையம் வரும் செப்டம்பரில் மாணவர் சேர்க்கையைத் தொடங்கி செயல்படும். உள்ளூர் இளைஞர்களை பெட்ரோலிய தொழில்துறைக்கு ஏற்றவர்களாக தயார்ப்படுத்தும் பணியை இது மேற்கொள்ளும். பட்டய படிப்பு, இளங்கலை படிப்பு, சான்றிதழ் படிப்பு உள்ளிட்ட படிப்புகளை அளிப்பதோடு பயிற்சியும் அளிக்கும்.
வட கிழக்கு மாநிலங்களை மேம்படுத்துவதில் மத்திய அரசு உறுதியாக உள்ளது. இதனாலேயே இப்பிராந்தியத்தில் ரூ 5,500 கோடி முதலீட்டிலான பல திட்டப் பணிகளை மேற்கொண்டுள்ளது என்றார் பிரதமர் மன்மோகன் சிங்.
