மன உறுதியும் அல்லாஹ்விடம்பொறுப்புச் சாட்டுதலும்


முஸ்லிம்கள் அல்லாஹ்வை முற்றும் விசுவாசித்து, அவனையே முற்றும் எதிர்பார்த்து, அவனிடமே சகல காரியங்களையும் பொறுப்புச் சாட்டி வாழவேண்டும். அதுவே முஸ்லிம்களுக்கு மன உறுதியை அளிக்க வல்லது. அல்லாஹ் தன் திருமறையில் பின்வருமாறு கூறுகின்றான்.
விசுவாசிகள் (எதிர்ப்பு) அணியினரைக் கண்ட போது இது அல்லாஹ்வும் அவனுடைய தூதரும் நமக்கு வாக்களித்ததாகும். அல்லாஹ்வும் அவனுடைய தூதரும் உண்மையையே சொன்னார்கள் என்று கூறினார்கள். அவர்களுடைய விசுவாசத்தையும் வழிப்படுத்துதலையும் தவிர (வேறெதையும்) அவர்களுக்கு அது அதிகப்படுத்திவிட வில்லை. (குர்ஆன் 33:22)
மேலும் அல்லாஹ் பின்வருமாறு முஸ்லிம்களை விளித்துக் கூறுகின்றான்:
&quot;மரணிக்கமாட்டானே! அத்தகைய (அல்லாஹ்வான) உயிருள்ளவன் மீது உமது காரியங்களை ஒப்படைப்பீராக! 
(25:58)
மேலும், அல்லாஹ் கூறுகின்றான்:
&quot;(சகல காரியங்களையும் அல்லாஹ்விடம் ஒப்படைத்து முழுமையாக) விசுவாசிகள் அல்லாஹ்வின் மீதே (முழுமையாகப்) பொறுப்புச்சாட்டட்டும். (14:11) மேலும், அல்லாஹ் கூறுகின்றான்:
&quot;(யாதொரு காரியத்தை) நீர் முடிவு செய்தாலும் அல்லாஹ்வின் மீதே நீர் உம்முடைய காரியங்களை ஒப்படைப்பீராக. (3:159)
&quot;எவர் அல்லாஹ்வின் மீது தன் காரியத்தைப் பொறுப்புச் சாட்டுகிறாரோ அவருக்கு அவனே (முற்றிலும்) போது மானவன். (65:3)
&quot;(உண்மையான) விசுவாசிகள் யாரென்றால், அல்லாஹ் என்று (அவன் பெயர் அவர்கள் முன்) கூறப்பட்டால், அவர்களுடைய இதயங்கள் பயந்து நடுங்கிவிடும். மேலும் அவனுடைய வசனங்கள் அவர்களுக்கு ஓதிக்காண்பிக்கப்பட்டால் அவை அவர்களுக்கு ஈமானை அதிகப்படுத்தும். அவர்கள் தங்கள் இரட்சகனின் மீது தங்கள் காரியங்களை முழுமையாக ஒப்படைப்பார்கள். 
(8:2)
அண்ணல் நபி (ஸல்) தவக்கல் பற்றி பின்வருமாறு கூறுகின்றார்கள். யாஅல்லாஹ் உனக்கே நான் முற்றிலும் வழிப்பட்டேன். உன்னைக் கொண்டே நம்பிக்கை கொண்டேன். உன்மீதே தவக்கல் வைத்தேன். உன் பக்கம் நான் மீளுகின்றேன். 
நீ தந்த ஆற்றல்கள் மூலமே (தீனின் எதிரிகளுடன்) வாதாடுகிறேன். யாஅல்லாஹ்! வணக்கத்துக்குரிய நாயன் உன்னைத் தவிர வேறு யாருமில்லை. நீ என்னை வழிதவறச் செய்வதை விட்டும் உனது கண்ணியத்தைக் கொண்டு உன்னிடம் பாதுகாவல் தேடுகின்றேன்.
நீயே என்றும் மரணிக்காத ஜீவியம் உள்ளவன். ஜின்களும் மனிதர்களும் மரணித்து விடுவார்கள் என துஆக் கேட்பார்கள். (நூற்கள் : புகாரி - முஸ்லிம்)
மற்றுமொரு ஹதீஸைப் பார்ப்போம்.
ரஸ¥ல் (ஸல்) அவர்கள் கூறியதாக அபூ ஹுரைரா (ரலி) அவர்கள் அறிவிக்கின்றார்கள், பறவையின் இதயங்களைப் போன்ற இதயங்களுடைய மக்கள் சுவர்க்கத்தில் நுழைவார்கள். (நூல் : முஸ்லிம்)
அதாவது, பறவைகளிடம் இருப்பது போன்று தவக்கலுடைய தன்மை அவர்களின் உள்ளத்தில் இருக்கும். அல்லது அவர்களின் உள்ளம் பறவையின் உள்ளம் போல் மென்மையாக இருக்கும் என்பதாகும்.
எம்.வை.எம். மீஆத்தும்புளுவாவை.
