வர்த்தக தேவைகளுக்கு தெய்வங்களின்  உருவங்கள் பயன்படுத்தப்படுவதற்கு தடை வேண்டும்: சபையில் ரவி


புத்தர் இயேசு சிவன் மற்றும் முகம்மது நபி ஆகிய தெய்வங்களின் உருவங்களை வர்த்தகம் சார்ந்த விளம்பர விடயங்களுக்கோ அல்லது சமயம் சாராத வேறு விடயங்களுக்கோ பயன்படுத்துவதை தடை செய்ய வேண்டுமென ஐக்கிய தேசியக் கட்சி எம்.பி.ரவி கருணாநாயக்க நேற்று பாராளுமன்றத்தை வலியுறுத்தி நின்றார். 
பாராளுமன்றத்தில் நேற்று வெள்ளிக்கிழமை வர்த்தக நோக்கங்களுக்காக தெய்வங்களின் உருவங்களை பயன்படுத்துவதை தடை செய்தல் எனும் தனி நபர் சட்ட மூலத்தை சமர்ப்பித்து உரையாற்றுகையிலேயே அவர் மேற்கண்டவாறு வலியுறுத்தினார். 
ரவி கருணாநாயக்க எம்.பி. இங்கு மேலும் கூறுகையில்,
எமது நாடு பௌத்த நாடாக இருக்கின்றது. எனினும் இது பல் மத பல்கலாசாரம் கொண்ட மக்கள் வாழ்கின்றமையால் சகல மதங்களுக்கும் மதிப்பளிக்கப்படுதல் வேண்டும். 
புத்த பெருமானின் உருவப் படம் பாதணியில் அச்சிடப்பட்டு விற்பனை செய்யப்பட்டு வந்தமை தற்போது தடை செய்யப்பட்டுள்ளது. அதேபோன்று புத்த பெருமானுடன் நின்று முத்தமிட்டு புகைப்படமெடுத்த வெளிநாட்டவர்கள் கைது செய்யப்பட்டுள்ளனர். 
அவ்வாறு புகைப்படங்கள் எடுப்பது தடை செய்யப்பட்ட அதேவேளை குறித்த புகைப்படங்கள் இணையதளங்களில் வெளியாகியுள்ளன.
இதேபோன்று சிவன் மற்றும் விஷ்ணு போன்ற தெய்வங்களின் உருவப்படங்களும் இவ்வாறு வர்த்தக நோக்கங்களுக்காக பயன்படுத்தப்படுகின்றன. எனவே இத்தகைய நிலைமை மாற்றியமைக்கப்பட வேண்டும் என்பதுடன் தெய்வங்களின் உருவப்படங்கள் வர்த்தக நோக்கங்களுக்காக பயன்படுத்துவதை தடுப்பதற்கு நடவடிக்கை எடுக்க வேண்டும் என்றார்.

