உள்ளாட்சித் தேர்தல்வாக்கு எண்ணிக்கை இன்று


சென்னை,
இரண்டு கட்டங்களாக தமிழகம் முழுவதும் நடைபெற்ற உள்ளாட்சித் தேர்தலில் பதிவான வாக்குகள் இன்று எண்ணப்படுகின்றன. வாக்கு எண்ணிக்கை தொடங்கிய ஓரிரு மணி நேரங்களிலேயே முன்னணி நிலவரம் தெரிய வரும்.
தமிழகத்தில் உள்ளாட்சித் தேர்தல் இரண்டு கட்டங்களாக நடைபெற்றுள்ளன. மாநகராட்சி மேயர், நகராட்சித் தலைவர், பேரூராட்சித் தலைவர் என ஒரு இலட்சத்து 32 ஆயிரத்து 402 பதவிகளுக்கு தேர்தல் நடைபெறும் என அறிவிக்கப்பட்டது. 
அதில் 19 ஆயிரத்து 646 பேர் போட்டியின்றி தேர்ந்தெடுக்கப்பட்டனர். மீதமுள்ள 1 இலட்சத்து 12 ஆயிரத்து 697 பதவிகளுக்கு இரண்டு கட்டங்களாக தேர்தல் நடைபெற்றுள்ளது. இந்த பதவிகளுக்கு 4.11 இலட்சம் பேர் போட்டியிட்டனர்.
இரண்டு கட்டங்களிலும் வாக்குப் பதிவு விறுவிறுப்பாக நடைபெற்றது. காலையில் வாக்குப் பதிவு மந்தமாக இருந்தாலும், மாலையில் வாக்காளர்கள் நீண்ட வரிசையில் காத்திருந்து வாக்களித்தனர். முதல் கட்டத் தேர்தலில் நாமக்கல் மாவட்டத்தில் அதிகபட்சமாக 85 சதவீதம் வாக்குகள் பதிவாகின. 
மாநகராட்சிகளைப் பொறுத்தவரை சென்னையில் மட்டும் குறைவான அளவில் 51.63 சதவீதம் வாக்குகள் பதிவாயின. வேலூரில் அதிக பட்சமாக 71 சதவீதம் வாக்குகள் பதிவாயின. முதல் கட்டத் தேர்தலைப் போன்று, இரண்டாம் கட்டத் தேர்தலிலும் வாக்குப் பதிவு விறுவிறுப்பாக நடந்தது. சராசரியாக 80 சதவீத வாக்குகள் பதிவானதாக தமிழ்நாடு மாநிலத் தலைமைத் தேர்தல் ஆணையாளர் சோ. அய்யர் தெரிவித்துள்ளார்.
இதன் மூலம், தமிழகத்தில் உள்ளாட்சித் தேர்தலில் (இரண்டு கட்டங்களையும் சேர்த்து) பதிவான வாக்குகளின் சராசரி அளவு 78.5 சதவீதமாகும்.
இரண்டு கட்டங்களிலும் பதிவான வாக்குகள் அனைத்தும் இன்று எண்ணப்படுகின்றன. இதற்கான விரிவான ஏற்பாடுகளை மாவட்ட தேர்தல் அதிகாரிகளும், மாநிலத் தேர்தல் ஆணையமும் செய்துள்ளன. சென்னையைப் பொறுத்தவரை 200 வட்டாரங்கள் உள்ளன. அந்த வட்டாரங்கள் மற்றும் மேயர் பதவிக்கு பதிவான வாக்குகள் அனைத்தும் 18 மையங்களில் வைத்து எண்ணப்பட உள்ளன. மதுரை மாநகராட்சிப் பகுதிக்கு உட்பட்ட வட்டாரங்களுக்கு பதிவான வாக்குகள் தலா ஒவ்வொரு மையத்திலும் வைத்து எண்ணப்படுகின்றன. இந்த மையங்களுக்கு நான்கு அடுக்கு பாதுகாப்பு போடப்பட்டுள்ளன.
மாநில பொலிஸாரும், வெளி மாநில பொலிஸாரும் பாதுகாப்புப் பணியில் ஈடுபட்டுள்ளனர்.
இந்த நிலையில், வாக்கு எண்ணிக்கை பணிகளைப் பார்வையிட ஆறு மாநிலங்களைச் சேர்ந்த அரசுத் துறைகளின் உயரதிகாரிகள் சென்னை வந்துள்ளனர். அவர்கள், வாக்கு எண்ணும் பணிகளை பார்வையிட உள்ளனர்.
