மனந்திரும்புதலை வலியுறுத்திய இறைவாக்கினர் ஓசேயா

மாரியா வீழ்ச்சியுற்ற கி.மு. 722க்கு முன் இஸ்ரயேலின் அரசனான எரொபவாமின் நாள்களில் இறைவாக்கு உரைத்தவர் பெயேரியின் மகனான ஓசேயா. வட இஸ்ரயேலை இவர் எப்ராயிம் என்றழைக்கின்றார். எகிப்து நாட்டில் குல முதுவரான யோசேப்பிற்குப் பிறந்த மக்களுள் இளையவனின் பெயர்தான் எப்ராயிம். இவர் இஸ்ரயேலின் சிலை வழிபாட்டைக் கடிந்துகொண்டவர். அவர்களது கீழ்ப்படியாமையைக் கண்டித்தவர். ஆண்டவர் சொன்னதால் இவர் விலைமகளான கோமேர் என்ற பெண்ணை மணந்து கொண்டார். ஓசேயா என்னும் திருநூலில் மூன்று பிரிவுகள் உள்ளன. 1. ஓசேயாவின் திருமணமும் இல்வாழ்வும் 2. இஸ்ரயேலின் குற்றங்களும் அவற்றுக்குரிய தண்டனைத் தீர்ப்பும் 3. மனமாற்றத்திற்கு அழைப்பும் வாக்குறுதியும்.
அக்காலத்தில் நிலவிய ஒரு மதம்தான் பால் மதம். அச்சமயக் கருத்தைப் பின்பற்றுவது மிக மிக எளிதானது. இவ்வுலக சுகங்களைத் திகட்டும் வரை அனுபவிப்பதுதான் அம்மதக் கோட்பாடு. அதனால் கவர்ந்திழுக்கப்பட்ட இஸ்ரயேல் மக்கள் சிலைவழிபாடு செய்யத் தொடங்கினர். உண்மைக் கடவுளைப் புறக்கணித்து பொய்த் தெய்வங்களை வழிபடலாயினர். இஸ்ரயேலரை மனந்திரும்பச் செய்வதற்காகத்தான் இறைவாக்கினர் ஓசேயா அழைக்கப்பெற்றார். அறிவின்மையால் என் மக்கள் அழிகின்றனர். (4:6)
இறைவாக்கினரின் வாழ்வில் நடந்த கசப்பான நிகழ்வுகள் இஸ்ரயேல் வரலாற்றின் கசப்பான நிகழ்வுகளின் அடையாளமாகவே விளங்கிற்று. ஓசேயாவின் மனைவியான கோமேர் எப்படி அவருக்கு நம்பிக்கைத் துரோகம் செய்தாளோ, அதைப்போல் இஸ்ரயேல் இறைவனுக்குத் துரோகம் செய்தது. மெய்யான இறைவனைப் புறக்கணித்து வேற்றினத்து தெய்வங்களை வழிபட்டது. இஸ்ரயேலின் இறுமாப்பு அவனுக்கு எதிராகச் சான்று கூறும்; இஸ்ரேலும் எப்ராயிமும் தங்கள் தீச்செயலால் இடறிவிழுவார்கள் (5:5) நாட்டில் குடியிருப்பவர்களோடு ஆண்டவருக்கு வழக்கு ஒன்று உண்டு; நாட்டில் உண்மையும் இல்லை, இரக்கமும் இல்லை; கடவுளை அறியும் அறிவும் இல்லை (4:1) இஸ்ரயேலின் எல்லாத் தீமைகளையும் இறைவாக்கினர் கடிந்து கொள்கின்றார். கண்டிக்கின்றார். என் மக்கள் என்னை விட்டு விலகிப் போவதிலேயே கருத்தாய் இருக்கிறார்கள் (11:7) இஸ்ரேலின் பாவங்கள், இறைவனின் தண்டனைத் தீர்ப்பு ஆகியவற்றின் அடையாளம்தான் இறைவாக்கினரின் முன்னறிவிப்புகள். ஆனால் அதில் ஆண்டவரின் அன்பும் கலந்துள்ளது. அநீதியைக் கைவிட்டு யாஹ்வேயிடம் திரும்பி வருமாறு இறைவாக்கினர் அழைக்கின்றார். (4:1,11:7,9).
இஸ்ரேல் நம்பிக்கைத் துரோகம் செய்தபோதிலும் யாஹ்வே அவர்கள் மீது நிலையான அன்பு வைத்திருக்கின்றார். அவர்களுடைய பற்றுறுதியின்மையை நான் குணாமாக்குவேன்: அவர்கள் மேல் உளமார அன்பு கூர்வேன். அவர்கள் மேலிருந்த என் சினம் தணிந்துவிட்டது (14:4) ஆண்டவரின் பேரிரக்கத்தை வெளிப்படுத்துவதால் இவர் ஆண்டவரின் பரிவுமிக்க அன்பின் இறைவாக்கினர் என்றே அழைக்கப்படுகின்றார். (6:5-6) இறை அன்பை இந்த அளவுக்குத் தெள்ளத் தெளிவாக விளக்கும் நூல் பழைய ஏற்பாட்டில் இல்லை என்றே சொல்லலாம்.
மக்கள் என்னை அறிந்துகொள்ளவில்லை என்று ஆண்டவர் பலமுறை இந்நூலில் கூறுகின்றார். கடமை செய்வதைவிட மேலானதுதான் இறைவனோடு கொள்ள வேண்டிய நெருங்கிய உறவு என்ற கருத்து இந்நூலில் வலியுறுத்தப்படுகின்றது. (4:6;5:4; 12:4- 5; 6:6) இறைவனின் தன்மை என்பது அன்பே என்ற கருத்தையும் இறைவாக்கினர் வலியுறுத்துகின்றார். இஸ்ரயேல் அன்பு ஆசீரை வழங்கி இந்நூல் நிறைவுறுகின்றது. (14:4). தண்டனை தீர்ப்புக்கு அல்ல அன்புக்கும் ஆசிக்குமே இந்நூலில் முதலிடம் அளிக்கப்பட்டுள்ளது. உண்மையாகவே நான் விரும்புவது பலியை அல்ல, இரக்கத்தையே விரும்புகின்றேன்; எரிபலிகளைவிட, கடவுளை அறியும் அறிவையே நான் விரும்புகின்றேன் என்ற ஒரு புது கருத்தின் தொடக்கமாக இந்நூல் அமைந்துள்ளது.
இறை ஊழியத்திற்காக ஆண்டவர் அழைக்கும்போது, அவ்வழைப்பைப் பெற்றவர்களின் வாழ்வு முழுமையாக இறைவனுக்கு மட்டுமே உரியதாக இருக்க வேண்டும். அவ்வாறான வாழ்வில் துன்பங்களும் சோதனைகளும் வேதனைகளும் தோன்றலாம் என்பதைத்தான் இறைவாக்கினர் ஓசேயாவின் வாழ்க்கை தெளிவுபடுத்துகின்றது.

