நாளாந்த உதவித் தொகையை 200 ரூபாவாக உயர்த்த முடிவு

(இரத்தினபுரி சுழற்சி நிருபர்)
னிமேல் வெள்ளதால் பாதிக்கப்படுவோருக்கு வழங்கப்படும் நாளாந்த உதவித் தொகையை 100 ரூபாவிலிருந்து 200 ரூபாவாக அதிகரிக்க இடருதவி முகாமைத்துவ அமைச்சு தீர்மானித்துள்ளது.
இரத்தினபுரி பகுதியில் ஏற்பட்ட வெள்ளப் பாதிப்பால் பாதிக்கப்பட்ட மக்களின் நிலைமைகளைக் கண்டறிய இப்பகுதிக்கு விஜயம் செய்த இடருதவி முகாமைத்துவ அமைச்சர் மஹிந்த அமரவீர இரத்தினபுரி மாவட்ட செயலகத்தில் நடைபெற்ற அரசியல் தலைவர்கள் மற்றும் அதிகாரிகளுடனான கலந்துரையாடலின் போதே இத்தகவலை வெளியிட்டார்.
பொதுநிர்வாக உள்நாட்டலுவல்கள் அமைச்சர் டபிள்யூ.டீ.ஜே. செனவிரத்ன. தலைமையில் நடைபெற்ற இந்நிகழ்வில் அமைச்சர்கள், பிரதியமைச்சர்கள் உட்பட மாகாண அமைச்சர்கள், மக்கள் பிரதிநிதிகள் பலரும் கலந்துகொண்டனர்.
தொடர்ந்து உரையாற்றிய அமைச்சர் ஆபத்து, விபத்துக்களின் போது சட்டப்புத்தகத்தையும் அதிகாரங்களையும் விட மக்களின் உயிரைப் பாதுகாப்பதும் அவர்களின் பட்டினிதாகத்தைத் தீர்ப்பதுமே முதற்பணியாகும். எனவே சுற்று நிருபங்களுக்குக் கட்டுப்பட்டு மக்களை கஷ்டத்தில் போடாது அவர்களின் தேவைகளுக்கு முன்னுரிமை கொடுத்து செயற்பட வேண்டும்.
அத்துடன், வெள்ளப்பாதிப்புக்களுக்காக வழங்கப்பட்டுள்ள 50 இலட்சம் ரூபாவை ஒருகோடிரூபாவாக அதிகரிக்கவும் மதிப்பீடு செய்யப்பட்டு அனுமதிக்கப்பட்டுள்ள அவசரப்பணிகளுக்கான நிதியை அவசரமாக வழங்கவும் ஏற்பாடு செய்துள்ளேன். அத்துடன் இரத்தினபுரி மாவட்டத்தில் அண்மைய வெள்ளப் பாதிப்புக்குட்பட்ட 42 வீடுகள் மற்றும் சிறுபாதிப்புகளுக்குள்ளான 328 வீடுகளுக்குமான புனரமைப்புக்களை துரிதப்படுத்துமாறு பணிக்கிறேன்.
மேற்படி வெள்ளப் பெருக்கின் போது இரத்தினபுரி மாவட்டத்தைச் சேர்ந்த இரத்தினபுரி எலபாத்த, குருவிட்ட, பெல்மடுல்ல, அயகம, நிவித்திகல, கிரியல்ல, எஹிலியகொடை, கஹவத்தை, கலவான, கொலன்ன, பலாங்கொடை ஆகிய பிரதேச செயலகப்பிரிவுகளைச் சேர்ந்த 5822 குடும்பங்களைச் சேர்ந்த 24143 பேர் பாதிக்கப்பட்டிருந்தமை குறிப்பிடத்தக்கதாகும். (ஐ-)
