தலைமைத்துவப் பயிற்சி நெறி மாணவருக்கு கிடைத்த வரப்பிரசாதம்

சந்திப்பு:மர்லின் மரிக்கார்

இலங்கையை அறிவின் கேந்திரமாகவும், ஆசியாவின் அதிசயமாகவும் மேம்படுத்துவதற்கான வேலைத்திட்டங்கள் ஜனாதிபதி மஹிந்த ராஜபக்ஷ அவர்களின் தலைமையில் முன்னெடுக்கப்பட்டு வருகின்றன.
அந்த வகையில் பல்கலைக்கழக நுழைவு பெற்றுள்ள மாணவ/ மாணவியருக்கு இலங்கை வரலாற்றில் முதற் தடவையாக மூன்று வார கால வதிவிட தலைமைத்துவ பயிற்சி வழங்கப்படுகின்றது. இப்பயிற்சித் திட்டம் இலங்கையருக்கு ஒரு புதிய அனுபவமாகும்.
இதன் காரணத்தினால் இந்த பயிற்சி திட்டத்திற்கு எதிர்ப்புக்கள் தெரிவிக்கப்பட்டன. இதற்கு ஓரிரு எதிரணி அரசியல் கட்சிகளே பின்னணியில் இருந்தன.
&quot;தலைமைத்துவ பயிற்சி என்ற போர்வையில் பல்கலைக்கழக நுழைவு பெறும் மாணவ/ மாணவியருக்கு பாதுகாப்பு படையினரின் முகாம்களில் இராணுவப் பயிற்சி வழங்கப்பட போவதாக&quot; அவர்கள் பிரசாரம் செய்தனர். &quot;இப்பயிற்சியின் போது மாணவ/ மாணவியருக்கு அவர்களது, சமய, கலாசார விழுமியங்களின் அடிப்படையில் செயற்பட இட மளிக்கப்பட மாட்டாது என்றும், முஸ்லிம்களுக்கு ஹலால் உணவோ, முஸ்லிம் மாணவியர் அவர்களது கலாசாரப் பாரம்பரியப்படி ஆடை யணியவோ இடமளிக்கப்படமாட்டார் கள் என்றும், முஸ்லிம் மாணவர்கள் தங்களது அன்றாட சமயக் கடமைகளில் ஈடுபடவும் இடமளிக்கப்படமாட் டார்கள் என்றும் அவர்கள் கூறினர். இப்பயிற்சித் திட்டத்திற்கு எதிராக இவர்கள் நீதிமன்றமும் சென்றனர்.
இந்நடவடிக்கைகளால் இப்பயிற்சி திட்டம் குறித்து மாணவ/ மாணவியர், பெற்றோர் உட்பட பொதுமக்கள் மத்தியில் சந்தேகங்களும், ஐயங்களும், பீதிகளும் குடிகொண்டன. இதன் மூலம் இப்பயிற்சி திட்டத்தை அரசாங்கம் கைவிடும் என அவர்கள் மனப்பால் குடிததனர்.
ஆனால் இத்தலைமைத்துவ பயிற்சி நெறி ஜனாதிபதி மஹிந்த ராஜபக்ஷ அவர்கள் தலைமையில் மே மாதம் 23ம் திகதி அலரி மாளிகையில் ஒரே நேரத்தில் 28 நிலையங்களில் திட்டமிட்டப்படி அங்குரார்ப்பணம் செய்து வைக்கப்பட்டது.
இந்நிகழ்வின் போது உயர் கல்வி அமைச்சரான எஸ். பி. திஸாநாயக்கா எதிரணியைச் சேர்ந்த ஓரிரு அரசியல் கட்சிகள் மேற்கொண்ட பொய்ப் பிரசாரங்களை விலாவாரியாக களைந்தார். இதனைக் கண்டு அவர்கள் வாயடைத்துப் போயினர்
&quot;இவ்வருடம் 23 ஆயிரம் மாணவர்கள் பல்கலைக்கழகங்களுக்கு தெரிவு செய்யப்பட்டிருக்கின்றார்கள் அவர்கள் புத்திஜீவிகளாகவும், துறைசார் நிபுணர்களாகவும் வரவிருப்பவர்கள். அவர்களினதும், நாட்டினதும் எதிர்கால நலன்களைக் கருத்தில் கொண்டு தான் அரசாங்கம் இப்பயிற்சி திட்டத்தை முன்னெடுத்து இருக்கிறது. இது மாணவர்களுக்கு இராணுவ பயிற்சி அளிக்கும் திட்டமல்ல. பல்கலைக்கழக நுழைவு பெறும் மாணவர்களுக்கு இராணுவப் பயிற்சி அளிக்க வேண்டிய தேவையும் அரசாங்கத்திற்குச் சிறிதளவேனும் கிடையாது&quot;.
&quot;பெருந்தொகையான மாணவர்களை தங்க வைத்து தலைமைத்துவப் பயிற்சி வழங்கப்படக் கூடிய வசதி வாய்ப்பு பாதுகாப்பு படையினரின் முகாம்களைத் தவிர வேறு இடங்களில் இல்லை. அதனால் தான் பாதுகாப்பு படையினரதும், பொலிஸாரினதும் முகாம்களிலுள்ள வசதிகளைப் பயன்படுத்தி இவர்களுக்குப் பயிற்சி அளிப்பதற்கு தீர்மானிக்கப்பட்டது.
இப்பயிற்சியில் பங்குபற்றுகின்ற மாணவ/ மாணவியர் தங்களது சமய, கலாசார விழுமியங்களின் அடிப்படை யில் செயற்படலாம். முஸ்லிம் மாணவர்களுக்கு ஹலாலான உணவே வழங்கப்படும். முஸ்லிம் மாணவியர் தங்களது கலாசார விழுமியப்படி ஆடை அணியலாம். சமய வழிபாடு களில் வேளாவேளைக்கு ஈடுபடலாம்&quot; என்றும் அமைச்சர் பகிரங்கமாக அறிவித்தார்.
ஜனாதிபதி தலைமையில் நடைபெற்ற இந்நிகழ்வில் அமைச்சரின் இந்த அறிவிப்பு மாணவர்கள், பெற்றோர்கள் உட்பட பொதுமக்களிடம் நிலவிய ஐயங்களையும், பீதிகளையும், சந்தேகங்களையும் களையப் பெரிதும் உதவின. எதிரணியினர் இப்பயிற்சிக்கு எதிராக மாணவர்கள் மற்றும் பெற்றோர்கள் மத்தியில் கட்டியெழுப்பி இருந்த மாயை தகர்ந்து சுக்கு நூறாகத் தொடங்கின. இதனால் இப்பயிற்சித் திட்டத்திற்கு எதிராகப் பொய்ப் பிரசாரத்தை முன்னெடுத்த எதிரணியினர் திகைத்தனர். இப்பயிற்சியைத் தடுப்பதற்காக அவர்கள் முன்னெடுத்த முயற்சிகள் முழுமையாகவே தோல்வி அடைந்தன.
என்றாலும் அரசாங்கம் இவ்வளவு காலமும் இல்லாமல் இப்போது ஏன் இப்படியான பயிற்சியை முன்னெடுக் கின்றது என்று வினவக் கூடியவர்களும் எம்மத்தியில் இருக்கவே செய்கின்றனர் என்பதையும் நாம் மறந்து விட முடியாது.
இன்றைய காலகட்டத்தில் பல்கலைக்கழகங்களில் பகிடிவதை என்ற போர்வை மானசீக வதையும், துன்புறுத்தலுமே இடம்பெறுகின்றது. இத்துன்புறுத்தல் மாணவ/ மாணவி யரின் உயிர்களை காவு கொண்டி ருக்கிறது. அவர்களில் பொறியியல் பீட மாணவன் வரபிரகாசும் ஒருவர். இதேநேரம் இத்துன்புறுத்தலால் உடல், உள ரீதியாக பலர் ஊன மடைந்திருக்கின்றார்கள். இப்படியான துன்பகர சம்பவங்கள் புத்திஜீவிகளையும், துறைசார் நிபுணர்களையும் உருவாக்கக் கூடிய நிறுவனங்களில் இனிமேலும் இடம்பெறக் கூடாது என்பது தான் இப்பயிற்சி திட்டத்தின் பிரதான குறிக்கோள்&quot; என்று உயர் கல்வி அமைச்சு ஏற்கனவே அறிவித்திருக் கின்றது.
இப்பயிற்சியின் ஊடாக பல்கலைக்கழக நுழைவைப் பெற்றிருக்கும் இம்மாணவர்களில் தலைமைத்துவ பண்பு, தன்னம்பிக்கை, எதையும் சமாளிக்கும் ஆற்றல், உள வள மேம்பாடு போன்றனவே கட்டியெழுப்பப்படும் என்றும் உயர் கல்வி அமைச்சு பகிரங்கமாகக் கூறியுள்ளது.
அந்த வகையில் இத்தலைமைத்துவப் பயிற்சி அளிக்கப்படும் நிலையங்களில் ஒன்றான களுத்துறை, கட்டுகுருந்தை பொலிஸ் பயிற்சிக் கல்லூரிக்கு சென்று வரும் வாய்ப்பு எமக்கு கடந்த வாரம் (08.06.2011) கிடைக்கப்பெற்றது. அங்கு வடக்கு, கிழக்கு மாகாணங்களைச் சேர்ந்த 288 மாணவிகள் பயிற்சி பெற்றுக் கொண்டிருந்தனர். இவர்களில் 260 தமிழ் மாணவிகளும், 28 முஸ்லிம் மாணவிகளும் இருந்தனர். இவர்கள் யாழ்ப்பாணம், கிளிநொச்சி, முல்லைத்தீவு, வவுனியா, மன்னார், திருகோணமலை ஆகிய ஆறு மாவட்டங்களைச் சேர்ந்தவர்களாவர். இம்மாணவியர் பயிற்சி பெறும் இக் கல்லூரி கட்டுகுருந்தை பிரதேசத்திலுள்ள பலாத்தொட்ட என்ற இடத்தில் அமைந்துள்ளது. அது 120 ஏக்கர்கள் விஸ்தீரணம் கொண்ட ஒரு கல்லூரி. பச்சைப் பசேலென காட்சி தரும் பசும் மரங்கள் நிறைந்த இயற்கை எழில்மிக்க பிரதேசமாகவே அது காட்சி தருகின்றது. அங்கு அதிக உஷ்ணமும் இல்லை. அதிக குளிருமில்லை. சிறப்பான இயற்கை சுவாத்தியத்தைக் கொண்டிருககும் பிரதேசத்திலேயே இக்கல்லூரி அமைவுற்றிருக்கின்றது. இது பொலிஸ் பயிற்சி கல்லூரியா அல்லது பல்கலைக்கழகமா என வினவுமளவுக்குக் காணப்படுகின்றது.
இவ்வாறு சிறப்புற்று விளங்கும் இக்கல்லூரியின் பிரதான நுழைவாயில் கடமையில் இருந்த பொலிஸ் உத்தியோகத்தரின் அனுமதியைப் பெற்று கல்லூரி வளாகத்தினுள் பிரவேசித்த நாம் இக்கல்லூரி பணிப்பாளரான சிரேஷ்ட பொலிஸ் அத்தியட்சகர் அஜீத் விக்கிரமசேகரவின் அலுவலகத்திற்கு நேரே சென்று முதலில் அவரை சந்திக்கும் வாய்ப்பு கிடைத்தது.
அவர், ‘பல்கலைக்கழக நுழைவு பெறுகின்ற மாணவ/ மாணவியருக்கு இவ்வாறான தலைமைத்துவ பயிற்சி அளிக்கப்படுவது இதுவே முதல்தடவை. இங்கு பயிற்சி பெறவென தமிழ் பேசும் மாணவியரே அனுப்பி வைக்கப்பட்டுள்ளனர். அவர்கள் இங்கு வரும் போது அச்சம், பீதி மிக்கவர்களாகவே காணப்பட்டனர். ஏனென்றால் இப்பயிற்சி நெறி தொடர்பாக எதிரணியைச் சேர்ந்த ஓரிரு கட்சிகள் ஊடகங்கள் ஊடாக மேற்கொண்ட பிரசாரமே இதற்குக் காரணம். என்றாலும் அம்மாணவியர் இக்கல்லூரி வளாகத்தினுள் பிரவேசித்த சமயம் அவர்களிடம் நிலவிய வீணான அச்சம், பீதி இரண்டு, மூன்று நாட்களில் முழுமையாக நீங்கிவிட்டது. இதனை அம்மாணவியரே கூறினர்.
&quot;இம் மாணவியர் தமிழ் மொழியையே பேசக்கூடியவர்கள். எனினும் அவர்களுக்குப் பயிற்சி அளிப்பது எமக்கு சிரமமான காரியமாக இருக்கவில்லை. ஏனெனில் வடக்கு, கிழக்கு மாகாணங்களிலுள்ள பொலிஸ் நிலையங்களுக்கென 336 தமிழ் பேசும் பொலிஸாருக்கு நாம் ஏற்கனவே பயிற்சி அளித்தோம். அவர்களது உறவினர்களும் இப்பயிற்சிக்கு வந்துள்ளனர். ஆகவே இவர்களுக்குப் பயிற்சி அளிப்பதில் எமக்கு எதுவித கஷ்டமும் இல்லை. எம்மிடம் தமிழ் பேசும் பயிற்றுவிப்பாளர்களும் இருக்கின்றனர்&quot;.
&quot;இவர்களுக்குத் தன்னம்பிக்கை, எதையும் சமாளிக்கும் ஆற்றல், தலைமைத்துவ பண்பு, உளவள மேம்பாடு ஆகியவற்றைக் கட்டியெ ழுப்புவதை அடிப்படையாகக் கொண்டு தான் பயிற்சி அளிக்கப்படு கின்றது. (மிகுதி நாளை)படங்கள்:
ரன்ஜித் அசங்க
