வன்முறைச் சம்பவங்கள் இடம்பெறின் வாக்களிப்பு ரத்துச் செய்யப்படும்: பிரதித் தேர்தல் ஆணையாளர்


கிழக்கு, வடமத்திய மற்றும் சப்ரகமுவ மாகாண சபைகளுக்காக நாளை சனிக்கிழமை நடைபெறவுள்ள தேர்தலில் வாக்களிப்பு நிலையங்களில் தேர்தல் முடிவுகளில் தாக்கம் செலுத்தும் வகையில் ஏதாவது வன்முறைச் சம்பவங்கள் நடைபெற்றால் குறித்த வாக்களிப்பு நிலையத்தின் வாக்களிப்பு நடவடிக்கைகள் முழுமையாக ரத்துச்செய்யப்பட்டு நடைமுறையில் உள்ள சட்ட ஏற்பாடுகளுக்கும் இது தொடர்பாக வழங்கப்பட்டுள்ள வழக்குத் தீர்ப்புக்களுக்கும் அமைய பிறிதொரு தினத்தில் வாக்களிப்பு நடைபெறும் ௭ன்று பிரதித் தேர்தல்கள் ஆணையாளர் (நிர்வாகம்) ௭ம்.௭ம். மொஹம்மட் தெரிவித்தார். 
இவ்வாறான ஒழுங்கு விதிகள் கடுமையாகப் பின்பற்றப்படும். இது தொடர்பில் தேர்தல்கள் ஆணையாளர் மஹிந்த தேசப்பிரிய உரிய அனைத்து தரப்பினருக்கும் தேவையான அனைத்து ஆலோசனைகளையும் வழங்கியுள்ளார் ௭ன்றும் அவர் குறிப்பிட்டார். கிழக்கு, வடமத்திய மற்றும் சப்ரகமுவ மாகாண சபைகளுக்காக நாளை சனிக்கிழமை நடைபெறவுள்ள தேர்தல் வாக்களிப்பு ஏற்பாடுகள் தொடர்பில் விபரிக்கையிலேயே அவர் மேற்கண்ட தகவல்களைக் கூறினார். பிரதித் தேர்தல்கள் ஆணையாளர் ( நிர்வாகம்) ௭ம்.௭ம். மொஹம்மட் இந்த விடயம் குறித்து மேலும் தகவல் வெளியிடுகையில், 
கிழக்கு, வடமத்திய மற்றும் சப்ரகமுவ மாகாண சபைகளுக்கு நாளை சனிக்கிழமை தேர்தல் நடைபெறவுள்ளது. மூன்று மாகாண சபைகளிலும் 108 பிரதிநிதிகளை தெரிவு செய்வதற்காக அரசியல் கட்சிகள் மற்றும் சுயேட்சைக் குழுக்கள் சார்பில் 3073 வேட்பாளர்கள் போட்டியிடுகின்றனர். இதேவேளை மூன்று மாகாணங்களிலும் 3247 வாக்களிப்பு நிலையங்கள் அமைக்கப்படவுள்ளன. கிழக்கு மாகாணத்தின் மட்டக்களப்பு மாவட்டத்தில் 414 வாக்களிப்பு நிலையங்களும் அம்பாறை மாவட்டத்தில் 464 வாக்களிப்பு நிலையங்களும் திருகோணமலை மாவட்டத்தில் 285 நிலையங்களும் அமைக்கப்படவுள்ளன. 
வட மத்திய மாகாண சபையில் அனுராதபுரம் மாவட்டத்தில் 608 வாக்களிப்பு நிலையங்களும் பொலன்னறுவை மாவட்டத்தில் 287 நிலையங்களும் சப்ரகமுவ மாகாணத்தின் இரத்தினபுரி மாவட்டத்தில் 623 வாக்களிப்பு நிலையங்களும் கேகாலை மாவட்டத்தில் 566 நிலையங்களும் அமைக்கப்படவுள்ளன. நாளைய தினம் தேர்தலுக்கான வாக்களிப்புக்களை மேற்கொள்வதற்கு தேவையான அனைத்து ஏற்பாடுகளும் தேர்தல்கள் திணைக்களத்தினால் மேற்கொள்ளப்பட்டுள்ளன. காலை ஏழு மணி முதல் மாலை 4 மணிவரை தேர்தலில் வாக்காளர்கள் வாக்களிக்க முடியும். காலை வேளையிலேயே வாக்காளர்கள் தமக்குரிய வாக்களிப்பு நிலையத்துக்கு சென்று வாக்களிக்குமாறு கோருகின்றோம். 
வாக்களிப்பு நிலையங்களில் பொலிஸ் அதிகாரிகள் பாதுகாப்பு கடமையில் ஈடுபட்டிருப்பார்கள். மேலும் தேர்தல் திணைக்களத்தின் உத்தியோகத்தர்களும் கடமையில் ஈடுபட்டிருப்பார்கள். தேர்தல் திணைக்களத்தின் சார்பில் நியமிக்கப்பட்டுள்ள கண்காணிப்பாளர்கள் வாக்களிப்பு நிலையங்களுக்கு வந்து செல்வார்கள். இதேவேளை வாக்களிப்பு நிலையங்களில் ஏதாவது வன்முறைகள் ஏற்படின் அது தொடர்பில் கடமையில் உள்ள பொலிஸ் அதிகாரிகளிடம் முறையிடலாம். 
மேலும் தேர்தல் திணைக்களத்தின் அதிகாரிகளிடமும் முறையிடலாம். தேர்தல் தெரிவத்தாட்சி அலுவலர்கள் மற்றும் உதவி தேர்தல் தெரிவத்தாட்சி அலுவலர்கள் ஆகியோரிடமும் முறைப்பாடு செய்யலாம். வாக்களிப்பு நிலையங்களில் தேர்தல் முடிவுகளில் தாக்கம் செலுத்தும் வகையில் ஏதாவது வன்முறைச் சம்பவங்கள் நடைபெற்றால் குறித்த வாக்களிப்பு நிலையத்தின் வாக்களிப்பு நடவடிக்கைகள் முழுமையாக வறிதாக்கப்படும். (ரத்துச் செய்யப்படும்) ௭ன்பதனை உறுதியாக தெரிவிக்கின்றோம். 
அவ்வாறு ரத்து செய்யப்படும் வாக்களிப்பு நிலையங்களின் வாக்களிப்பு பிறிதொரு தினத்தில் நடைபெறும். அதற்கான திகதி பின்னர் அறிவிக்கப்படும். அதாவது நடைமுறையில் உள்ள சட்ட ஏற்பாடுகளுக்கும் இது தொடர்பாக வழங்கப்பட்டுள்ள வழக்குத் தீர்ப்புகளுக்கும் அமைய பிறிதொரு தினத்தில் வாக்களிப்பு நடைபெறும். அமைதியானதும் சுதந்திரமானதும் நேர்மையானதுமான தேர்தலை நடத்த அனைவரும் ஒத்துழைப்பு வழங்கவேண்டும் ௭ன்றார்.

