தி.மு.க. வினருக்கு நெருக்கடி கொடுத்தஜெயலலிதாவுக்கு கருணாநிதி நன்றி தெரிவிப்பு


தி.மு.க. வினர் மீது நெருக்கடி நிலையை ஏற்படுத்தியுள்ள முதலமைச்சர் ஜெயலலிதா நன்றி தெரிவித்துக் கொள்வதாக தி.மு.க. தலைவர் கருணாநிதி கூறியுள்ளார்.
சென்னையில் அண்ணா அறிவாலய மேலாளர் ஜெயக்குமார் இல்ல திருமண விழா அண்ணா அறிவாலயத்தில் நேற்றுமுன்தினம் நடைபெற்றது.
இந்த திருமணத்தை நடத்தி வைத்து கருணாநிதி பேசுகையில், இந்தியாவில் நெருக்கடி நிலைமையைக் கொண்டு வந்தபோது தி.மு.கவினர் அதிக அளவில் பாதிக்கப்பட்டனர் என்றும் அதனால் மக்களின் ஆதரவு தி.மு.க.வுக்கு அதிகரித்தது என்றும் கூறினார்.
பின்னர் சென்னை மெரினாவில் ஒரு பொதுக் கூட்டத்தில் பேசிய முன்னாள் பிரதமர் இந்திராகாந்தி நெருக்கடி நிலையை அமல்படுத்தியதற்காக வருத்தம் தெரிவித்தார் என்று கருணாநிதி கூறினார். தற்போது தமிழகத்தில் எங்கள் மீது நெருக்கடி நிலை போன்ற சூழ்நிலையை முதலமைச்சர் ஜெயலலிதா ஏற்படுத்தியுள்ளார் என்று கூறியுள்ள கருணாநிதி, அதற்காக அவருக்கு நன்றி தெரிவித்துக் கொள்கிறோம் என்றார்.
