தள்ளாட்டத்தில் அண்ணா நூற்றாண்டு நூலகம்


மேற்காசியாவின் மிகப்பெரிய நூலகமாக, 172 கோடி ரூபாய் செலவில் உருவான, அண்ணா நூற்றாண்டு நூலகத்தின் இன்றைய நிலை பரிதாபமாகவும், அதன் வளர்ச்சிப் பணிகள், கேள்விக்குறியாக வும் உள்ளன. ஐந்து ஆண்டுகளில், முழு மையான அளவிற்கு வளர்ச்சிபெறும் வகை யில், பல்வேறு திட்டங்கள் தீட்டப்பட்டன.
திறப்பு விழாவின்போது, நான்கு இலட்சம் புத்தகங்கள் வைக்கப்பட்டன. அடுத்த இரண்டு ஆண்டுகளில், மேலும் எட்டு இலட்சம் புத்தகங்கள் கொள்முதல் செய்தல்; மாநிலம் முழுவதும் உள்ள மாவட்ட, தாலுகா நூலகங்களை, அண்ணா நூற்றாண்டு நூலகத்துடன், இணையதளத்தின் மூலம் இணைத்தல், அலுவலர்கள், இதர பணியாளர்களை நியமித்தல், நூலகத்திற்கு உறுப்பினர்கள் அட்டை வழங்குதல் என, நூலக வளர்ச்சிக்கான பல்வேறு இலக்குகள் நிர்ணயிக்கப்பட்டன. ஆனால், இதற்கான நிதியை அரசு ஒதுக்காததால், இப்பணிகள் அப்படியே முடங்கியுள்ளன.
இதுகுறித்து, பொது நூலகத்துறை இயக்குனர் எஸ். அன்பழகன் கூறுகையில்; புத்தகங்கள் வாங்குவதற்காக நிதி ஒதுக்கீடு செய்யப்பட வேண்டும். அதன்பின், புத்தகங்கள் கொள்முதல் செய்ய அறிவிப்பு செய்து, நூல்களை வாங்க வேண்டும். உள்ளாட்சித் தேர்தல் பணிகள் முடிந்தவுடன், இது தொடர்பான பணிகள் விரைவுபடுத்தப்படும் என்றார்.
மேலும், கண்ணதாசன் பதிப்பகம், காந்தி கண்ணதாசன் கூறும்போது, எந்த ஒரு புதிய ஆட்சி வந்தாலும், மக்களுக்கு அளித்த வாக்குறுதிகளை நிறைவேற்றுவதில் தான், முதலில் தீவிர கவனம் செலுத்தும். எனவே, இப்போதைய அரசும், மக்களுக்கு அளித்த வாக்குறுதிகளை, திட்டங்களை நிறைவேற்றியபின், அண்ணா நூற்றாண்டு நூலகத்தின் வளர்ச்சிப் பணிகளில் கவனம் செலுத்தும் என நம்புகிறோம் என்றார்.
