&#39;வாழும் போதே பாவங்களிலிருந்து விடுபடுவோம்&#39;


சுகிசிவம்
புராணக் கதை ஒன்று, ஸ்ரீ நடராஜருக்கும் ஸ்ரீகாளிக்கும் நாட்டியத்தில் ஒரு போட்டி! நடராஜர் வலக் காலை ஊன்றி ஆடினார்; பிறகு இடக் காலை ஊன்றி ஆடினார். காளியும் அப்படியே பதிலுக்கு ஆடினாள். நடராஜர், சட்டென்று காலை உயரமாகத் தூக்கி (ஊர்த்துவமாக) ஆட அப்படி ஆட முடியாமல், வெட்கத்துடன் தனது தோல்வியை ஒப்புக்கொண்டாள் காளி என்கிறது புராணம்.
இந்தக் கதைப்படி பார்த்தால், நடராஜர் செய்தது தர்மத்துக்கு விரோதமாகத் தோன்றும் ஒரு பெண்ணைத் தோற்கடிப்பதற்காக இப்படியொரு குறுக்கு வழியைத் தேர்ந்தெடுத்தது ஆணுக்கே அவ மானம். 
ஆகவே இந்தக் கதை வேறு எதையோடி ரகசியமாகத் தெரிவிப்பதாகவே உள்மனம் சொல்லுகிறது.
‘கால்’ என்றால் தமிழில் காற்று என்று பொருள். ‘காலாட்டாதே’ என்று பெரியவர்கள் சொன்னதன் காரணமே, ‘மூச்சு ஆடும்... மனம் குழம்பும்’ என்பதுதான்! வலக் கால் எனும் சூரியகலை – சிவபெருமான்; இடக் கால் எனும் சந்திரகலை - சக்தி வலது மூச்சையும் இடது மூச்சையும் மாறி மாறிப் பயன்படுத்திய யோகி, சடாரென வலது மூச்சை மேல் நோக்கிப் புருவ மத்தியில் அடிக்க, ஜன்னல் (நெற்றிக்கண்) திறக்கிறது. அப்படித் திறப்பதற்கு வலது மூச்சைப் பயன்படுத்த வேண்டுமேயொழிய, இடது மூச்சைப் பயன்படுத்தக்கூடாது. இதுதான்... ஸ்ரீ நடராஜர் கால் தூக்கி ஆட, காளி தோற்றுப்போன கதையாகப் புனையப்பட்டது. அதுமட்டுமா? இடது மூச்சின் இயக்கம் மனமாகவும் வலது மூச்சின் இயக்கம் புத்தியாகவும் கொள்ளப்படுகிறது. மனம் தோற்று அறிவு உயர்ந்து ஜெயிப்பதே வாழ்வின் நோக்கம். 
அதை அடைய மூச்சுக்காற்றை ஏற்றி இறக்கி உயர்த்துகிற பிராணாயாமமே சரியான வழி. இதையே.
‘உருத்தரித்த நாடியில் ஒடுங்குகின்ற வாயுவை
கருத்தினால் இருத்தியே கபால மேற்ற வல்லீ ரேல்’
என்று பாடுகிறார் சிவவாக்கியர். மேலைநாட்டு உளவியலாளர்கள் அனைவரும், ‘மன நோயில் இருந்து வெளியே வா’ என்று யோசனை சொல்லும்போது, கீழைஞானிகள், ‘மனமே நோய்... மனதில் இருந்து வெளியே வா! புத்தியை உபயோகித்துப் புத்தராகு. அல்லது
புத்திக்கும் மனதுக்கும் சம தூரத்தில் நின்று சித்தராகு’ என்கின்றனர். புத்தி எனும் அறிவில் இருந்து நாம் செயல்படும்போது மனம் ஒதுங்கிக்கொள்கிறது. அந்த நிலையில் நாம் வாழும் உடலானது, விஞ்ஞானமய கோசம் எனப்படுகிறது. ‘தாகமாக இருக்கிறது. நல்ல தண்ணீர் குடிக்கலாம்’ என்று நினைத்தால், புத்தியானது தொழிற்படுகிறது என்று பொருள், மோசமான குளிர்பானம் பிடிக்கும் என்று குடித்தால், மனமானது தொழிற்படுகிறது என்று அர்த்தம்.
பனை மரத்தில் இருந்து பதநீர் இறக்குவது புத்தி; கள் இறக்குவது மனம், மனிதர்கள் எல்லோரும் மனம் என்ற தளத்தில் இருந்து செயல்படுகிறார்களே தவிர, புத்தி எனும் தளத்தைப் பயன்படுத்துவதே இல்லை. அதனால்தான் இத்தனைப் பிரிவினைகள்; சண்டைகள்; பிரச்சினைகள்!
வெள்ளைக்கார துரைமார்கள் வெயில் காலங்களில் ஊட்டியில் இருந்தும், மற்ற காலங்களில் சென் னையில் இருந்தும் ஆட்சி செய்வார்கள். அதுபோல், எப்போது மனத்தில் இருந்து இயங்குவது, எப்போது புத்தியில் இருந்து இயங்குவது எனும் நுட்பத்தை அறிந்தவர்களே உண்மையான மகான்கள்.
(தொடரும்)
