பிரதமர் மன்மோகன்சிங் பதவி விலக வேண்டும்;எதிர்கட்சிகள் போர்க் கொடி


நிலக்கரி சுரங்க ஒதுக்கீட்டில் நடைபெற்ற முறைகேட்டுக்கு பொறுப்பேற்று மன்மோகன் சிங் பிரதமர் பதவியிலிருந்து விலக வேண்டும் என்று வலியுறுத்தி நாடாளுமன்றத்தில் பாரதிய ஜனதா கட்சி உள்ளிட்ட எதிர்க் கட்சிகள் மூன்றாவது நாளாக வியாழக்கிழமையும் அமளியில் ஈடுபட்டதால் மக்களவை, மாநிலங்களவையில் அலுவல்கள் பாதிக்கப்பட்டன இதனால் நாடாளுமன்ற முட்டுக்கட்டை நீடிக்கிறது.
மாநிலங்களவையில் மாநிலங்களவை காலையில் தொடங்கியதும் நிலக்கரி சுரங்க ஒதுக்கீடு விவகாரத்தை பா.ஜ.க. ஐக்கிய ஜனதா தளம், தெலுங்கு தேசம், அ.தி.மு.க. ஆகிய கட்சிகளின் உறுப்பினர்கள் எழுப்பி கூச்சலிட்டனர். இதனால் கேள்வி நேரம் தடைப்பட்டது. காலை 11.33 மணி வரை அவை நடவடிக்கை ஒத்திவைக்கப்பட்டது.
தேசிய ஜனநாயகக் கூட்டணியில் உள்ள ஐக்கிய ஜனதா தளத்தை சேர்ந்த மாநிலங்களவை உறுப்பினரான சபீர் அலி, தங்கள் கட்சி விவாதத்தை ஆதரிப்பதாக அறிவித்தார். அதேநேரத்தில் பா.ஜ.க. உறுப்பினர்களுடன் அவரும் சேர்ந்து கோஷமிட்டார்.
பின்னர் மீண்டும் துணைத் தலைவர் பி.ஜே. குரியன் தலைமையில் அவை கூடியது அப்போது பிரதமர் மன்மோகன் சிங் பதவி விலக்க கோரும் கோஷத்தை பா.ஜ.க. உறுப்பினர்கள் தொடர்ந்து முழங்கினர். இதையடுத்து நண்பகல் 12 மணி வரை ஒத்திவைக்கப்பட்டது. பின்னரும் இதே நிலை தொடர்ந்ததால் பிற்பகல் 2 மணி வரையும் மாநிலங்களவை ஒத்திவைக்கப்பட்டது.
பிற்பகலில் அவை கூடிய போது, ஊழல் பற்றி தகவல் கொடுப்போரைப் பாதுகாக்கும் சட்ட மசோதா மீதான விவாதத்துக்கு துணைத் தலைவர் பி.ஜே. குரியன் அனுமதி அளித்தார். அதற்கு எதிர்க் கட்சி உறுப்பினர்கள் ஆட்சேபம் தெரிவித்தனர். அவர்களை சமாதானப்படுத்த மத்திய இணை அமைச்சர் நாராயணசாமி மேற்கொண்ட முயற்சி பலன் அளிக்கவில்லை. இதைத் தொடர்ந்து மாநிலங்களவை நாள் முழுவதுமாக ஒத்திவைக்கப்பட்டது.
இந்நிலையில் மூன்றாவது நாளாக நீடித்து வரும் அமளியை முடிவுக்குக் கொண்டுவர மாநிலங்களவையில் உள்ள அரசியல் கட்சிகளின் அவைத் தலைவர்களின் கூட்டத்தை ஹமீத் அன்சாரி கூட்டினார். இக்கூட்டத்தில் நாடாளுமன்ற விவகாரத் துறை அமைச்சர் பவன்குமார் பன்சல், ரவிசங்கர் பிரசாத் (பா.ஜ.க), திருச்சி சிவா (தி.மு.க), வா மைத்ரேயன் (அ.தி.மு.க), டி. ராஜா (இந்திய கம்யூனிஸ்ட்), டெரிக் ஓ பிரைன் (திரிணமூல் காங்கிரஸ்), சஞ்சய் ரெளத் (சிவசேனை) உள்ளிட்டோர் கலந்து கொண்டனர்.
மாநிலங்களவை அலுவலை சுமுகமாக நடத்த ஒத்துழைக்கும்படி அவர்களை ஹமீத் அன்சாரி கேட்டுக்கொண்டார். ஆனால் பிரதமர் ராஜிநாமா செய்ய வேண்டும் என்ற கோரிக்கையில் இருந்து பின்வாங்க பா.ஜ.க., அ.தி.மு.க. உள்ளிட்ட எதிர்க் கட்சி உறுப்பினர்கள் மறுத்து விட்டனர். இதையடுத்து அனைத்துக் கட்சிக் கூட்டம் தோல்வியில் முடிந்தது.
மக்களவையில் மக்களவை காலை 11 மணிக்குத் தொடங்கியதும் கேள்வி நேரம் நடைபெற்றது. அதற்கு எதிர்ப்பு தெரிவித்து பா.ஜ.க., சிவசேனை, அ.தி.மு.க., தெலுங்கு தேசம் கட்சிகளின் உறுப்பினர்கள் அவையின் மையப்பகுதிக்கு வந்தனர்.
நிலக்கரி சுரங்க ஒதுக்கீட்டு ஊழலுக்கு பொறுப்பேற்று பிரதமர் பதவி விலக வேண்டும் என்று எதிர்க்கட்சியினர் கோஷம் எழுப்பினர். அதற்கு எதிர்கோஷம் எழுப்பிய காங்கிரஸ் உறுப்பினர்கள் தங்களது கையில் நாளிதழை ஏந்தியபடி அமளியில் ஈடுபட்டனர்.
அந்த நாளிதழில் “நிலக்கரி சுரங்கத்தை ஏலத்தில் விட பா.ஜ.க. ஆளும் மாநில அரசுகள் எதிர்ப்பு தெரிவித்திருந்தன” என்ற செய்தி இடம்பெற்றிருந்தது. தமிழகத்தைச் சேர்ந்த காங்கிரஸ் உறுப்பினர்கள் என்.எஸ்.வி. சித்தன், பி. விஸ்வநாதன் ஆகியோரும் அவையின் மையப்பகுதி அருகே நின்றபடி “விவாதம் தேவை” என்று கோஷமிட்டனர்.
இதையடுத்து மக்களவையை நண்பகல் 12 மணி வரை அதன் தலைவர் மீராகுமார் ஒத்திவைத்தார். பின்னர் மூத்த உறுப்பினர் பிரான்சிஸ்கோ சர்தினா தலைமையில் மக்களவை கூடியது. அப்போது எதிர்க்கட்சிகளின் கூச்சலுக்கு இடையே பல்வேறு துறைகளின் நிலைக்குழு அறிக்கைகள் தாக்கல் செய்யப்பட்டன.
அவையிலிருந்த மத்திய உள்துறை அமைச்சர் சுஷில் குமார் ஷிண்டே, நிலக்கரி சுரங்கர ஒதுக்கீடு குறித்து அவையில் விவாதிக்க மத்திய அரசு தயாராக உள்ளது என்றார். ஆனால், அதை பொருட்படுத்தாமல் எதிர்க் கட்சி உறுப்பினர்கள் அமளியில் ஈடுபட்டனர். இதையடுத்து மக்களவை பிற்பகல் 2 மணி வரை ஒத்திவைக்கப்பட்டது. பின்னரும் அதே நிலை தொடர்ந்ததால் நாள் முழுவதும் ஒத்திவைக்கப்பட்டது.
