சொத்துக்குவிப்பு வழக்கில் மூன்று நாள் விசாரணைக்கு பின்னர் ஜெகன் மோகன் ரெட்டி கைது


வருமானத்திற்கு அதிகமாக சொத்து சேர்த்தது தொடர்பாக, மூன்று நாட்களாக நடைபெற்ற தீவிர விசாரணைக்குப் பின், ஒய். எஸ். ஆர். காங்கிரஸ் தலைவர் ஜெகன் மோகன் ரெட்டியை சி.பி.ஐ. பொலிஸார் கைது செய்தனர்.
ஆந்திர முன்னாள் முதல்வர் மறைந்த ஒய். எஸ். ராஜசேகர ரெட்டியின் மகன் ஜெகன் மோகன் ரெட்டி இவர், தன் தந்தை முதல்வராக இருந்தபோது தனக்கு சொந்தமான நிறுவனங்களில் முதலீடு செய்த பல நிறுவனங்களுக்கு தந்தையின் ஆட்சியில் சலுகை பெற்றுத் தந்ததாகவும், அத்துடன் வருமானத்திற்கு அதிகமாக ஏராளமான அளவில் சொத்து சேர்த்ததாகவும் குற்றம் சுமத்தப்பட்டது. இது தொடர்பாக முதல் தகவல் அறிக்கைகளும் பதிவு செய்யப்பட்டன. 
இதையடுத்து, தங்களின் விசாரணைக்கு ஆஜராகும்படி ஜெகன் மோகன் ரெட்டிக்கு, அவருக்கு எதிரான வழக்கை விசாரிக்கும் சி.பி.ஐ. அதிகாரிகள் சம்மன் அனுப்பினர். அதன்படி, கடந்த 25 மற்றும் 26ம் திகதிகளில் சி.பி.ஐ. அதிகாரிகள் முன், ஜெகன் மோகன் ஆஜரானார். அவரிடம் இரண்டு நாட்களும் 15 மணி நேரத்திற்கு மேலாக விசாரணை நடைபெற்றது.
மூன்றாவது நாள் : இந்நிலையில், மூன்றாவது நாளாக நேற்று முன்தினம் சி.பி.ஐ. அதிகாரிகள் முன் ஜெகன் மோகன் ஆஜரானார். 
ஐதராபாத் தில்குஷான் விருந்தினர் மாளிகையில் ஜெகனின் வழக்கறிஞர்கள் முன், எட்டு மணி நேரத்திற்கும் மேலாக விசாரணை நடைபெற்றது. ஜெகனிடம் விசாரணை நடைபெற்றபோது, தில்குஷான் விருந்தினர் மாளிகையைச் சுற்றிலும், நேற்று முன்தினம் பலத்த பொலிஸ் பாதுகாப்பு போடப்பட்டிருந்தது. 
ஜெகன் விசாரணைக்கு சென்றபோது, அவருடன் இந்த வழக்கில் குற்றம் சாட்டப்பட்டுள்ள அவரது நிதி ஆலோசகரான விஜய் சாய் ரெட்டியும் உடன் சென்றிருந்தார். இந்நிலையில், ஐதராபாத் விருந்தினர் இல்லத்தில், எட்டு மணி நேரத்திற்கு மேலாக நடைபெற்ற தொடர் விசாரணைக்குப் பின், நேற்று முன்தினம் இரவு 7.15 மணி அளவில் ஜெகன் மோகன் கைது செய்யப்பட்டார். 
இத்தகவலை சி.பி.ஐ. தகவல் தொடர்பாளர் கூறினார். ஜெகனின் இந்த கைதால், ஆந்திராவில் ஜூன் 12ம் திகதி, 18 சட்டசபை தொகுதிகளு க்கும், நெல்லூர் லோக்சபா தொகுதிக்கும் நடைபெறவுள்ள சட்டசபை தேர்தலில் அரசியல் ரீதியாக பாதிப்புகள் ஏற்படலாம் என எதிர் பார்க்கப்படுகிறது. 
