பதவி மோகம் கொண்ட சந்தர்ப்பவாதிகளின் கூடாரமாக தமிழ்க் கூட்டமைப்பு மாறிவிட்டது


(பாண்டிருப்பு தினகரன் நிருபர்)
டந்த 60 வருட காலமாக கிழக்கு மாகாணத் தமிழர்கள் கடைப்பிடித்த அரசியல் பாதை எந்தவிதமான சமூக, பொருளாதார, அரசியல் நன்மைகளையும் எமக்கு பெற்றுத் தரவில்லை. மாறாக இருந்ததையும் இழந்து எமது எதிர்கால சமூக, பொருளாதார, அரசியல் இருப்பு இன்று கேள்விக்குள்ளாக்கப்பட்டுள்ளது. 
கட்டியிருந்த வேட்டியையும் பறிகொடுத்துவிட்டு இன்று கோவணத்தைக் காப்பாற்றும் நிலை எமக்கு. இந்த நிலையிலே உணர்வு பூர்வமாக மட்டும் சிந்திப்பதை விடுத்து அரசியலை விஞ்ஞான பூர்வமாகவும், அறிவுபூர்வமாகவும் யதார்த்த பூர்வமாகவும் பார்க்க வேண்டியது கடந்த 60 வருட கால அனுபவம் எமக்கு கற்றுத் தந்த பாடமாகும்.
இவ்வாறு மட்டக்களப்பு மாவட்டத்தில் தமிழ் மக்கள் சுதந்திரக் கட்சி எனும் ஓர் அரசியல் கட்சியை தோற்றுவித்து அதனூடாக இக்கிழக்கு மாகாண சபைத் தேர்தலில் சுயேச்சைக் குழுவில் போட்டியிடும் வேட்பாளர் செல்வி க. தங்கேஸ்வரி தலைமை யிலான குழுவினர் வெளியிட்டுள்ள தேர்தல் விஞ்ஞாபனத்தில் தெரிவிக்கப் பட்டுள்ளது.
தந்தை செல்வா உருவாக்கிய தமிழரசுக் கட்சி இன்று இல்லை. தளபதி அமிர்தலிங்கம் வழி நடத்திய தமிழர் விடுதலைக் கூட்டணியும் இன்றில்லை.
இன்றுள்ள தமிழ் தேசியக் கூட்டமைப்பு பதவி மோகம் கொண்ட சந்தர்ப்பவாதிகளின் கூடாரமாக மாறிவிட்டது. பாரம்பரியக் கட்சி என்ற வகையில் இக் கட்சிக்குரிய வாக்கு வங்கியினைப் பயன்படுத்தி பதவிகளைப் பெற்றுக்கொள்ளும் ஏஜென்சி போன்றுதான் தமிழ் தேசியக் கூட்டமைப்பு செயற்படுகின்றது. மக்கள் நலம் சார்ந்த எந்தத் திட்டங்களோ, இலக்கோ இன்று இக்கட்சியிடம் இல்லை. 
மக்களுக்கு தமிழ் உணர்வலைகளை ஊட்டி அவர்களை உசுப்பேற்றி கொதிநிலையில் வைத்துக்கொண்டு அவர்களின் வாக்குகளைப் பெற்று சிலருக்குப் பதவி நாற்காலிகளைப் பெற்றுக் கொடுப்பதைத் தவிர இக் கட்சியிடம் எந்த உருப்படியான திடடங்களும் இல்லை. தேர்தலில் போட்டியிடுவதற்காக மட்டுமே கட்சியில் சேர்ந்தவர்கள் தான் இன்று இக் கட்சியை நிரப்பிக் கொண்டிருக்கின்றார்கள்.
தமிழ்த் தேசிய கூட்டமைப்பின் மீது விரக்தியுற்று வெறுப்புற்றவர்கள் அதேவேளை சிங்கள பேரினவாத கட்சிகளுக்கு வாக்களிக்க விரும்பாத தமிழர்கள் தேர்தல்களில் வாக்களிக்காமலே இருந்து விடுகின்றார்கள். இதனால் தமிழர்களின் ஆசனங்கள் இழக்கப்படுவதற்கு அல்லது குறைக்கப்படுவதற்குக் காரணமாகின்றது. இத்தகையோர் வாக்களிப்பதற்கு மாற்று அரசியல் வழியைக் காட்ட வேண்டிய பொறுப்பு எமக்குண்டு. தமிழ்த் தேசியக் கூட்டமைப்பிற்கு மாற்aடான அரசியல் பாதையைக் காட்டவே நாம் களம் இறங்கியுள்ளோம்.
கிழக்கிலங்கைத் தமிழர்கள் தாங்கள் எதிர்கொள்ளும் சமூக, பொருளாதார, அரசியல் தேவைகள், பிரச்சினைகள் சம்பந்தமாக தாங்களே முடிவெடுத்துச் செயல்படுவதற்குத் தங்களுக்கென கிழக்கிலங்கையை தளமாகக் கொண்ட சுயமான அரசியல் தளம் ஒன்றின் தேவை இன்று எழுந்துள்ளது
எமக்கென ஒரு அரசியல் கட்சியொன்றின் தேவையை உணர்ந்து தமிழ் மக்கள் சுதந்திரக் கட்சி என்ற கட்சியை ஏற்படுத்தியுள்ளோம். இக்கட்சியை பதிவுசெய்வதற்கு நடவடிக்கை எடுத்தபோது எதிர்பாராமல் கிழக்கு மாகாண சபை கலைக்கப்பட்டுவிட்டது.
யுத்தத்தின் பின் எழுந்துள்ள தென்னிலங்கை அரசியல், பிராந்திய அரசியல், பூகோள அரசியல் இவற்றை கருத்தில் கொண்டு இவ்வாறு கிழக்கிலங்கைத் தமிழர்களின் சமூக, பொருளாதார, அரசியல் அபிலாஷைகளை வென்றெடுக்கலாம் என்ற திட்டம் எம்மிடம் உண்டு எனத் தெரிவிக்கப்பட்டுள்ளது.
