காணாமல் போன சாய்ந்தமருது மீனவர் சடலமாக மீட்பு: நிந்தவூர் கடற்பரப்பில் சம்பவம்



ஆழ் கடலுக்கு கடந்த 22ஆம் திகதி சனிக்கிழமை மீன் பிடிக்கச் சென்று காணாமல் போனதாகக் கூறப்படும் சாய்ந்தமருதைச் சேர்ந்த மீனவர் நேற்று வியாழக்கிழமை அதிகாலை நிந்தவூர் கடற்பரப்பில் மீட்கப்பட்டுள்ளார். சம்பவம் பற்றித் தெரிய வருவதாவது:&ndash; 
கல்முனை கடல் பிரதேசத்திலிருந்து கடந்த 22 ஆம் திகதி இயந்திரப்படகொன்றில் ஆழ்கடலுக்கு மீன் பிடிக்கச் சென்ற மூன்று மீனவர்களும் தமது பணிகளை முடித்துக்கொண்டு மறுநாள் ஞாயிற்றுக்கிழமை 23ஆம் திகதி அதிகாலை திரும்பி வரும் போது படகைச் செலுத்தி வந்த மேற்படி மீனவர் படகிலிருந்து தவறி கடலில் விழுந்ததாகக் கூறப்படுகிறது. இதேவேளை படகின் முன் பக்கமாக நித்திரையிலிருந்த இரு மீனவர்களும் விழித்துப்பார்க்கும் போது படகை ஓட்டி வந்த மீனவர் இன்றி படகு தத்தளிப்பதைக் கண்ணுற்று அதிர்ச்சியடைந்தனர். 
தமக்கு அண்மித்த பகுதியில் மீன்பிடியில் ஈடுபட்டுக்கொண்டிருந்த மீனவர்களின் உதவியை நாடியதன் பேரில் அவர்கள் காப்பாற்றப்பட்டனர். அதனையடுத்து அம்மீனவர்கள் வழங்கிய தகவல் மூலம் உரிமையாளர் சங்கம் பொலிஸாருக்கு முறைப்பாடு செய்ததையடுத்து கடற்படையினரும் விமானப்படையினரும் தொடர்ச்சியாக தேடுதல் நடவடிக்கையில் ஈடுபட்ட போதிலும் முயற்சி வெற்றியளிக்காததன் காரணமாக அந் நடவடிக்கை கைவிடப்பட்டது. 
இதேவேளை நேற்று அதிகாலை நிந்தவூரிலிருந்து கடலுக்குச்சென்ற மீனவர்கள் நிந்தவூர் ஒலுவில் பிரதேசங்களை அண்டிய கடற்பரப்பில் சடலமொன்று மிதப்பதை அவதானித்துள்ளனர். இச்சம்பவம் சாய்ந்தமருது மீனவருடையதாக இருக்கலாமென சந்தேகித்து சம்பந்தப்பட்டவர்களுக்கு அறிவித்ததையடுத்து அவ்விடத்துக்கு வந்த அவர்கள் சடலத்தை மீட்டெடுத்துள்ளனர். நேற்றுக்காலை 9.00 மணியளவில் சாய்ந்தமருதுக்கு கொண்டு வரப்பட்ட சடலம் மரண விசாரணையின் பின்னர் உறவினர்களிடம் ஒப்படைக்கப்பட்டு பிற்பகல் 2.00 மணியளவில் நல்லடக்கம் செய்யப்பட்டது.
 சாய்ந்தமருது&ndash; 10 முந்திரியடி வீதியைச் சேர்ந்த இரண்டு பிள்ளைகளின் தந்தையான ௭ம். வை. ஏ. லத்தீப் (வயது 52) ௭ன்பவரே சடலமாக மீட்கப்பட்டவராவார். சம்பவத்தின் போது படகில் இருந்த கல்முனைக்குடியைச் சேர்ந்த ஏனைய இரு மீனவர்களும் கல்முனைப் பொலிஸாரினால் விசாரணைக்குட்படுத்தப்பட்டுள்ளனர்.

