சச்சின் இந்திய நாடாளுமன்றஉறுப்பினராக பதவிப் பிரமாணம்


இந்திய கிரிக்கெட் நட்சத்திரமான சச்சின் டெண்டுல்கர், இந்திய நாடாளுமன்ற உறுப்பினராக நேற்று பதவிப்பிரமாணம் செய்து கொண்டார்.
39 வயதான சச்சின் டெண்டுல்கரை இந்திய நாடாளுமன்றத்தின் ராஜ்யசபா உறுப்பினர்களில் ஒருவராக கடந்த ஏப்ரல் மாதம் ஜனாதிபதி பிரதீபா பாட்டீல் நியமித்தார்.
போட்டிகளில் பங்குபற்றும் காலத்திலேயே ராஜ்ய சபா உறுப்பினராக நியமிக்கப்பட்ட முதலாவது இந்திய விளையாட்டு வீரர் சச்சின் டெண்டுல்கர் ஆவார்.
“ராஜ்ய சபா உறுப்பினர் பதவிக்காக எவரையும் நாடிச் செல்லவில்லை. எனது கிரிக்கெட் வாழ்க்கை காரணமாகவே நான் இங்கு வந்துள்ளேன். கிரிக்கெட் விளையாடுவதை நான் கைவிடப் போவதில்லை. விளையாட்டு தொடர்பான விவகாரங்களை நான் நாடாளுமன்றத்தில் எழுப்புவேன்’ என பதவிப்பிரமாணத்தின் பின்னர் சச்சின் டெண்டுல்கர் கூறினார்.
“எனது சக எம். பிக்களின் உதவி எனக்குத் தேவை. கிரிக்கெட்டிற்கு மாத்திரமல்லாமல் அனைத்து விளையாட்டுகளின் அபிவிருத்திக்கும் சில விடயங்களைச் செய்த நாடாளுமன்ற உறுப்பினராக நினைவு கூரப்படுவதை நான் விரும்புகிறேன்.
இந்திய ஜனாதிபதியினால் ராஜ்யசபா உறுப்பினராக நியமிக்கப்பட்டமை பெரும் கெளரவமாகும். நான் தொடர்ச்சியாக விளையாடுவேன். எப்போது ஓய்வு பெறுவேன் எனத் தெரியாது” என அவர் கூறினார்.
