மலையக, தென்னிலங்கை மாதரின் வரலாற்று சிறப்புமிக்கநிகழ்ச்சி நாளை ஹட்டனில் கோலாகல ஆரம்பம்


தேவதாஸ் சவரிமுத்து
சிரேஷ்ட ஊடக இ¨ணைப்பாளர்
மலையகத்திலும், தென்னிலங்கையிலும் உள்ள பெண் சமூக ஆர்வலர்கள் ஒன்றிணைந்து செயற்பட முன்வந்துள்ளார்கள். கலாசார உறவு, புரிந்துணர்வு, சமூக நல்லிணக்கப்பாடு, அரசியலில் ஈடுபாடு ஆகியவற்றைக் கருத்திற் கொண்டு இந்த நட்பு பாலம் அமைக்கப்படுகின்றது. தோட்டங்களையும், அவற்றைச் சூழவுள்ள கிராமங்களையும் சேர்ந்த தமிழ், சிங்கள மக்கள் மத்தியில் மீண்டும் நல்லுறவையும், நம்பிக்கையையும் உருவாக்கும் பணியில் இந்தப் பெண் ஆர்வலர்கள் முனைப்போடு செயற்படுவார்கள்.
30 வருட கால உள்நாட்டு மோதல்களால் பல்லாண்டுகளாக நிலவி வந்த உறவுகள் முறிவடைந்தன. ஒருவரையொருவர் பகை உணர்வோடு நோக்க வேண்டிய துரதிஷ்டம் ஏற்பட்டுள்ளது. இந்த நிலைப்பாடு தற்போது அடியோடு நீங்கிவிட்டது. 
இதனால் செளஜன்ய உறவை இனங்களுக்கிடையில் கட்டியெழுப்புவதில் சர்வமதத் தலைவர்கள், அரசியல் தலைவர்கள், கல்வியாளர்கள், சமூகநல ஆர்வலர்கள் ஆகியோர் இதனை மனப்பூர்வமாக செயற்பட முன்வந்துள்ளார்கள். இதேவேளை பல சமூகங்களைச் சேர்ந்த மாதர்களும் இந்த மனித நேயப் பணிகளில் மிகுந்த ஆர்வம் செலுத்த ஆரம்பித்துள்ளார்கள்.
இந்த சந்தர்ப்பத்தை தக்கவகையில் மலையக மாதர்களும் பயன்படுத்திக் கொள்ள வேண்டுமென்பதே இ. தொ. கா. வின் அபிலாஷையாகும். மலையக மகளிரும், தென்னிலங்கை மகளிரும் இணைந்து செயற்படுவதன் மூலம் பரஸ்பர நம்பிக்கை வலுவடையும். தொழில் வாய்ப்புக்கள் அதிகரிக்கும், வாழ்வாதாரப் பிரச்சினைகளை சுமுகமாக தீர்த்துக் கொள்வதற்கும் வழிபிறக்கும். சமூக மட்டத்தில் பெண்களின் பல்வேறு துறைகளில் சமத்துவத்தை அடைவார்கள். 
இவற்றையெல்லாம் கருத்திற் கொண்டே செளமியமூர்த்தி தொண்டமான் ஞாபகார்த்த மன்றம், பிரஜா சக்தி, நவசக்தி ஆகிய செயற் திட்டங்கள் எழுச்சியூட்டும் எதிர்காலத்திற்காக இணையும் பெண்கள் என்ற தொனிப் பொருளில் எழுச்சிமிகு பெண்கள் தின விழாவை ஏற்பாடு செய்துள்ளது. இத்தகைய சமுக இணக்கப்பாட்டுக்கான ஒரு நிகழ்வு மலையக தென்னிலங்கை மாதர் மட்டத்தில் நடத்தப்படவில்லை.
இந்தப் புதிய திட்டத்தின் மூலம் மாதர்களின் மத்தியில் பெரும் விழிப்புணர்ச்சியை ஏற்படுத்தி பல்துறைகளிலும் அவர்களை பங்குதாரர்களாக இணைக்கவே செளமியமூர்த்தி தொண்டமான் ஞாபகார்த்த மன்றம் பிரஜா சக்தி, நவசக்தி ஆகிய செயற்திட்டங்கள் திட்டமிட்டு செயற்பட்டு வருகின்றன.
இந்த அடிப்படையில் மலையக மாதர் சங்கங்கள் எமது அலுவலக மாதர்கள் ஆகியோருக்கும் சமூகத்தை ஈடேற்றுவதற்கான விழிப்புணர்வும், பயிற்சியும் அளிக்கப்பட்டு வருகின்றன. இவர்கள் தங்கள் சேவையை மாவட்டம் தோறும் மகளிர் மத்தியில் விஸ்தரித்து வருகிறார்கள். 
மாகாண சபை, நகர சபை, பிரதேச சபை ஆகியவற்றிற்கு எதிர்காலத்தில் விழிப்புணர்வு கொண்ட வேட்பாளர்களாக பெரும்பாலான பெண்களை நியமிக்க இ. தொ. கா. முடிவு செய்துள்ளது. அது போல் தொகுதி எம். பிக்களாக பிரகாசிக்க வேண்டுமென்பதே அன்று முதல் இன்று வரை இ. தொ. கா. வின் திட்டமாக உள்ளது. இந்த அபிலாஷையை நிறைவேற்றும் பொருட்டே அட்டனில் பூர்வாங்க எழுச்சிமிக்க மகளிர் தின விழா நாளை அட்டன் நகரில் ஆரம்பமாகிறது.
அமைச்சர் ஆறுமுகன் தொண்டமான் தலைமையில் நிகழும் பெரு விழாவில் பொலன்னறுவை பிரதேசத்தைச் சேர்ந்த 500 பெண்களும் இதில் கலந்து கொண்டு தமது திறமைகளை வெளிப்படுத்தவுள்ளார்கள்.
இது வரை காலமும் செளமியமூர்த்தி தொண்டமான் ஞாபகார்த்த மன்றத்தின் கீழ் இயங்கும் நவ சக்தி செயற் திட்டத்தின் ஊடாக சுயதொழில் ஊக்குவிப்புத் தொகையினைப் பெற்று சுய தொழில் செய்யும் பெண்களின் செயற்பாடுகளை வெளிப்படுத்தும் வகையில் அமைந்த கண்காட்சிக் கூடங்களும், பொலன்னறுவை பிரதேசத்திலிருந்து கலந்து கொள்ளும் பெண்களால் அவர்களின் சுயதொழில் தொடர்பான கண்காட்சிக் கூடங்களும் காட்சிப்படுத்தப்படவுள்ளன.
கால்நடை வள மற்றும் கிராமிய சமூக அபிவிருத்தி அமைச்சின் கீழ் இயங்கும் திணைக்களங்களான
01. கால்நடை விலங்கு உற்பத்தி மற்றும் சுகாதார திணைக்களம்
02. மில்கோ தனியார் நிறுவனம்
03. தேசிய கால்நடைவள அபிவிருத்திச் சபை.
04. வரையறுக்கப்பட்ட கால்நடைவள ஒன்றியம்
05. செளமியமூர்த்தி தொண்டமான் ஞாபகார்த்த மன்றம்
01. பிரஜா சக்தி
02. நவ சக்தி செயற் திட்டம்
03. தொண்டமான் தொழிற் பயிற்சி நிலையம்,
06. பெருந்தோட்ட மனிதவள அபிவிருத்தி நிதியம் ஆகியவற் றின் கண்காட்சிக் கூடங்களும் இதில் இடம்பெறவுள்ளன.
