அரசுடன் இணைந்து மு.கா. கிழக்கில் ஆட்சியமைத்திருப்பது தமிழ், முஸ்லிம் சமூகங்களுக்கிடையே விரிசலை ஏற்படுத்தும்


தமிழர்களும் முஸ்லிம்களும் ஒன்றாக இணைந்து கிழக்கு மாகாணத்தை ஆட்சி செய்யக்கூடிய காலம் ஏற்பட்ட போதும் அதனையெல்லாம் தூக்கி எறிந்து விட்டு அரசுடன் இணைந்து முஸ்லிம் காங்கிரஸ் கிழக்கில் ஆட்சியை அமைத்திருப்பது தமிழ் மற்றும் முஸ்லிம் சமூகங்களுக்கிடையில் மீண்டும் விரிசலை ஏற்படுத்தும் செயலாகும் என ஐக்கிய தேசிய கட்சியின் சம்மாந்துறை தொகுதியின் பிரதான அமைப்பாளர் எம்.ஏ.ஹஸனலி தெரிவித்தார். 
இது தொடர்பாக அவர் மேலும் தெரிவிக்கையில்; முஸ்லிம் காங்கிரஸை நம்பி வாக்களித்த கிழக்கு மாகாண முஸ்லிம் மக்களின் ஆணையைத் துஷ்பிரயோகம் செய்துள்ளதுடன் மக்களின் விருப்பத்திற்கு மாறாக தனி நபர்களின் சுகபோகங்களுக்காக அரசுடன் இணைந்து முஸ்லிம் மக்களை இழிவுபடுத்தியுள்ளது. 
முஸ்லிம் மக்களின் உணர்வுகளை முஸ்லிம் காங்கிரஸின் தலைமை இன்னும் புரிந்து கொள்ளவில்லை. கிழக்குத் தேர்தலில் முஸ்லிம் மக்கள் அரசை வெறுத்து வாக்களித்த படியினால் தான் கிழக்கு தேர்தலில் மு. காங்கிரஸுக்கு வெற்றி கிடைத்ததுடன் அதற்கு பேரம் பேசும் சக்தியும் கிடைத்தது. 
கிழக்கு முஸ்லிம் மக்களின் ஆணை முஸ்லிம் காங்கிரஸுக்கு கிடைத்தமை உறுப்பினர்களின் மத்திய அரசில் அமைச்சுப் பதவிகளுக்காக அல்ல. இதனை மு.காங்கிரஸின் தலைமைப் பீடம் உணர்ந்து கொள்ள வேண்டும். 
கடந்த காலங்களில் முஸ்லிம் காங்கிரஸ் அரசுடன் இணைந்து அமைச்சுப் பதவிகளை பெற்றுக் கொண்டு முஸ்லிம் சமூகத்திற்காக எதனை பெற்றுக் கொண்டார்கள், தமிழ் முஸ்லிம் மக்கள் கடந்த காலங்களில் இடம் பெற்ற கசப்பான சம்பவங்களை மறந்து ஒன்றாக இணைந்து ஆட்சி செய்யக்கூடிய சந்தர்ப்பம் கிடைத்தும் அதனை தூக்கியெறிந்து விட்டு அரசுடன் இணைந்து கிழக்கு மாகாண சபையில் ஆட்சி அமைத்திருப்பதால் எதிர்காலத்தில் இவ்விரு சமூகங்களுக்கிடையில் மீண்டும் விரிசலை ஏற்படுத்தும். 
எனவே முஸ்லிம் காங்கிரஸின் தலைமை முஸ்லிம் மக்களின் விருப்பத்திற்கு மாறாக கட்சியின் தனி நபர்களின் பதவிகளுக்காகவும் சுகபோகங்களுக்காகவும் அரசுடன் இணைந்துள்ளமை முஸ்லிம் சமூகத்தை இழிவு படுத்தும் செயலாகும் என்றார்.

