வட்டியில்லா வங்கி இஸ்லாமிய சட்டத்துக்கு ஏற்புடையதா?

விளக்கம் தருகிறார் வை. எல். எம். மாஜித்
B.A. (Hons) 
Special in Islamic Banking and Finance(கடந்த வார தொடர்ச்சி)
அதுமட்டுமன்றி ஒவ்வொரு இஸ்லாமிய வங்கிகளும், வங்கிப்பிரிவுகளும் தத்தமது செயற்பாடுகளை மேற்கொள்ளும் போது அவற்றில் ஏதாவது இஸ்லாமிய ஷரீஆவிற்கு முரணானது என கருதினால் அவற்றை தடுத்து நிறுத்தும் அதிகாரத்தினையும் ஷரீஆ சபைகளுக்கு வழங்கியுள்ளது.
மேலும் இலங்கையில் காணப்படுகின்ற இஸ்லாமிய வங்கிகள் இஸ்லாமிய பொருளியல் தத்துவங்களையும், கோட்பாடுகளையும் உள்ளடக்கி ஷரீஆவினடிப்படையிலமைந்த பின்வரும் முக்கிய கொடுக்கல் வாங்கல்களையும், வியாபார நடவடிக்கைகளையும், சேவைகளையும் மேற்கொள்கின்றன.
1. முழாரபா: கூட்டுப் பங்காண்மை
2. முஷாரகா: கூட்டுப் பங்குடமை
3. வீட்டு முஷாரகா முறைமை
4. முராபஹா: இலாபத்தை தெரியப்படுத்தி விற்றல்
5. முஸாவமா: சாதாரண வியாபாரம்
6. இஜாரா: வாடகைச் சேவை
7. வைப்புக்களை ஏற்றல்: ஆரம்ப வைப்பு, முதலீட்டு வைப்பு, வதீஆ வைப்பு
8. பைஉல் முஅஜ்ஜல்: தவணை அடிப்படையிலான கொடுக்கல் வாங்கல் நடவடிக்கை
9. ஸலம்: முற்பணக் கொடுப்பனவு வியாபாரம்.
10. ரஹ்ன்: அடகுச் சேவை
11. கர்ழ்: கடன் கொடுக்கல் வாங்கல்
மேலும் சகோதரர் கூறும்போது பாரம்பரிய வங்கிகளான அரச தனியார் வங்கிகளில் சிறுவர் சேமிப்பு கணக்குகளை ஆரம்பித்தால் அவர்களுக்கு வருடா வருடம் வட்டிப்பணமும், உபயோகப் பொருட்களும் அனுப்பி வைப்பது நடைமுறையாகும், என்று கூறியிருந்தார். இந்த இடத்தில் நாம் ஒன்றை தெளிவாக விளங்கிக் கொள்ள வேண்டும். 
நாம் தாம் முஸ்லிமாகப் பிறந்து வட்டியுடன் இரண்டறக் கலந்து விட்டோம் என்பது மட்டுமல்லாமல் சின்னஞ் சிறு பிஞ்சு உள்ளங்களையும் உபயோகப் பொருட்களுக்காக ஏமாற்றமடைந்து வட்டியின் பக்கம் திசைதிருப்பிவிடக்கூடாது. 
அவ்வாறு சிறுவர்களுக்கு சேமிப்பு கணக்குகளை ஆரம்பித்து அவற்றில் முதலீடு செய்து அதிகம் இலாபமீட்ட வேண்டுமானால் அமானா வங்கியினது இமாத் சிறுவர் சேமிப்பு கணக்கு போன்ற கணக்குகளை ஆரம்பிக்கலாம்.
அத்துடன் பாரம்பரிய அரச, தனியார் வங்கிகளில் கட்டணங்கள், ஊழியர் வேதனம், நிர்வாக செலவினம், மற்றும் ஏனைய செலவினங்கள் அனைத்தும் வட்டிப் பணத்தினாலேயே, செயற்படுத்தப்படுகின்ற தென்றும், வட்டிப் பணம் இல்லையானால் வங்கிச் செயற்பாடுகளனைத்தும் ஸ்தம்பிதம் அடைந்து விடுமென்றும் சகோதரர் கூறினார். 
இவ்விடத்தில் நாம் முக்கியமானதொரு விடயத்தினை நோக்க வேண்டும். மேற் கூறப்பட்ட செலவீனங்கள், கட்டணங்கள் பாரம்பரிய வங்கிகளுக்கு மட்டுமா காணப்படுகிறது? ஏன் இவை இஸ்லாமிய வங்கிகளுக்கு இல்லையா? அவை அனைத்தும் இஸ்லாமிய வங்கிகளுக்கும் காணப்படவே செய்கின்றன. 
எனினும் இஸ்லாமிய வங்கிகளில் ஏற்கனவே கூறப்பட்ட செயற்பாடுகளினால் பெறப்படுகின்ற இலாபங்களினாலும், சேவைக் கட்டணம் என அறவிடப்படுகின்ற கட்டணங்களாலும் அவை ஈடு செய்யப்படுகின்றன.
இஸ்லாமிய வங்கிகளில் வாடிக்கையாளரினால் வைப்புச் செய்யப்படும் பணம் பற்றியும், அப்பணத்திற்கான முதலீடு, மற்றும் அதனால் கிடைக்கும் இலாபம் யாருக்குரியது? என்பது பற்றியும் அவைகள் பற்றிய மார்க்க தீர்ப்பு என்ன? என்பது பற்றியும் சகோதரர் வினவியிருந்தார்.
ஒரு வாடிக்கையாளர் இஸ்லாமிய வங்கியில் வைப்புகளை அல்லது முதலீடுளை மேற்கொள்ளும் போது ஏற்கனவே கூறப்பட்ட ஷரீஆ அனுமதித்த கொடுக்கல் வாங்கல்களினடிப்படையிலே தெளிவான முறையில் மேற்கொள்வார். 
அவ்வாறு முதலீடுகளை மேற்கொள்ளும் போது இணங்கிக் கொண்ட வங்கி செயற்பாட்டு நடவடிக்கைகளின் தன்மை, மற்றும் நிபந்தனைகளுக்கு ஏற்ப இலாபம் பகிரப்படும். அதேபோன்று சில கொடுக்கல் வாங்கல் நடவடிக்கைகளில் நட்டமும் பங்கிடப்படும். எனினும் இந்நடவடிக்கைகளின் போது இஸ்லாமிய ஷரீஆ பின்பற்றப்பட வேண்டும்.
உ+ம்: மதுபான உற்பத்திசாலையில் பணத்தை முதலீடு செய்ய முடியாது. அதேபோன்று விபசார விடுதிக்காக ஒரு கட்டிடத்தை வாடகைக்கு விட முடியாது.
மேலும் முஸ்லிமல்லாதவர்கள் இஸ்லாமிய மார்க்க சட்டதிட்டங்களுக்குட்பட்ட விதிமுறைகள் உள்ள ரிசீகிகளை நாடமாட்டார்கள் என்று சகோதரர் கூறியிருந்தார். 
ஏன் இல்லை? ஏனைய நாடுகளில் மட்டுமன்றி இலங்கையிலும் கூட முஸ்லிமல்லாதவர்கள் இஸ்லாமிய வங்கிகளில் நம்பிக்கையுடன் கூடிய நன்நடத்தை மிக்க வாடிக்கையாளர்களாக காணப்படுவது மாத்திரமன்றி, இஸ்லாமிய ஷரீஆவினடிப்படையில் செயற்பாடுகளை வாடிக்கையாளர்களுக்கு வழங்கும் தலைசிறந்த ஊழியர்களாகவும் விளங்குகின்றனர்.
இவற்றையெல்லாம் நாம் நோக்குகின்ற பொழுது இஸ்லாமிய வங்கியினால் இலாபமடைவது யார்? என்ற சகோதரின் வினாவிற்கு சுலபமாக விடை காண முடியும். இங்கு வங்கி, வாடிக்கையாளர் ஆகிய இரு தரப்பினருமே இலாபமடைகின்றனர். பயனடைகின்றனர் என்பது மறுப்பதற்கு இல்லை. அதனால்தான் இன்று இலங்கையில் காணப்படுகின்ற இஸ்லாமிய வங்கிகளின் நிதி நிறுவனங்களின் மொத்த சொத்து மதிப்பு நாளுக்கு நாள் அதிகரித்துக் கொண்டு செல்லும் அதேவேளை வாடிக்கையாளர்களின் தொகையும் அதிகரித்துக் கொண்டே செல்கின்றது. 
இஸ்லாமிய வங்கிகளின் நோக்கங்களையும் செயற்பாடுகளையும் தொடர்புபடுத்திப் பார்க்கும் போது இலாபமீட்டுதல், பணம் சம்பாதித்தல் என்பதைவிட சேவை வழங்குதல் என்பதே முதன்மை பெற்று விளங்குவதை காணமுடியும். இங்கு இஸ்லாமிய வங்கிகளின் ஸ்திரத்தன்மை முஸ்லிம் சமூகத்தில் தங்கியுள்ள அதேவேளை முஸ்லிம் சமூகத்தின் கொடுக்கல் வாங்கலடிப்படையிலான இயக்கப்பாடு இஸ்லாமிய வங்கிகளிலும் தங்கியுள்ளது.
எனவே ஒவ்வொரு முஸ்லிமும் இஸ்லாமிய ஷரீஆவிற்குட்பட்ட முறையில் வாழ்பவர் களாயின் அவர்கள் ஒவ்வொருவரும் இஸ்லாமிய அடிப்படையில் கொடுக்கல் வாங்கல்களையும், பொருZட்டல் நடவடிக் கைகளையும் மேற்கொள்ள வேண்டும். அந்த அடிப்படையில் இலங்கை முஸ்லிம்களும் இஸ்லாமிய வங்கிகளினூடாக தமது செயற் பாடுகளை முன்னெடுத்துச் செல்லலாம். 
மாறாக இஸ்லாமிய வங்கிகளை குறை கூறி, கூறி பாரம்பரிய வங்கிகளில் வட்டியில் முழுமையாக மூழ்குவதனைவிட இலங்கையிலுள்ள இஸ்லாமிய வங்கிகள், வங்கிப் பிரிவுகள் நிதி நிறுவனங்கள் மேலானதே, என்றாலும் நான் ஏற்கனவே கூறியதைப் போன்று முஸ்லிம்கள் சிறுபான்மையாக வாழும் நாடுகளில் இஸ்லாமிய வங்கி முறைமைகளை நடைமுறைப்படுத்துவதில் பல்வேறு பிரச்சினைகள் மட்டுமன்றி சவால்களும் காணப்படவே செய்கின்றன. 
அந்த வகையில் முஸ்லிம்களை 8 வீதமாகக் கெண்ட எமது இலங்கையும் இவ்விடயத்தில் விதிவிலக்கல்ல. எனவே அல்குர்ஆனும், அல் ஹதீஸ¤ம் வன்மையாகக் கண்டிக்கும் வட்டியிலிருந்தும் அல்லாஹ் என்னையும் உங்களையும் காப்பாற்றி இஸ்லாமிய ஷரீஅத் அடிப்படையிலான கொடுக்கல் வாங்கல்களையும் பொருZட்டல்களையும் மேற்கொள்ள உதவி புரிவானாக!
