அமானிதத்தைப் பாதுகாத்துக் கொள்ளுங்கள்!


அல்லாஹ் கூறுகின்றான்: “விசுவாசிகளே உங்களிடம் நம்பி ஒப்படைக்கப்பட்ட அமானிதப் பொருட்களை அவற்றின் சொந்தக்காரர்களிடம் நீங்கள் ஒப்படைத்து விடும்படியும், மனிதர்களுக்கிடையே நீங்கள் தீர்ப்புக் கூறினால், (பாரபட்சமின்றி) நீதமாகவே தீர்ப்பளிக்குமாறும் நிச்சயமாக அல்லாஹ் உங்களுக்கு கட்டளையிடுகின்றான். 
உங்களுக்கு அல்லாஹ் செய்யும் இவ்வுபதேசம் மெய்யாகவே சிறந்தது. நிச்சயமாக அல்லாஹ் செவியுறுவோனாகவும் உற்று நோக்கினவனாகவும் இருக்கின்றனா. (4:58 அல்குர்ஆன்)
“அமானத்” என்ற சொல்லின் பொருளில் இறைவன் ஒவ்வொரு மனிதனுக்கும் அருளியுள்ள தகுதியும் திறமையும் அடங்கும். அமானிதம் என்பது இரகசியங்களைப் பாதுகாப்பது. பிறரால் ஒப்படக்கப்பட்ட பொருட்களைப் பாதுகாப்பது, ஒப்படைக்கப்பட்ட சொத்துக்கள், ஏழை எளியவரின் சொத்துக்கள் பாதுகாப்பதற்காக தரப்படின் அது அமானிதம் என பாதுகாப்பது இதில் அடங்கும்.
மேலும்: அல்லாஹ் கூறுகின்றான்: - விசுவாசிகளே! நீங்கள் அல்லாஹ்வுக்கும் (அவனுடைய) தூதருக்கும் மோசம் செய்யாதீர்கள். தவிர நீங்கள் (செய்வது அக்கிரமம் என) அறிந்து கொண்டே உங்களிடம் உள்ள அமானிதப் பொருட்களிலும் மோசம் செய்யாதீர்கள். அன்றி உங்களுடைய பொருட்களிலும், உங்களுடைய சந்ததிகளிலும் (உங்களுக்குப்) பெரும் சோதனையிருக்கின்றது என்பதையும், நிச்சயமாக அல்லாஹ் விடயத்தில்தான் (உங்களுக்கு) மகத்தான வெகுமதி உண்டு என்பதையும் நீங்கள் உறுதியாக அறிந்து கொள்ளுங்கள்.”
(8:27, 28 அல்குர்ஆன்)
நபி (ஸல்) கூறினார்கள்: ஒரு மனிதன் இன்னொருவரிடம் ஒரு விடயத்தைச் சொல்லி, அதனை இரகசியமாகப் பாதுகாக்க வேண்டும் எனக் கேட்டால் அது அவரிடம் ஒப்படைக்கப்பட்ட ஓர் அடைக்கலப் பொருளே (“அமானத்”) ஆகும்.
கணவன் மனைவியின் அந்தரங்க வாழ்க்கை மிகவும் புனிதமானது எனக் கருதுகின்றது இஸ்லாம். கணவன் மனைவிகளுக்கு இடையேயுள்ள உறவுகளும், உணர்வுகளும் உறிய முறையில் பாதுகாக்கப்பட வேண்டும். அடுத்தவர்கள் நம்மோடு நெருங்கிப் பழகினாலும் தாம்பத்திய உறவின் இரகசியங்களை அவர்களிடம் சொல்லி விடக்கூடாது.
அஸ்மா பின்த் யதீத் (ரலி) அறிவிக்கிறார்கள்:
ஒரு முறை நபி (ஸல்) அவர்களுடன் நான் சென்றிருந்தேன். அப்போது ஓரிடத்தில் ஒரு கணவனும் மனைவியும் இருக்கக் கண்டேன். அதுபோது பெருமானார் (ஸல்), “தன்னுடைய மனைவியோடு தான் வீடு கூடும் போது எப்படி நடந்து கொண்டார் என்பதை அடுத்தவர்களிடம் சொல்லும் மனிதர் உண்டா? தன்னுடைய கணவன் தன்னோடு எப்படி உறவு கொண்டார் என்பதை அடுத்தவர்களிடம் அறிவிக்கும் மனைவியும் உண்டா?” எனக்கேட்டார்கள்.
இதனைச் செவியேற்றதும் அங்கிருந்தவர்கள் அச்சத்தால் நடுங்கி பதில் சொல்ல முடியாமல் அதிர்ந்து இருந்தார்கள். நான் முன்வந்து,
“அல்லாஹ்வின் தூதர் அவர்களே! அப்படிச் செய்யும் கணவன்மார்களும் உண்டு. அப்படிச் செய்யும் மனைவிமார்களும் உண்டு என்று கூறினேன். இதற்கு (ஸல்) அவர்கள்:- “அப்படிச் சொல்லாதீர்கள், அது எதைப்போன்றது என்றால், ஆண்ஷைத்தான் பெண் ஷைத்தானைச் சந்திக்கின்றான் அவன் அவளைப் போர்த்திக் கொண்டு வீடு கூடுகின்றான். அடுத்தவர்கள் அதனைப்பார்த்துக் கொண்டிருக்கிறார்கள். (இவ்வளவு அருவருப்பானது கணவன் மனைவிகளுக்கு இடையேயுள்ள இரகசியங்களை அடுத்தவர்களிடம் பேசுவது) (நூல்: அஹமத்)
பெருமானார் (ஸல்) அவர்கள் ஒரு முறை கேட்டார்கள் “இறுதித்தீர்ப்பு நாளின்போது மிகப்பெரிய சுரண்டல் பேர்வழியாக இறைவன் முன் நிற்பவன் யார் தெரியுமா?” பின்னர் அவர்களே பதிலும் சொன்னார்கள்: ஒருவன் தன் மனைவியை அதிகமாக நேசிப்பான். அதேபோல் அவனுடைய மனைவியும் அவனை நேசிப்பாள், ஆனால் அவன் தன் மனைவியின் இரகசியங்களை அடுத்தவர்களிடம் சொல்வான்”
இவன் தான் இறைவன் முன் மிகப்பெரிய சுரண்டல் பேர்வழியாகநின்று கொண்டிருப்பான்.
அல்லாஹ்வின் பாதையில் போராடிய மனிதன் மிகவும் அழகிய முறையிலே அழைத்துவரப்படுவான். ஆனால் அவனிடம் அடைக்கலமாக ஒப்படைக்கப்பட்ட பொருளை அவன் அபகரித்துக் கொண்டிருந்தால் அதை அங்கே கொடுத்துவிடும்படி அவன் கேட்கப்படுவான் அதற்கு அவன். “என் இறைவனே! இந்த உலகம் முடிந்த பின் அதனை எவ்வாறு திரும்பத்தர இயலும்?” எனக்கெஞ்சுவான். 
இதற்குப் பதிலாக இவரை நரகத்திற்கு அழைத்துச் செல்லுங்கள்” எனச் சொல்லப்படும். பின்னர் இந்த உலகத்தில் எப்படி அந்தப் பொருட்கள் அவனிடம் தரப்பட்டனவோ அதேபோல் அங்கு அவை அவன் முன்னிலையில் வைக்கப்படும். 
அவன் அற்றைப் பார்ப்பான். அவற்றைப் பின் தொடர்ந்து செல்வான். அவற்றை ஓடிப்பிடித்துக் கொள்வான். பின்னர் தன்தோள்களில் அவற்றைச் சுமந்து செல்வான். நாம் தப்பிவிட்டோம் என எண்ணும்வரை அவை அவனது தோள்களிலேயே இருக்கும். அந்நிலையில் அவை அவனது தோள்களிலிருந்து நழுவிவிடும். அவன் அவற்றை துரத்திச் செல்வான். இந்நிகழ்ச்சி தொடர்ந்து நடந்து கொண்டே இருக்கும்.
இதனை அறிவித்து அப்துல்லாஹ் இப்னு மஸ் ஊத் (ரலி) அவர்கள் சொன்னார்கள். தொழுகையும் ஓர் அமானிதமே! வுளுச்செய்வதும் ஓர் அமானிதமே! அளவும் ஓர் அமானிதமே! நிறுப்பதும் ஓர் அமானிதமே! இப்படி அவர்கள் பலவற்றைப் பட்டியல் போட்டுச் சொன்னார்கள். இறுதியில் சொன்னார்கள் மிகப்பெரிய அடைக்கலப் பொருள் என்னவெனில் ஒருவரிடம் ஒப்படைக்கப்பட்ட செல்வமும் பிற பொருட்களும் ஆகும்.
அறி: அப்துல்லாஹ் இப்னு மஸ்ஊது (ரலி)
அல்லாஹ் கூறுகிறான்: “நிச்சயமாக (நம்முடைய) பொறுப்பைச் சுமந்து கொள்வீர்களா? என்று நாம் வானங்கள், பூமி, மலைகள் முதலியவைகளிடத்தில் வினவினோம். அதற்கு அவை அதனைப் பற்றிப் பயந்து அதனைச் சுமந்து கொள்ளாது விலகிவிட்டன. அத்தகையதைத்தான் மனிதன் சுமந்து கொண்டான். ஆகவே நிச்சயமாக அவன் அறியாமையால் தனக்குத்தானே தீங்கிழைத்துக் கொண்டான். (33:72)
மெளலவி
எம்.எஸ்.எம். ஹாரிஸ்
