அஜித்குமார எம்.பி இன்று சிறப்புரிமை பிரச்சினை


2013 ஆம் ஆண்டுக்கான வரவு செலவுத்திட்டத்தின் இரண்டாம் வாசிப்பு மீதான விவாதத்தில் உரையாற்றுவதற்கு அனுமதி மறுக்கப்பட்டமை மற்றும் நிகழ்ச்சி நிரலில் இருந்து தமது பெயர் நீக்கப்பட்டமை ஆகியவற்றுக்கு எதிர்ப்புத் தெரிவித்து ஜே.வி.பியின் மாற்றுக்குழு எம்.பியான ஜி.எச்.அஜித் குமார இன்று பாராளுமன்றத்தில் சிறப்புரிமைப் பிரச்சினையொன்றை முன்வைக்கவுள்ளார்.
2013 ஆம் ஆண்டுக்கான வரவு செலவுத்திட்டத்தின் இரண்டாம் வாசிப்பு மீதான விவாதம் கடந்த 8ஆம் திகதி ஆரம்பமானது. வரும் 17 ஆம் திகதி வரையி இடம்பெறவிருக்கின்ற இரண்டாம் வாசிப்பு மீதான விவாதத்தில் உரையாற்றுவதற்கு பாராளுமன்றத்தைப் பிரதிநிதித்துவப்படுத்தும் சகல உறுப்பினர்களுக்கும் சந்தர்ப்பம் வழங்கப்படுவது மரபாகும். 
இந்நிலையில் மேற்படி விவாதத்தின் மூன்றாம் நாளான நேற்று முன்தினம் திங்கட்கிழமை எதிர்க்கட்சிகளின் நேர ஒதுக்கீட்டு நிரலில் ஜே.வி.பி.யின் மாற்றுக்குழுவான முற்போக்கு சோசலிஷ முன்னணியின் முக்கியஸ்தரும் ஜனநாயக தேசியக்கூட்டணி எம்.பி.யுமான அஜித் குமாரவின் பெயர் இடம்பெற்றிருந்த போதிலும் பின்னர் அது நீக்கப்பட்டிருந்ததாக அறிவிக்கப்பட்டது. 
விவாதம் இடம்பெற்றுக் கொண்டிருந்த வேளையில் ஒழுங்குப் பிரச்சினை ஒன்றைக் கிளப்பிய அஜித் குமார எம்.பி. வரவு செலவுத்திட்டத்தில் உரையாற்றுவதற்கு தனது பெயரும் அதற்கான நேரமும் உள்வாங்கப்பட்டிருக்கின்ற போதிலும் எனக்கான சந்தர்ப்பம் மறுக்கப்பட்டுள்ளது ஏன் என பிரதி சபாநாயகர் சந்திம வீரக்கொடியிடம் கேள்வியெழுப்பினார். 
இதன் போதே பிரதி சபாநாயகர் மேற்கண்டவாறு பெயர் நீக்கம் தொடர்பிலான விடயத்தை வெளியிட்டதுடனான எதிர்க்கட்சியே உங்களுக்குக்கான நேரத்தை ஒதுக்கீடு செய்கிறது எனினும் இன்று அதனை நீக்கியும் இருக்கின்றது எனவே உங்களின் பிரச்சினை தொடர்பில் எதிர்க்கட்சித் தலைவரிடம் கேட்டுக் கொள்ளுங்கள் என்றும் கூறினார். 
இந்நிலையிலேயே தனக்கு நேரம் ஒதுக்கப்பட்டு பின்னர் அது நிரலில் இருந்து நீக்கப்பட்டமை மூலம் தனது சிறப்புரிமை மீறப்பட்டிருப்பதை சபாநாயகருக்கு சுட்டிக்காட்டும் வகையில் இன்று புதன்கிழமை சிறப்புரிமைப் பிரச்சினையொன்றை பாராளுமன்றத்துக்கு கொண்டு வர இருப்பதாக அஜித்குமார எம்.பி நேற்று தெரிவித்தார்.

