ஜெகன்மோகன் ரெட்டியின் சகோதரி 3000 கி.மீ. தூரம் பாதயாத்திரை



ஒய்.எஸ்.ஆர். காங்கிரஸ் தலைவரான ஜெகன்மோகன் ரெட்டி சிறையில் அடைக்கப்பட்டுள்ளதால், அவரது சகோதரி ஷர்மிளா அக்கட்சியை வழிநடத்தி வருகிறார். கடந்த ஜூன் மாதம் நடைபெற்ற இடைத்தேர்தலின் போது ஷர்மிளா ஆந்திர மக்களிடம் மிகவும் பிரபலமானார். 
தனது சகோதரர் ஜெகன்மோகனின் கட்சிக்காக ஷர்மிளா அப்போது பிரசாரம் செய்தார். அவர் சென்ற இடங்களில் எல்லாம் மக்கள் பெருமளவில் கூடினர். அப்போதைய தேர்தலில் ஒய்.எஸ்.ஆர். காங்கிரஸ் அமோக வெற்றி பெற்றது.
இந்நிலையில், ஷர்மிளா பாதயாத்திரையாக 3000 கி.மீ. தூரம் செல்கிறார். கடப்பா மாவட்டத்தின் இடுபுலபயா பகுதியிலுள்ள தனது தந்தை ஒய். எஸ். ராஜசேகர ரெட்டியின் நினைவிடத்திலிருந்து ஷர்மிளா நேற்று தனது பாதயாத்திரையை துவக்கினார். 
இது பற்றி ஒய்.எஸ்.ஆர். காங்கிரசின் கெளரவ தலைவரும், ஷர்மிளாவின் தாயாருமான விஜயலட்சுமி கூறுகையில், ‘மாநிலத்தில் உள்ள 23 மாவட்டங்களுக்கு ஷர்மிளா பாதயாத்திரை செல்கிறார். ஒய்.எஸ்.
ராஜசேகர ரெட்டி மற்றும் ஜெகன்மோகன் ரெட்டியை மக்கள் மனதில் நிலைபெறச் செய்வதே இதன் நோக்கம்” என்றார்.
