சென்னை அருகே நடிகர் வடிவேல் பண்ணை வீடு மீது தாக்குதல்



சென்னையை அடுத்த படப்பை அருகே நடிகர் வடிவேலுவின் பண்ணை வீட்டின் கண்ணாடி ஜன்னல்கள் மர்ம நபர்களால் திங்கட்கிழமை அடித்து நொருக்கப்பட்டது.
படப்பையை அடுத்த புஷ்பகிரி பகுதியில் நடிகர் வடிவேலுவுக்கு மாமர தோப்புடன் கூடிய பண்ணை வீடு உள்ளது. இங்கு வேலு என்பவர் காவலாளியாக வேலை செய்து வருகிறார்.
வேலு தனது குடும்பத்துடன் இந்த தோப்பில் தனி வீட்டில் வசித்து வருகிறார். இந்நிலையில் திங்கட்கிழமை மாலை வடிவேலுவின் பண்ணைக்கு வந்த சுமார் 30க்கும் மேற்பட்ட மர்ம நபர்கள் காவலாளி வேலுவிடம் வடிவேலுவின் தொலைபேசி எண்ணைக் கொடுக்குமாறு மிரட்டினராம். அதற்கு அவர் தொலைபேசி எண் தெரியாது என்று கூறினாராம்.
உடனே மர்ம நபர்கள் வேலுவுடைய கைத்தொலைபேசியைப் பிடுங்கி அதில் வடிவேலுவின் இலக்கம் இருக்கிறதா என பார்த்தனராம். அதில் நடிகர் வடிவேலுவின் எண் இல்லாததால் கைத்தொலைபேசியை அவரிடம் கொடுத்த மர்ம நபர்கள் வீட்டின் 6 கண்ணாடி ஜன்னல்களை அடித்து நொருங்கியதாகக் கூறப்படுகிறது. 
மேலும் வரும் சனிக்கிழமைக்குள் இந்த இடத்தை காலி செய்துவிட வேண்டும் என்றும் இல்லையென்றால் நாங்களே ஜேசிபி இயந்திரம் கொண்டு வந்து வீட்டை இடிப்போம் என்றும் மிரட்டிச் சென்றனராம்.
இதையடுத்து காவலாளி வேலு பண்ணை மேலாளர் சங்கருக்கு இந்தத் தகவலைத் தெரிவித்தார். மேலாளர் சங்கர் மணிமங்கலம் காவல் நிலையத்தில் புகார் தெரிவித்தார். இது குறித்து மணிமங்கலம் பொலிசார் வழங்குப் பதிவு செய்து விசாரணை செய்து வருகின்றனர்.
