ராம காதையின் ஆரம்பம்


தமிழ்ச் செவ்வியல் நூல்கள் பலவற்றில் ராமன் பற்றிய குறிப்புகள் காணப்படுவதால் கம்பனுக்கு முன்பே வேறு யாராலாவது ராமகாதை எழுதப்பட்டிருக்கிறதா இல்லையா?
கம்பருக்கு முன் ராமகாதையின் கூறுகள் வாய்மொழியாக ஆங்காங்கே பேசப்பட்டு வந்ததைப் புலவர்கள் தமிழ்ச் செவ்வியல் நூல்கள் பலவற்றுள் பதிவு செய்துள்ளனர்.
ஓர் ஊரில் எழுந்த அலர், பிறகு அடங்கிப் போனதற்குக் காரணம் கூறும் நிலையில் ராமாயணக் கருத்து பொருத்தமாகக் கூறப்பட்டுள்ளது. கோடிக்கரையில் (தனுஷ்கோடி) ராமன் ஓர் ஆல மரத்து நிழலில் போர் வீரர்களுடன் போர் குறித்து ஆராய்ந்த போது அவர்களின் பேச்சுக்கு இடையூறாக இருந்த பறவை களின் ஆரவாரத்தை ராமன் தன் கையால் அமர்த்தி அமைதிப்படுத்தியது போலத் தூற்றப்பட்ட அலர் தலைவன் மணம் பேசி வந்ததால் அடங்கியதாக சங்க நூலான அகநானூற்றின் 70 ஆம் பாடல் கூறு கிறது.
இராவணன், சீதையைக் கவர்ந்த செய்தியும் அப்போது அவள் தான் அணிந்திருந்த அணி கலன்களைக் கழற்றி எறிந்த செய்தியும், அவைகளைக் குரங்குகள் கண்டு விரலுக்கு அணிவதைக் காதுக்கும், காதுக்கு அணிவதை விரலுக்குமாக இப்படி மாற்றி மாற்றி அணிந்து கொண்ட செய்தியும் புறநானூற்றின் 378 ஆம் பாடல் கூறுகிறது.
“வாரணம் பொருத மார்பும்” என்ற பாடலில் “வரையினை எடுத்த தோளும்” எனக் கம்பர் பாடியதற்கேற்ப ராவணண் கயிலையை எடுத்து அல்லலுற்றதைத் கலித்தொகையின் 38 ஆம் பாடல் கூறுகிறது.
ராமன், தம்பியோடு கானகம் சென்றது பற்றி இளங்கோவடிகள், சிலப்பதிகாரம் ஆய்ச்சியர் குரவை 35 ஆம் பாடலில் பாடியுள்ளார். மேலும் ராமனைப் பிரிந்து அயோத்தி வருந்தியது போலக் கோவலனைப் பிரிந்து மாதவி வருந்தியதாகப் புறஞ்சேரியிறுத்த காதையில் கோசிகமாணி என்ற கதாபாத்திரத்தின் மூலம் இளங்கோ கூறுகிறார். மற்றும் ராம ராவண போர் 18 மாதம் நடந்த குறிப்பை நீர்ப்படைக் காதையின் தொடக்கம் கூறுகிறது.
எல்லாவற்றுக்கும் மேலாக கண்ணகியை மதுரைக்கு அழைத்து வந்து துன்புறுவதாகக் கோவலன் கவுந்தியடிகளிடம் கூறி வருந்தியபோது கவுந்தியடிகள், ‘மனைவியுடன் கானகம் வந்த ராமன், மனைவியைப் பிரிந்தது போலில்லாமல் நீ உடன் போந்தது சிறப்புக்குரியது’ எனக் கூறி ஆறுதல் கூறுவதை ஊர்காண் காதையில் காணலாம்.
மணி மேகலையில் சாத்தனார் உலக அறவிபுக்க காதையில், திருமால் ராமனாக அவதரித்து உழலும்போது கடலில் அணைக்கட்டிய குறிப்பைத் தருகிறார். மேலும் சமயக் கணக்கர் தந்திரம் கேட்ட காதையில் பல அளவைகள் பற்றிக் கூறும் வரிசையில், ‘ராமன் வென்றான்’ என்றால் ராவணன் தோற்றான் என்பது கூறப்பட்டதன் பயனாக விளங்குவதென்பது ‘பயன் அளவை’ எனக்கூறும் போது ராமனைக் குறிப்பிடுகிறார் சாத் தனார்.
சிந்தாமணியில், திருத்தக்கதேவரால் கனகமாலையார் இலம்பகத்தில் ராமன் மராமரம் ஏழும் எய்திய வில்லாற்றலின் செய்தி சீவகனின் வில்லாற்றலுக்கு எடுத்தாளப்பட்டதால் பரவலாக ராமகாதையின் கூறுகள் ஆங்காங்கே தெளிக்கப்பட்டுள்ளன எனலாம்.
இப்படி சங்கம், சங்கம் மருவிய காப்பிய காலங்களின் நூல்கள் செய்வியல் நூல்களாகக் கருதப்பட்டதற்குப் பின்னும் கம்பருக்கு முன்பும் எழுந்த தேவார, திருவாசக, திவ்வியப் பிரபந்தங்களிலும் ஏராளமான செய்திகள் ராமகாதையை நினைவு கூர்வனவாக உள்ளனவேயன்றி கம்பர் இயற்றியதைப் போல தனித்த நூலாக இருந்ததில்லை எனலாம்.
