திருச்சி மேற்கு தொகுதி இடைத்தேர்தலில்அ.தி.மு.க. அமோக வெற்றி


திருச்சி மேற்கு தொகுதியில் இடைத்தேர்தலில் அ.தி.மு.க. வேட்பாளர் மு. பரஞ்சோதி அமோக வெற்றி பெற்றார். எதிர்த்து போட்டியிட்ட தி.மு.க. வேட்பாளர் நேருவை விட 14,684 வாக்குகள் அதிகம் பெற்றார்.
கடந்த ஏப்ரல் மாதம் நடைபெற்ற தமிழக சட்டசபை தேர்தலில் திருச்சி மேற்கு சட்டசபை தொகுதியில் அ.தி.மு.க வேட்பாளராக போட்டியிட்டு வெற்றி பெற்று அமைச்சரான என்.மரியம்பிச்சை மே மாதம் 23ம் திகதி சாலை விபத்தில் மரணம் அடைந்தார்.
இதனை தொடர்ந்து திருச்சி மேற்கு சட்டசபை தொகுதிக்கு அக்டோபர் மாதம் 13ம் திகதி இடைத்தேர்தல் நடைபெறும் என அறிவிக்கப்பட்டது. இந்த தேர்தலில் அ.தி.மு.க. வேட்பாளராக மு. பரஞ்சோதியும், தி.மு.க. வேட்பாளராக முன்னாள் அமைச்சர் கே.என். நேருவும் போட்டியிட்டனர். மேலும் முகமது சாதிக் (இந்திய ஜனநாயக கட்சி), சுரேஷ்குமார் (மக்கள் சக்தி கட்சி) மற்றும் சுயேச்சைகள் உட்பட 16 பேர் களத்தில் இருந்தனர்.
கடந்த பொது தேர்தலில் அ.தி.மு.க. கூட்டணியில் இருந்த தே.மு.தி.க., கம்யூனிஸ்ட் கட்சிகள், புதிய தமிழகம், மனிதநேய மக்கள் கட்சி ஆகிய கட்சிகள் இடைத்தேர்தலில் அ.தி.மு.க.வை ஆதரிக்கவில்லை. அதே நேரத்தில் அந்த கட்சிகள் தனியாக வேட்பாளர்களை நிறுத்தவும் இல்லை.
அ.தி.மு.க. வேட்பாளர் பரஞ்சோதியை ஆதரித்து முதல் அமைச்சர் ஜெயலலிதா திருச்சியில் 7 இடங்களில் சுற்றுப் பயணம் செய்து பேசினார். நேருவை ஆதரித்து தி.மு.க. தலைவர் கருணாநிதி பொதுக்கூட்டத்தில் பேசினார். தி.மு.க. பொருளாளரும், முன்னாள் துணை முதல் அமைச்சருமான மு.க.ஸ்டாலின் தொகுதியில் முகாமிட்டு பிரசாரம் செய்தார்.
