தில்லையடி எரிபொருள் நிரப்பு நிலையத்தில்  ஆயுத முனையில் பணம் கொள்ளை


புத்தளம் - கொழும்பு வீதியில் தில்லையடிப் பகுதியில் அமைந்துள்ள எரிபொருள் நிரப்பு நிலையத்தில் புகுந்த ஆயுதம் தரித்த கும்பல் ஒன்று பணியாட்களைத் தாக்கிவிட்டு பணத்தைக் கொள்ளையடித்துச் சென்றுள்ளனர்.
இன்று செவ்வாய்க்கிழமை அதிகாலை 3.10 மணியளவில் இச்சம்பவம் இடம் பெற்றுள்ளதாக புத்தளம் பொலிஸார் தெரிவித்தனர்.
இரவுப் பணியில் இருந்த சில ஊழியர்களை முதலில் தடியால் தாக்கியுள்ளனர். அப்போது ஒரு பணியாள் பிளாஸ்டிக் கதிரையினால் கொள்ளையரைத் தாக்கிய போது தம் வசம் வைத்திருந்த துப்பாக்கியால் ஆகாயத்தை நோக்கி சுட்டுவிட்டு மோட்டார் சைக்கிளில் தப்பிச் சென்றுள்ளதாக ஊழியர்கள் முறைப்பாட்டில் தெரிவித்துள்ளனர்.
கொள்ளையிடப்பட்ட பணத் தொகை குறித்து இதுவரை தெரியவில்லை என்பது குறிப்பிடத்தக்கது. புத்தளம் பொலிஸார் விசாரணைகளை மேற்கொண்டு வருகின்றனர்.

