மாநகர சபை நிர்வாகத்தை சீர்குலைப்பதற்கு எதிர்த் தரப்பினர் சதி செய்கின்றனர்


கொழும்பு மா நகர சபையிலிருந்து செங்கோலை தூக்கிக் கொண்டோடிய எதிர்த் தரப்பு உறுப்பினர் தொடர்பில் பொலிஸில் முறைப்பாடு செய்துள்ளதாகவும் இது தொடர்பில் சட்ட நடவடிக்கை எடுக்கப்பட்டுள்ளதாகவும் மேயர் ஏ.ஜே.எம். முஸம்மில் தெரிவித்தார்.
மா நகர சபை நிர்வாகத்தை சீர் குலைப்பதற்கு எதிர்த் தரப்பினர் சதி செய்வதாகவும் மேயர் குற்றம் சாட்டினார்.
கொழும்பு மா நகர சபையில் நேற்று திங்கட் கிழமை ஏற்பட்ட அமளி துமளிக்கு பின்னர் மேயர் முஸம்மில் நடத்திய ஊடகவியலாளர் மா நாட்டில் உரையாற்றும் போதே மேயர் முஸம்மில் இதனைத் தெரிவித்தார்.
மக்கள் வழங்கிய அமோக ஆதரவும் ஆணையின் பிரகாரமே ஐ.தே.க. கொழும்பு மா நகர சபையின் ஆட்சி அதிகாரத்தை பிடித்தது. ஆனால் மா நகர சபையின் தற்போதைய எதிர்க் கட்சித் தலைவர் மக்கள் வழங்கிய ஜன நாயக ஆணையை பறித்தெடுப்பதற்கு ஜன நாயக விரோதமான நடவடிக்கைகளில் ஈடுபடுகிறார். எதிர்த் தரப்பு உறுப்பினர்களும் இதற்கமையவே செயற்படுகின்றனர்.
தமது குழுவினரை கட்டுப்படுத்த முடியாத காரணத்தினால் தான் எதிர்க் கட்சி தலைவர் பதவி வகித்த மிலிந்த மொறகொட பதவியை தூக்கியெறிந்தார் என நினைக்கிறேன். தற்போதைய எதிர்க் கட்சித் தலைவர் மொஹமட் மஹ்ரூப் ஐ.தே. கட்சியில் அங்கம் வகிக்கையில் அன்றைய ஐ.தே.கட்சி வேட்பாளர் பட்டியலில் குளறுபடி செய்து அது இறத்துச் செய்யப்பட்டது. அதே போன்று அவருக்கு எதிராக பல வழக்குகள் இருந்தன. இதன் காரணமாகவே ஐ.தே. கட்சியில் மேயர் வேட்பாளராக நியமிக்கப்படவில்லை. பின்னர் அரசாங்கத்துடன் இணைந்து பொதுத் தேர்தலில் போட்டியிட்டு தோல்வி அடைந்தார். மா நகர சபை தேர்தலில் போட்டியிட்டு உறுப்பினரானார்.





