பத்மநாபசாமி கோவில் பாதுகாப்புக்கு ‘கமாண்டோ’ வீரர்கள் நியமனம்

நவீன ‘லேசர்’ கருவிகள் அமைக்கவும் முடிவு
திருவனந்தபுரம் பத்மநாபசாமி கோவிலில் ரூ. 1 1/2 லட்சம் கோடி மதிப்புள்ள பொற்குவியல் இருப்பதால், கமாண்டோ வீரர்கள் பாதுகாப்புக்கு நிறுத்தப்பட்டு உள்ளனர். நவீன லேசர் கருவிகள் அமைக்கவும் முடிவு செய்யப்பட்டு உள்ளது.
திருவனந்தபுரம் பத்மநாபசாமி கோவிலில் உள்ள ரகசிய அறைகளை திறந்து பார்த்தபோது ரூ. 1 1/2 லட்சம் கோடிக்கும் அதிகமான பொற்குவியல் உள்ளது கண்டுபிடிக்கப்பட்டது. இதன் மூலம் உலக அளவில் பிரபலமானதை தொடர்ந்து பத்மநாபசாமி கோவிலுக்கு 3 அடுக்கு பாதுகாப்பு போடப்பட்டு உள்ளது.
கோவிலின் உள் புறத்திலும், வெளிப்பகுதிகளிலும் ஆயுதம் தாங்கிய பொலிஸார், கமாண்டோ படை வீரர்கள், ரகசிய பொலிஸார் உள்பட 160 பேர், 24 மணி நேரமும் கண்காணிப்பு பணியில் ஈடுபடுத்தப்பட்டு உள்ளனர்.
கோவில் பகுதியிலும், ரகசிய அறைகளிலும் கண்காணிப்பு கேமராக்கள் பொருத்தவும், வாசல் பகுதிகளில் ‘மெட்டல் டிடெக்டர்’, ‘ஸ்கேனிங்’ கருவி ஆகிய நவீன பாதுகாப்பு வசதிகளை அமைக்கவும் பொலிஸ் அதிகாரிகள் ஆலோசனை நடத்தி வருகிறார்கள்.
விலைமதிப்பற்ற பொக்கிஷங்கள் உள்ள ரகசிய அறைகள் அமைந்துள்ள இடங்களில் நவீன ‘லேசர் சென்சர்’, ‘மூவ்மென்ட் சென்சர்’ ஆகிய கருவிகளை பொருத்தவும் முடிவு செய்யப்பட்டு உள்ளது.
கோவிலின் உள் பகுதியில் 9 மையங்களில் ஆயுதம் தாங்கிய பொலிஸார் பணியமர்த்தப்பட்டு உள்ளனர். வெடிகுண்டு நிபுணர்களும் சோதனை பணிகளில் தீவிரமாக ஈடுபடுத்தப்பட்டுள்ளனர்.
