15ம் திகதி பாடசாலைகள் 
திறக்கப்படும் தமிழக அரசு உறுதி


திட்டமிட்டபடி ஜூன் 15ம் திகதி பாடசாலைகள் திறக்கப்படும் என்று அரசு தெரிவித்துள்ளது. எந்த பாடப் புத்தகங்களைப் பின்பற்ற வேண்டும் என்பது பற்றி பின்னர் அறிவிக்கப்படும் என்றும் அரசு கூறியுள்ளது. தமிழகத்தில் நடைமுறையில் இருந்த நான்கு விதமான பாடத் திட்டங்களை நீக்கிவிட்டு அனைவருக்கும் ஒரே மாதிரியான பாடத்திட்டத்தை கொண்டு வர தி.மு.க. அரசு சட்டம் இயற்றியது. 
முதல் கட்டமாக சென்ற ஆண்டில் 1 மற்றும் 6ம் வகுப்புகளில் சமச்சீர் கல்வி பாடத்திட்டம் அறிமுகம் செய்யப்பட்டது. இந்த ஆண்டில் மற்ற வகுப்புகளுக்கு அமுல்படுத்துவதாக இருந்தது. இதற்காக ஏழரைக் கோடி புத்தகங்கள் தயாரிக்கப்பட்டு அனைத்து மாவட்டங்களுக்கும் அனுப்பி வைக்கப்பட்டன. 
இந்த நிலையில் அ.தி.மு.க அரசு பதவி ஏற்றதும் சமச்சீர் கல்வியை நிறுத்தி வைப்பதாக அறிவித்தது. பழைய பாடத் திட்டப்படி புத்தகங்களை அச்சிட வேண்டியிருப்பதால் ஜூன் 1க்கு பதில் 15ம் திகதி பள்ளிகள் திறக்கப்படும் என்றும் அறிவித்தது. தென் மாநிலங்களை நேர்ந்த 45க்கும் மேற்பட்ட அச்சகங்களில் அந்த பணி நடக்கிறது. 
இதற்கிடையில் சமச்சீர் கல்வியை நிறுத்திவைப்பதை எதிர்த்து உயர் நீதிமன்றில் பொது நல வழக்கு தொடரப்பட்டது. அதையடுத்து அரசு ஒரு சட்ட திருத்தத்தை பேரவையில் நிறைவேற்றியது. 
வழக்கில் தீர்ப்பு அறிவித்த உயர் நீதிமன்றம் அரசின் சட்ட திருத்தத்துக்கு தடை விதித்தது. இதனால் பள்ளிகள் திறப்பு, பாடத் திட்டம் ஆகியவை குறித்து குழப்பம் ஏற்பட்டது. இது குறித்து பள்ளிக்கல்வி செயலாளர் சபீதாவிடம் கேட்டபோது ‘ஜூன் 15ம் திகதி திறக்கப்படும் என்ற அறிவிப்பில் மாற்றம் இல்லை. எந்த பாடப் புத்தகத்தை பின்பற்றுவது என்பது பின்னர் அறிவிக்கப்படும்’ என்றார்.
