தமிழ்நாடு, புதுச்சேரி உட்பட 5 மாநிலங்களுக்கு தேர்தல் திகதி இன்று தெரியும்

முதல் நாள் கூட்டத்தில், சென்னை, திருவள்ளூர், காஞ்சிபுரம், வேலூர் உள்ளிட்ட 10 மாவட்ட அதிகாரிகளுக்கும், 2ம் நாளில் திருச்சி, கோவை, ஈரோடு உள்ளிட்ட 15 மாவட்ட அதிகாரிகளுக்கும் நேற்று முன்தினம் மற்ற மாவட்ட அதிகாரிகளுக்கும் பயிற்சி வழங்கப்பட்டது. கூட்டத்தில் பிரவிண்குமார் பேசுகையில், ‘தமிழகம், புதுச்சேரி, கேரளா, அசாம், மேற்கு வங்கம் ஆகிய 5 மாநில சட்டப் பேரவைகளுக்கான தேர்தல் திகதி பெப்ரவரி 20ம்திகதி அல்லது மார்ச் 1ம் திகதி அறிவிக்கப்பட உள்ளது. 
தேர்தல் நன்னடத்தை விதிமுறைகள் உடனடியாக அமுலுக்கு வரும் தேர்தலை சந்திக்க எந்த நேரத்திலும் தயாராக வேண்டும். அதற்கேற்ப பணிகளை முடுக்கி விட வேண்டும் என்றார். தமிழகத்தில் முதல்வர் கருணாநிதி தலைமையிலான திமுக ஆட்சி நடைபெறுகிறது. இந்தத் தேர்தலிலும் திமுகவும், காங்கிரசும் கூட்டணி அமைத்துப் போட்டியிடுகின்றன. 
புதுச்சேரியில் வைத்தியலிங்கம் தலைமையிலான காங்கிரஸ் ஆட்சி நடக்கிறது. மேற்குவங்கத்தில் 33 ஆண்டுகளாக கம்யூனிஸ்ட் கூட்டணி ஆட்சி நடக்கிறது. கேரளாவில் அச்சுதானந்தன் தலைமையிலான இடதுசாரி கூட்டணி ஆட்சியும், அசாமில் தருண் கோகய் தலைமையில் காங்கிரஸ் அரசும் தேர்தலை சந்திக்கின்றன. ‘தமிழகம்’ புதுச்சேரியில் ஒரே கட்டமாகத் தேர்தல் நடத்த வேண்டும் என்று பல்வேறு கட்சியினரும் தலைமை தேர்தல் ஆணையத்திடம் வலியுறுத்தி உள்ளனர். 
கேரளாவும் இதே கோரிக்கையை முன்வைத்துள்ளது. இதுகுறித்து ஆணையம் பரிசீலித்து நடவடிக்கை எடுக்கும் என்று அதிகாரிகள் தெரிவித்துள்ளனர். ஆனால், நக்சல்கள் ஆதிக்கம் நிறைந்த அசாம், மேற்குவங்கத்தில் ஒரே கட்டமாகத் தேர்தல் நடத்துவதில் சிக்கல் உள்ளது. தேர்தல் பாதுகாப்புக்கு வீரர்கள் பற்றாக்குறை ஏற்படும் என்பதால், இந்த மாநிலங்களில் பல கட்டங்களாகத் தேர்தல் நடக்கும் என்று எதிர்பார்க்கப்படுகிறது. ஆசாமில் 2 கட்டமாகவும், மேற்குவங்கத்தில் 5 கட்டமாகவும் தேர்தல் நடத்த ஆணையம் திட்டமிட்டுள்ளது என்று அதிகாரிகள் தெரிவித்தனர்.
