ஸ்கொட்லாந்து நம்பிக்கைகள்!


ஆண்டாண்டு காலமாக நிலவி வரும் பகுத்தறிவற்ற நம்பிக்கைகள் நம் நாட்டில் மட்டுமல்ல, வெளிநாடுகளிலும் நிறையவே உண்டு. அப்படி ஸ்கொட்லாந்தில் நிலவும் சில நம்பிக்கைகள் இவை.
மூன்று அன்னங்கள் சேர்ந்தாற்போல் பறந்து சென்றால் நாட்டுக்குத் தீங்கு நேரும். கதவில் சாய்ந்துகொண்டு நிற்கக் கூடாது. கிறிஸ்துமஸ் அன்று காதல் கடிதங்களைத் தபால் பெட்டியில் போடக் கூடாது. வீட்டுக்குள் மண்வெட்டியை எடுத்துச் செல்லக் கூடாது.

அல்ஸ்டர் என்று அழைக்கப்பட்ட வடக்கு அயர்லாந்துப் பகுதியின் முதல் மன்னர் ஹெர்மன் ஓ நீல். அவர் இப்பதவியை அடைய தனது கரத்தையே இழந்தார்.
அல்ஸ்டரை கைப்பற்ற ஓ நீல் கப்பலில் புறப்பட்டபோது போட்டியாக மற்றொருவரும் கிளம்பினார். அயர்லாந்து மண்ணில் யாருடைய கை முதலில் படுகிறதோ அவரே அந்நாட்டுக்கு அரசராவது என்று இருவரும் பேசி முடிவெடுத்தனர்.
இருவரது கப்பல்களும் போட்டி போட்டுக்கொண்டு சென்றன. அடுத்தவர் முதலில் கரையேறி விடுவார் போலத் தோன்றவே, ஓ நீல் தனது கரத்தை வெட்டிக் கரையில் வீசினார்.
ஒப்பந்தப்படி ஓ நீலின் கையே முதலில் அயர்லாந்து மண்ணைத் தொட்டதால் அவரே அரசர் ஆனார். ஓ நீலுக்குப் பின் அவரது சந்ததியினர் பல நூறு ஆண்டுகள் அந்நாட்டை ஆண்டனர். வலது கரமே அரசாங்கச் சின்னம் ஆயிற்று.

மழை அல்லது பனியின்போது கார், பஸ்ஸில் சென்றால் கவனித்திருக்கலாம். அப்போது ‘வைப்பர்’ அசைந்து கண்ணாடி மீது விழும் நீர்த் துளிகளைத் துடைத்து ஓட்டுநர் தெளிவாகப் பார்க்க உதவும். ஆனால் எந்த ‘வைப்பரும்’ நம் கண் இமைகளுக்கு நிகராகாது.
நம் கண் இமைகள் மேலும் கீழும் அசைந்து வைப்பரை போல் பணிபுரிகின்றன. மெல்லியன் தோலால் ஆன இமைகள் நமது பார்வையைத் தடுக்காதபடி அவ்வளவு வேகமாக அசைகின்றன. இமைகள் தாமாகவே தமது பணியைச் செய்கின்றன. ஆறு வினாடிகளுக்கு ஒருமுறை நாம் இமைக்கிறோம். அதாவது ஒரு மனிதன் தன் வாழ்நாளில் இரண்டரைக் கோடி முறை இமைக்கின்றான்.
இமைப்பது ஏன் முக்கியமானது? இமைப்பது கண்களை எவ்வாறு பாதுகாக்கிறது? இமையில் உள்ள முடிகள் விரிவாக அமைந்தவை. அதன் பணி, தூசுகள் கண்ணில் விழாமல் பாதுகாப்பதே. 
மழை பெய்யும்போதோ, காற்று மணலைச் சுற்றி வீசும்போதோ இமைகள் தாமாகவே மூடிக்கொள்கின்றன. மழைநீர், வியர்வை ஆகியவை கண்களில் விழாமல் ஒரு பக்கமாக வடியும்படி புருவங்கள் தடுப்பாக இருக்கின்றன. மேலும் இமைப்பதால் கண்கள் ஈரத்துடன் இருக்கவும் எளிதில் சுழலவும் முடிகிறது-
கண் இமையோரங்களில் இருபது, முப்பது சிறு சுரப்பிகள் உள்ளன. இமைகளுக்கு இடையே இவற்றின் திறப்பு அமைந்துள்ளது. கண் இமைகள் மூடும் போது இந்தச் சுரப்பிகள் நீரைச் சுரக்கின்றன. இந்த நீர், கண்களுக்கு நன்மை பயக்கிறது.
கண்ணீர்ச் சுரப்பியில் உள்ள கண்ணீர் இவ்வாறுதான் பயன்படுகிறது. அதனால் ஒவ்வொரு முறை இமைக்கும் போதும் நாம் அழுகிறோம் என்றே கூறலாம்.
