அடுத்த கட்டம்மாகாண சபைத் தேர்தல்


இரண்டாவது உலக யுத்தத்தின் பின் சாம்பல் மேட்டி லிருந்து ஜப்பான் அபிவிருத்தி அடைந்ததைப் போல யாழ்ப்பாணமும் அபிவிருத்தியடையும் என்று யாழ்ப்பாண மேயர் யோகேஸ்வரி பற்குணராசா கூறியிருப்பது வடக்கின் வளர்ச்சியில் அக்கறை உள்ள வர்களிடம் நிச்சயமாக நம்பிக்கையைத் தோற்றுவிக்கும். 
நேற்று முன்தினம் தனது கடமைகளைச் சம்பிர தாயபூர்வமாகப் பொறுப்பேற்றுக் கொண்ட பின் ஆற்றிய உரையிலேயே மேயர் இவ்வாறு கூறியுள்ளார்.
யாழ்ப்பாணத்தின் இரண்டு மேயர்கள் அடுத்தடுத்துப் புலி களால் கொல்லப்பட்ட பின் நீண்ட காலமாக மக்களால் தெரிவு செய்யப்பட்ட பிரதிநிதித்துவம் இல்லாதிருந்த யாழ்ப்பாண மாநகர சபைக்கு அண்மையில் தேர்தல் நடைபெற்றது. 
மக்கள் தேர்தலுக்குத் தயாரில்லை என் றும் இப்போது தேர்தலை நடத்தக் கூடாது என்றும் சில பாராளுமன்ற உறுப்பினர்கள் ஆட்சேபனை தெரி வித்தார்கள். 
பாராளுமன்றத் தேர்தலைத் தவிர வேறு எந்தத் தேர்தலை நடத்த முற்பட்டாலும் எதிர்ப்புத் தெரிவிப்பதையே வழக்கமாகக் கொண்ட இவர்களின் ஆட்சேபனையைப் பொருட்படுத்தாமல் அரசாங்கம் தேர்தலை நடத்தியது. மக்கள் தேர்தலில் வாக்க ளித்தார்கள். மக்களால் தெரிவு செய்யப்பட்ட பிரதி நிதிகளின் நிர்வாகம் இன்று அங்கு நடைபெறுகின்றது.
யாழ்ப்பாண மாநகர சபைத் தேர்தலையும் வவுனியா நகர சபைத் தேர்தலையும் வெற்றிகரமாக நடத்தி முடித்த தைப் போல மாகாண சபைத் தேர்தலை நடத்துவதற்கும் அரசாங்கம் முன்வர வேண்டும். உள்ளூராட்சி மட்டத்திலிருந்து நிறைவேற்று ஜனாதிபதிப் பதவி வரை மக்களின் தெரிவு இடம்பெறும் பட்சத்திலேயே ஜன நாயகத்தின் பெறுமானம் பேணிக் காக்கப்படும். வட மாகாணத்தை முழுமையாக எடுத்துப் பார்க்கையில், அங்கு ஜனநாயகம் வாழவில்லை என்றுதான் கூற வேண்டும். மாகாண சபைத் தேர்தலைத் தாமதமின்றி நடத்துவதன் மூலமே இக் குறைபாட்டைத் தவிர்க்கலாம்.
வட மாகாணத்தில் நீண்ட காலமாக மக்களால் தெரிவு செய் யப்பட்ட மாகாண சபை இல்லாதிருப்பதற்குத் தமிழ்த் தலைவர்களே பிரதான பொறுப்பாளிகள். மாகாண சபைத் தேர்தலை நடத்தக் கூடாது என்று தமிழ்த் தேசியக் கூட்டமைப்பு தொடர்ச்சியாக எதிர்ப்புத் தெரி வித்து வருகின்றது. 
இனப்பிரச்சினைக்கான தீர்வாக மாகாண சபையை ஏற்க முடியாது என்று இவர்கள் கூறும் காரணம் பொருத்தமானதல்ல. மாகாண சபையை ஏற்பதால் எந்தெந்த விதத்தில் மக்களுக்குப் பாதிப்பு ஏற்படும் என்று இவர்கள் கூற முடியாது. ஏனெனில் இப்போது உள்ளதிலும் பார்க்கப் பாதிப்பான நிலை எதுவும் மாகாண சபை நடைமுறைக்கு வருவதால் ஏற் படப் போவதில்லை. 
மாறாக, மாகாண சபையின் மூலம் மக்கள் பல நன்மைகளை அடைவார்கள். கொழும்பில் முடிவு எடுக்கப்பட வேண்டியதாக இப்போது உள்ள பல விடயங்களில் மாகாண சபை நடைமுறைக்கு வரும் பட்சத்தில் மக்களால் தெரிவு செய்யப்பட்ட பிரதிநிதி களால் மாகாண மட்டத்தில் முடிவு எடுக்கப்படும் நிலை உருவாகுவது மக்களுக்கு நன்மை பயப்பதேயொழிய பாதிப்பானதல்ல.
மாகாண சபையை ஏற்பது இனப் பிரச்சினைக்கான அர சியல் தீர்வை அடையும் முயற்சிக்குத் தடையாக அமையாது. மாகாண சபையை அரசியல் தீர்வின் ஆரம்ப கட்டமாக ஏற்பதால் தீர்வு முயற்சி எவ் விதத்திலும் பாதிப்படையாது. 
மாகாண சபை வேண்டாம் எனக் கூறுவது அச் சபை மூலம் மக்களுக்குக் கிடைக் கக் கூடிய நன்மைகளை மறுதலிப்பதாகும். எனவே மாகாண சபைக்கு எதிர்ப்புத் தெரிவிக்கும் தமிழ்த் தலைவர்கள் தங்கள் நிலைப்பாட்டை மீள்பரிசீலனை செய்ய வேண்டும் என்பதே தமிழ் மக்களின் எதிர் பார்ப்பு.
இப்போது மேற்கொள்ளப்படும் மீள்குடியேற்றச் செயற் பாடுகள் பூர்த்தியடைந்ததும் வடக்கில் மாகாண சபைத் தேர்தலை நடத்த முடியும். தமிழ் மக்கள் மீது தங்களுக் குள்ள அக்கறையை இத் தேர்தலில் பங்கு பற்றுவதன் மூலம் தமிழ்த் தலைவர்கள் வெளிப்படுத்துவார்களென நம்புகின்றோம்.
