லிபியாவில் தவித்த 500 இந்தியர்கள் நாடு திரும்பினர்



உள்நாட்டு கலவரங்கள் நடந்து வரும் லிபியாவில் சிக்கி தவித்த இந்தியர்கள் 500 பேர் நேற்று முன்தினம் விமானங்களில் டெல்லி வந்து சேர்ந்தனர். எகிப்தை தொடர்ந்து லிபியாவில் அதிபர் கடாபியை பதவிவிலக வலியுறுத்தி புரட்சி வெடித் துள்ளது. இதனால் உள்நாட்டு கலவரங்கள் அதிகரித்து அங்கு பதற்றம் நிலவி வருகிறது. 
லிபியாவில் 18 ஆயிரத்துக்கும் மேற்பட்ட இந்தியர்கள் வேலை செய்து வருகின்றனர். அவர்களை பத்திரமாக அழைத்து வர மத்திய அரசு 2 போர்க் கப்பல்களை லிபியாவுக்கு அனுப்பி உள்ளது. கடந்த சனிக்கிழமை கிளம்பிய இந்தக் கப்பல்கள் அந்த நாட்டுக்கு சென்றடைய 12 நாட்கள் ஆகும். இதற் கிடையே, உள்நாட்டு கலவரம் தீவிரம் அடைந்துள்ளதால் அங்குள்ள இந்தியர்களை அழைத்துவர 2 ஏர் இந்தியா விமானங்கள் அவசரமாக அனுப்பப்பட்டன. 
தினமும் 2 விமானங்கள் மட்டும் தரையிறங்க லிபியா அனுமதி அளித்துள்ளது. மேலும், மார்ச் 10ம் திகதி வரைதான் விமானங்களை லிபியாவில் தரையிறக்க முடியும் என்று தெரிவிக்கப்பட்டது. அதன்படி, கடந்த சனிக்கிழமை லிபியாவில் இருந்து புறப்பட்ட ஏர் இந்தியா விமானத்தில் 291 பேர் டெல்லி வந்தடைந்தனர். 2வது விமானம் நேற்று 295 இந்தியர்களை ஏற்றிக்கொண்டு டெல்லி வந்தது. 
இவர்களில் பெரும்பாலானோர் தமிழகம், கேரளாவை சேர்ந்தவர்கள் என்பது குறிப்பிடத்தக்கது. அவர்களை மத்திய வெளியுறவுத் துறை இணை அமைச்சர் அகமது, செயலர் நிருபமா ராவ் மற்றும் அரசு அதிகாரிகள் வரவேற்றனர். 
மேலும், லிபியாவில் எந்த நிறுவனத்தில் வேலை செய்தார்களோ அந்நிறுவனத்தினர் தங்கள் ஊழியர்களை சொந்த ஊருக்கு அனுப்பி வைக்கும் ஏற்பாட்டை செய்திருந்தனர். இதற்கிடையில், லிபியாவில் இருந்து சாலை வழியாக துனிசியாவுக்கு 88 இந்தியர்கள் சென்றுள்ளனர். அவர்களை துனிசியாவில் உள்ள இந்திய தூதரக அதிகாரிகள் வரவேற்று முகாமில் தங்க வைத்துள்ளனர். 
அவர்களை விமானத்தில் இன்று பத்திரமாக டெல்லிக்கு அனுப்பி வைக்க ஏற்பாடுகள் நடந்து வருகின்றன. மத்திய விமானப் போக்குவரத்துத் துறை அமைச்சர் வயலார் ரவி, கொச்சியில் நேற்று நிருபர்களிடம் கூறியதாவது :-
லிபியாவில் சிக்கியுள்ள இந்தியர்களை பத்திரமாக அழைத்து வர தேவைக்கேற்ப கூடுதலாக ஏர்இந்திய விமானங்களை அனுப்பி வைக்க உள்ளோம். இந்தியா திரும்ப விரும்பும் இந்தியர்களை அழைத்து வர ஏற்கனவே ஒரு கப்பல் சென்றுள்ளது. அந்த கப்பலில் இந்தியர்களை ஏற்றிக்கொண்டு எகிப்து துறைமுகத்துக்கு செல்ல உத்தரவிடப்பட்டுள்ளது. அங்கிருந்து விமானத்தில் இந்தியர்கள் டெல்லி அழைத்துவரப்படுவார்கள். இவ்வாறு வயலார் ரவி கூறினார்.
