ரூ. 200 கோடி நில மோசடி புகார்:ஆளுநர் ரோசய்யாவை நீதிமன்றில்நேரடியாக ஆஜராக உத்தரவு


ஆந்திராவில் அரசு நிலத்தை தனியாருக்கு ஒதுக்கீடு செய்ததன் மூலம் அரசுக்கு ரூ. 200 கோடி இழப்பு ஏற்படுத்தியதாக தொடரப்பட்ட வழக்கில், நேரில் அஜராக தமிழக ஆளுநர் ரோசய்யாவுக்கு ஹைதராபாத் நீதிமன்றம் அழைப்பாணை அனுப்பியுள்ளது. கடந்த 2010 ஆம் ஆண்டில் ஆந்திர முதல்வராக ரோசய்யா இருந்தார். அப்போது ஹைதராபாத்தில் அமீர்பேட் என்ற இடத்தில் இருந்த அரசுக்கு சொந்தமான 9.14 ஏக்கர் நிலம் தனியாருக்கு ஒதுக்கீடு செய்யப்பட்டது. மிகவும் குறைவான விலைக்கு நிலம் ஒதுக்கீடு செய்யப்பட்டதால் மாநில அரசுக்கு ரூ. 200 கோடி இழப்பு ஏற்பட்டதாக புகார் எழுந்தது.
இது தொடர்பாக ஹைதராபாத்தைச் சேர்ந்த வழக்கறிஞர் மோகன் லால் என்பவர் 2010 ஆம் ஆண்டு டிசம்பரில் இலஞ்ச ஒழிப்பு, நீதிமன்றத்தில் மனு தாக்கல் செய்தார். இந்த வழக்கில் ஆந்திர முதல்வராக இருந்த ரோசய்யா உட்பட 13 பேர் மீது வழக்கு பதிவு செய்யப்பட்டு விசாரணைக்கு உத்தரவிடப்பட்டது.
புகார் குறித்து விசாரித்த இலஞ்ச ஒழிப்புத்துறை அதிகாரிகள், ரோசய்யாவுக்கு எதிராக ஆதாரங்கள் இல்லை என்றும் வழக்கை முடிக்கலாம் என்றும் 2011 மார்ச் மாதம் நீதிமன்றத்தில் அறிக்கை தாக்கல் செய்தனர். இதற்கு எதிர்ப்பு தெரிவித்தும் சாட்சிகளை விசாரிக்க கோரியும் மோகன் லால் மீண்டும் மனு தாக்கல் செய்தார். இதை ஏற்று சாட்சிகளை விசாரிக்க நீதிமன்றம் முடிவு செய்தது.
ரோசய்யாவின் முதன்மை செயலாளராக இருந்த மூத்த ஐ. ஏ. எஸ். அதிகாரி சர்மா உட்பட சில அதிகாரிகள் நீதிமன்றத்தில் ஏற்கனவே சாட்சியம் அளித்தனர். இந்த வழக்கு தொடர்பாக ஆகஸ்ட் 2 ஆம் திகதி நேரில் ஆஜராக ரோசய்யாவுக்கு ஹைதராபாத் இலஞ்ச ஒழிப்பு நீதிமன்றம் நேற்று முன்தினம் அழைப்பாணை அனுப்ப உத்தரவிட்டது.
