புத்தரின் புனிதச்சின்னங்களும்  பிரச்சாரபொருள்: ஐ.தே.க.


தேசிய ரீதியிலான தேர்தல்கள் நடத்தப்படுமானால் அரசாங்கத்தோடிருக்கும் ""பலரை'' எம்மோடு இணைத்துக் கொண்டு அரசாங்கத்தை வீட்டுக்கு அனுப்புவோம் என சவால் விடும் ஐ. தே க வின் குருநாகல் மாவட்ட பாராளுமன்ற உறுப்பினர் அகில விராஜ காரியவசம் ""கமிஷன்'' பெறுவதற்காக வீதிகளை செப்பனிடுதலுக்கு முன்னுரிமை வழங்கும் அரச தரப்பினர் மக்களின் அத்தியாவசியத் தேவைகளை நிறைவேற்றுவதில்லையென்றும் குற்றம் சாட்டினார்.
கொழும்பில் எதிர்கட்சித் தலைவர் அலுவலகத்தில் நேற்று வெள்ளிக்கிழமை இடம்பெற்ற ஊடகவியலாளர் மாநாட்டில் உரையாற்றும் போதே அகில விராக் காரியவசம் எம்.பி இதனைத் தெரிவித்தார்.
இங்கு அவர் தொடர்ந்து உரையாற்றுகையில் 
சட்டம் கட்டமாக தேர்தல்களை நடத்தி பல கோடி ரூபாய்களை விணாக்கும் செயற்பாடுகளை அரசாங்கம் முன்னெடுத்து வருகிறது. கிழக்கு வட மத்திய சப்ரகமுவ மாகாணங்களில் தேர்தல்களை நடத்தி. மக்களுக்கு லஞ்சம் வழங்கி மக்களை மனோரீதியாக அரசு பக்கம் இழுப்பதற்காக புத்தரின் புனிதச் சின்னங்களை தேர்தல்கள் நடைபெற்ற பகுதிகளில் காட்சிப்படுத்தி மண் வெட்டி, நீர் இரைக்கும் இயந்திரங்கள் உட்பட பல்வேறு பொருட்களை பரிசுகளாக வழங்கி மக்களின் வாக்குகளை கொள்ளையடித்தே அரசாங்கம் மாகாண சபைத் தேர்தல்களின் வெற்றி பெற்றது.
எமது மக்களும் இன்னமும் யாருக்கும் வாக்களிக்க வேண்டும். யாருக்கும் வாக்களிக்க கூடாதென்ற மனப்பக்குவத்தை இன்னமும் பெறவில்லையென்பது வேதனைக்குறிய விடயமாகும்.
சண்டியர்களும், குண்டர்களும் பரிசுப் பொருட்களை வழங்கியதும் அவர்களுக்கு வாக்குகளை அள்ளிப் போடும் மக்கள் புத்திஜீவிகளை தேர்தலில் நிறுத்தினால் கண்டுகொள்வதில்லை.
இந்நிலை மாற வேண்டும் உண்மையானவர்களுக்கு வாக்களிக்கு நிலைமை நாட்டில் உருவாகவேண்டும். வட மத்திய, சப்ரகமுவ மாகாண மக்களை புத்தரின் புனிதச் சின்னங்களை கொண்டு வந்து காட்சிப்படுத்தி அரசாங்கம் வாக்குகளை பெற்றது. எதிர்காலத்தில் மேலும் பல தேர்தல்கள் கட்டம் கட்டமாக நடைபெறவுள்ளது.
மேல் மாகாண சபை கலைக்கப்பட்டு தேர்தல் நடத்தப்படும் பட்சத்தில் ""கிறிஸ்தவ'' புனிதச் சின்னங்களை கொண்டு வந்து மக்களின் வாக்குகளை பெறும் செயலிலும் அரசாங்கம் ஈடுபடுலாம். இவ்வாறு மக்களை மனோரீதியாக இலக்கு வைத்து வாக்கு பெறும் யுக்தியையே அரசாங்கம் பின்பற்றி வருகிறது. நடைபெற்று முடிந்த மாகாண சபைத் தேர்தல்களில் அரசாங்கம் பாரிய பின்னடைவைக் கண்டுள்ளது. கிழக்கில் அரசுக்கு 2 இலட்சம் வாக்குகள் கிடைத்தது. ஆனால் அரசுக்கு எதிராக 4 இலட்சம் வாக்குகள் கிடைத்தது. எனவே இனி இரண்டொரு வருடங்களில் தேசிய ரீதியிலான தேர்தல்களை நடத்துமானால் அரசாங்கம் நிச்சயம் தோல்வியுறும்.
அதன்போது அரசு தரப்பினர் பலரை எம்மோடு இணைந்துக் கொண்டு தேர்தலில் களமிறங்கி அரசாங்கத்தை வீட்டுக்கு அனுப்புவோம். பாதைகளை செப்பனிடுதல் கொங்கீரிட் பாதைகளை போடுவதிலேயே அரசாங்கம் அதிக அக்கறை செலுத்துகின்றது. ஆனால் மக்களின் சுகாதாத் தேவைகளை கல்வித் தேவைகளை அடிப்படை வசதிகளை பூர்த்தி செய்வதில் அரசாங்கம் பூர்த்தி செய்வதில் அரசாங்கம் அக்கறை காட்டுவதில்லை. ஏனென்றால் கமிஷன் பெறக் கூடிய விதத்திலான திட்டங்கள் முன்னெடுக்கப்படுகின்றது
என்றார்.

