பெரும்பான்மை இனத்தவர்களாலும்
மதிக்கப்பட்ட தலைவர் தருமர்


ஆ.சி. கணேசவேல்கந்தரோடை, சுன்னாகம்
இலங்கைத் தமிழரசுக் கட்சியின் சிரேஷ்ட தலைவராகவும் இருபத்தி மூன்று வருடங்கள் தொடர்ச்சியாக உடுவில், மானிப்பாய் தொகுதிகளின் நாடாளுமன்ற உறுப்பினராகவும் மக்களின் இதயங்களில் நீங்காத இடத்தை பெற்ற விஸ்வநாதர் தருமலிங்கம் அவர்களின் 25 வது சிரார்த்த தினம் இன்று 02/09/2010 ஆகும்.
“இலங்கையர்” என்று எல்லோராலும் அழைக்கப்படும் தருமலிங்கம் கள்ளம் கபடம், இல்லாதவர். வெள்ளை உள்ளம் கொண்டவர். கோபமே அவருக்கு வராது. சொல்லிலும் செயலிலும் எவரையுமே புண்படுத்தாத நல்ல மனிதர்.
இவரின் பொது வாழ்வு உள்ளூர் ஆட்சி மன்றத்தின் உடுவில் கிராம சபையின் கந்தரோடை வட்டார அங்கத்தவராகவும் பின்பு அதன் தலைவராகவும் ஆரம்பமானது. இலங்கைத் தமிழரசுக் கட்சியின் கொள்கையினால் ஈர்க்கப்பட்ட ‘தர்மர்’ 1960 மார்ச் மாதம் நடைபெற்ற நாடாளுமன்றத் தேர்தலில் போட்டியிட்டு அமோக வெற்றியீட்டினார். 
அப்பொழுது இவருடன் போட்டியிட்ட கல்விமான் ஹன்டி பேரின்பநாயகம் கூட்டுறவாளர் வீ. வீரசிங்கம், கம்யூனிஸ்ட் வி. பொன்னம்பலம் போன்றவர்கள் தோல்வியடைந்தனர். பின்பு தொடர்ந்து நடைபெற்ற தேர்தல்களிலும் வெற்றியீட்டி 1983ம் ஆண்டு ஆறாவது அரசியல் திட்டத்திலிருந்த சட்ட மூலத்திற்கு அமைய சத்தியப்பிரமாணம் எடுக்க மறுத்ததனால் இவரின் பதவி பறிக்கப்பட்டது.
இலங்கைத் தமிழ் பேசும் மக்களின் இதயத்தில் தமக்கென்று தனியிடம் பெற்ற ‘தர்மர்’, தான்சார்ந்த கட்சிக்கு என்றும் விசுவாசமாகவும், இலட்சியப் பற்றுடன் முழு நேர ஊழியனாக பாடுபட்டார். இளம் வயதிலேயே இடதுசாரிக் கொள்கைகளால் கவரப்பட்டார். சாதிக் கொடுமைகளைத் துடைத்தெறியத் துணிந்து செயற்பட்டார். 
அக்காலத்தில் தமிழரசுக் கட்சி பிரிவினைவாதக் கட்சி என்று சிங்கள தலைவர்களினால் பிரசாரம் செய்யப்பட்ட பொழுதும் கூட சிங்களத் தலைவர்கள் ‘தர்மர்’ மீது பெருமதிப்பு வைத்தார்கள். அதன் காரணமாக இவரை ஆபிரிக்க ஆசிய விடுதலை இயக்கத்தின் உப தலைவராகவும் இலங்கை சோவியத் நட்புறவுச் சங்கத்தின் உபதலைவ ராகவும் மற்றும் பல இடதுசாரி இயக்கங்களிலும் இவரை உறுப்பினராக்கி கெளரவித்துள்ளார்கள்.
1972ம் ஆண்டு காலப் பகுதியில் அப்போதைய அரசு தமிழ் இளைஞர்கள் பலரை கைது செய்து விசாரணையின்றி தடுப்புக் காவலில் வைத்த பொழுது அவ்விளைஞர்களின் இல்லங்களுக்கு மாதம் தோறும் சென்று பெற்றோருக்கு ஆறுதல் கூறியவர்.
1972ம் ஆண்டு அ.அமிர்தலிங்கம் நாடாளுமன்றத் தேர்தலில் தோல்வியடைந்தார். அப்பொழுது அவரின் கடமைகளை நாடாளுமன்றத்தில் சிறப்பாக ஆற்றியவர். பாராளுமன்றத்தில் தமிழரசுக் கட்சியின் கொரடாவாக இருந்த தர்மர் முன்னாள் அமைச்சர் கலாநிதி- கொல்வின் ஆர்.டி. சில்வா தலைமையில் இயங்கிய அரசியல் நிர்ணய சபைக்கு தமிழரசுக் கட்சியினால் சமர்ப்பிக்கப்பட்ட சமஷ்டி அரசியல் அமைப்பு யாப்பினை வரைவதில் தன்னந்தனியாக ஈடுபட்டார்.
தர்மரின் நாடாளுமன்ற வாழ்க்கை ஒரு காவியமாகும். இவர் நாடாளுமன்றத்தில் நிகழ்த்திய உரைகளை புரட்டிப் பார்ப்போமானால் தெளிந்த சிந்தனையும், அறிவில் எழுந்த உணர்ச்சியும், இனப்பற்றும், மொழிப்பற்றும், நாட்டுப் பற்றும், சமரச நோக்கும் செறிந்து காணப்படுவதைக் காணலாம். 
ஆழமான கருத்துக்களை சாதாரணமான வார்த்தைகளில் நகைச்சுவையாக கூறும் பண்பு அவரிடமிருந்தது. சுருங்கக் கூறி விளங்க வைக்கும் ஆற்றல் அவரிடமிருந்ததால் மேடைப் பேச்சுகளோ அல்லது பாராளுமன்ற உரைகளோ ஆணித்தரமாகவும் இரத்தினச் சுருக்கமாகவும் அமைந்திருக்கும். இதனால் அவர் கூறும் கருத்துக்கள் கேட்பவர்கள் மனதில் ஆழப்பதிந்துவிடும்.
தமிழ் கலாசாரத்தையும் சைவத்தையும் இறுகக் கடைப்பிடிக்கும் மிகுந்த செல்வம் படைத்த குடும்பத்தில் பிறந்த தருமர் அரசியலில் மட்டுமன்றி ஆன்மீக வழியிலும் அதிக ஈடுபாடுகொண்டவர். தெல்லிப்பழை துர்க்கா தேவஸ்தானத்தின் அறங்காவலராக விளங்கி ஆலய வளர்ச்சிக்காக அயராது உழைத்தவர். ஆலயத்தில் உள்ள ஆதரவற்றோருக்கான இல்லத்துக்கு அடிக்கல் நாட்டித் தொடக்கி வைத்தவரும் இவரே.
இன்று கோப்பாயில் உள்ள ஆசிரியர் கலாசாலை வருடா வருடம் ஆசிரியர்களை உருவாக்கி வருவது யாவரும் அறிந்ததே. இக்கல்லூரி அமைந்திருக்கும் காணி தர்மரின் குடும்பத்தால் அன்பளிப்பு செய்யப்பட்டதையும் அங்குள்ள மண்டபத்துக்கு தருமலிங்கம் மண்டபம் என பெயர் சூட்டப்பட்டதையும் யாவரும் அறிவர்.
“உன்னதமான இலட்சியத்துக்காக உயிரைத் தியாகம் செய்யும் மனிதன் மாந்தருக்குள் தெய்வமாகிறான்” என்பது முதுமொழி. அதேபோல் தருமர் இலட்சியப் பற்றுள்ளவர். தமிழர் தன்மானத்துடன் உரிமையுடன் வாழ வேண்டும் என தணியாத தாகம் கொண்டவர். இன்று தமிழ் பேசும் மக்களின் தெய்வமாகிவிட்டார். 
இவரின் கொடூரமான கொலையை தமிழக முன்னாள் முதல்வர் எம்.ஜி.ஆர், முதல்வர் கருணாநிதி இந்தியப் பிரதமர் ரஜீவ் காந்தி உட்பட பலர் அப்பொழுது வன்மையாக கண்டித்துள்ளார்கள். மக்களுக்காக பாடுபட்ட உலகத் தலைவர்களான மகாத்மா காந்தி, கென்னடி, இந்திரா காந்தி கொலை செய்யப்பட்டார்கள். அந்த வரிசையில் தருமலிங்கம் அவர்களின் உயிரும் 02/09/1985 அன்று பறிக்கப்பட்டது.
