சிறுபான்மையினரின் வாக்குகளில்மாத்திரம் இவர்களுக்கு அக்கறை




பொதுத் தேர்தலில் சிறுபான்மையினரின் வாக் குகளை இலக்கு வைத்துச் சில அரசி யல் கட்சிகள் வெளியிடும் கருத்துகள் சிரிப்பூட்டுவனவாக உள்ளன. மக்கள் விடுதலை முன்ன ணியின் விஜித ஹேரத் சொல்கிறார் சிறுபான்மை சமூ கத்தைத் தாங்கள் ஒரு போதும் மறக்க மாட்டார்களாம். 
தமிழ் பேசும் மக்களுக்காகக் குரல் கொடுப்பதற்கு ஐக்கிய தேசியக் கட்சி ஒருபோதும் பின்னின்றதில்லை என்கிறார் ரவி கருணாநாயக. தேர்தல் காலத்தில் இவர்கள் என்ன தான் சொன்னாலும் மக்கள் இக் கட்சிகளின் அண்மைக் கால செயற்பாடுகளை மறக்கப் போவதில்லை.
நாட்டில் இனப் பிரச்சினை இருப்பதையே ஏற்றுக் கொள் ளாத மக்கள் விடுதலை முன்னணி சிறுபான்மை சமூக த்தை மறக்கப் போவதில்லை எனக் கூறுவதில் அர்த்த மில்லை. பதின்மூன்றாவது அரசியலமைப்புத் திருத்தத்தை முழுமையான அரசியல் தீர்வை நோக்கிய நகர்வுக்கான ஆரம்பமாகவே தமிழ் பேசும் மக்கள் ஏற்றுக் கொண் டிருக்கின்றார்கள். 
அவ்வாறிருக்கையில் அத் திருத்தத்தை முழுமையாக நடைமுறைப்படுத்துவதற்குக் கூட எதிர்ப்புத் தெரிவிக்கின்ற மக்கள் விடுதலை முன்னணி சிறுபான்மை சமூகத்தை மறக்க மாட்டோம் என்று கூறுவதை ஒரு ‘கொமெடி’யாகவே சிறுபான்மையின மக்கள் கருதுவார்கள்.
தமிழ் பேசும் மக்களுக்கு ஐக்கிய தேசியக் கட்சி அளி க்கின்ற கெளரவத்தை கொழும்பு மாவட்டத்துக்கான வேட்பாளர் பட்டியல் விவகாரத்தில் தமிழ் பேசும் மக் கள் பார்த்துவிட்டார்கள். கொழும்பு மாவட்ட ஐக்கிய தேசி யக் கட்சிப் பட்டியலில் உள்ளடக்கப்பட்டிருந்தவரான சீ. வை. பி. ராம் ஒரேயொரு தமிழ் ஐக்கிய தேசியக் கட்சிக்காரர். இறுதி நேரத்தில் கட்சித் தலைமை அவரது பெயரைப் பட்டியலிலிருந்து நீக்கியது. 
ஏராளம் தமிழ் வாக்காளர்கள் வாழ்கின்ற கொழும்பு மாவட்டத்தில் ஒரு தமிழரையாவது ஐக்கிய தேசியக் கட்சி அதன் வேட்பாளராக நிறுத்தாமல் தமிழ் பேசும் மக்கள் பற்றிப் பேசுவது போலி வேஷம். ராம் போட்டியிட்டால் தான் போட்டியிலிருந்து விலகப் போவதாக ரவி கருணாநாயக அச்சுறுத்தியதாலேயே ராமின் பெயர் பட்டியலிலிருந்து நீக்கப்பட்டது. தமிழ் பேசும் மக்களுக்காகக் குரல் கொடு ப்பதற்கு ஐக்கிய தேசியக்கட்சி பின்னிற்காது என்று அதே ரவி கருணாநாயக கூறுவது மிகப் பெரிய முரண்நகை.
இனப் பிரச்சினைக்குத் தீர்வு காண்பதற்கான ஆலோசனை களைத் தெரிவிப்பதற்காக அரசாங்கம் சர்வகட்சிப் பிரதி நிதிகள் குழுவை நியமித்தது. எல்லாக் கட்சிகளும் தத் தமது ஆலோசனைகளை முன்வைக்கும் பட்சத்தில் கரு த்துப் பரிமாறல் மூலம் இணக்கப்பாடான அறிக்கை யொன்றைத் தயாரிப்பது இக் குழுவின் நோக்கம். ஐக்கிய தேசியக் கட்சியும் மக்கள் விடுதலை முன்னணி யும் இக் குழுவின் செயற்பாடுகளில் பங்கு பற்றவில்லை. இதற்கு இவ்விரு கட்சிகளும் சொன்ன காரணம் தமிழ் பேசும் மக்களால் ஏற்றுக் கொள்ள முடியாதது.
சிறுபான்மையின மக்களின் பிரதான பிரச்சினையான தேசிய இனப் பிரச்சினையின் தீர்வுக்கான ஆலோசனைகள் கோரப்பட்ட போது தங்கள் ஆலோசனைகளைச் சமர்ப் பிக்காமல் ஒதுங்கியிருந்தவர்கள் சிறுபான்மை சமூகத்தை மறக்க மாட்டோம் என்றும் தமிழ் பேசும் மக்களுக்காகக் குரல் கொடுக்கப் பின்னிற்க மாட்டோம் என்றும் கூறு வது சிறுபான்மையினரின் நலன்களுக்கு மதிப்பளிக்கும் நிலைப்பாடல்ல. இது சிறுபான்மையினரின் வாக்குகளு க்கான வலைவீச்சு.
சிறுபான்மையினர் இவ்வாறான பசப்பு வார்த்தைகளுள் சிக்கிக் கொள்ளாமல் தூர நோக்குடன் தங்கள் வாக்கு களைப் பயன்படுத்த வேண்டும். அதிகாரத்துக்கு வரக் கூடியவர்கள் யார் என்பதையும் யதார்த்தத்துக்கு அமை வாகத் தீர்வு முயற்சியை முன்னெடுக்கக் கூடியவர்கள் யார் என்பதையும் பற்றி நிதானமாகச் சிந்தித்துச் செயற் பட வேண்டும்.
