முன்னாள் புலி உறுப்பினருக்கு விளக்கமறியல்


பல கொள்ளைச் சம்பவங்களுடன் தொடர்புபட்ட முன்னாள் புலி உறுப்பினர் ஒருவரை விளக்கமறியலில் வைக்குமாறு மட்டக்களப்பு நீதவான் நீதிமன்றம் உத்தரவிட்டுள்ளது.

மட்டக்களப்பு நீதவான் நீதிமன்றத்தினால் பகிரங்க பிடியாணை பிறப்பிக்கப்பட்ட நிலையில், கடந்த 10 மாதங்களாய் தலைமறைவாகியிருந்த முன்னாள் விடுதலைப்புலிகள் இயக்க உறுப்பினரை செவ்வாய்க்கிழமை மாலை காத்தான்குடி பொலிஸார் கைது செய்துள்ளனர்.
'பால்குடியன்",'கிளியரசன்" ஆகிய இயக்கப் பெயர்களை கொண்ட குமாரசாமி லிங்கேஸ்வரன் என்பவரே இவ்வாறு பொலிஸாரின் சுற்றிவளைப்பின் போது நொச்சிமுனை ஆறாம் குறிச்சி பகுதியில் வைத்து கைது செய்யப்பட்டார்.
இவரை மட்டக்களப்பு நீதிவான் நீதிமன்றத்தில் ஆஜர் படுத்தியபோது 14 நாட்கள் விளக்கமறியலில் வைக்குமாறு நீதிவான் நீதிமன்ற நீதிபதி என்.எம்.அப்துல்லாஹ் உத்தரவிட்டுள்ளார்.

ஆறுக்கும் அதிகமான கொள்ளைச் சம்பவங்களுடன் தொடர்புபட்டமைக்காகவே நீதிமன்றம் இவருக்கு பிடியாணை பிறப்பித்திருந்தது. அதற்கு முன்னரும் மூன்று வீடு உடைப்பு சம்வங்கள் தொடர்பாக தேடப்பட்டுவந்தமை குறிப்பிடத்தக்கது.

மேற்படி நபரினால் கொள்ளையிடப்பட்ட ஒன்றரை பவுண் எடை கொண்ட தங்க மாலை 1, பெண்கள் துவிச்சக்கரவண்டி 1, சைக்கிள்கள் 5, கையடக்க தொலைபேசிகள் வீட்டுத்தளபாடங்கள் அடங்கலாக பெருமளவு பொருட்களும் பொலிஸாரால் மீட்கப்பட்டுள்ளன.

