இளம்பெண்ணை மயங்க வைத்துஆபாச படம் எடுத்து மிரட்டியவர் கைது


குளிர்பானம் கொடுத்து மயங்க வைத்து, இளம் பெண்ணை ஆபாச படம் எடுத்து, பணம் கேட்டு மிரட்டி வந்த வாலிபர் கைது செய்யப்பட்டார். ராயப்பேட்டையை சேர்ந்தவர் அப்துல்லா கான் (35), ரியல் எஸ்டேட் தொழில் செய்து வருகிறார். அதே பகுதியைச் சேர்ந்தவர் ரம்யா (30) (பெயர் மாற்றப்பட்டுள்ளது) இவர் வாடகைக்கு வீடு தேடி வந்தார். அப்துல்லாகான் வீடு வாடகைக்கு பிடித்து தருவதாக உறுதி அளித்தார் அதன்படி, ஒரு வீட்டை வாடகைக்கு எடுத்து கொடுத்தார். இதற்கிடையில், இருவரும் நெருங்கி பழக ஆரம்பித்தனர்.
இந்நிலையில், கடந்த சில நாட்களுக்கு முன்பு, குளிர்பானத்தில் மயக்க மருந்து கலந்து ரம்யாவிடம் கொடுத்தார். இதைக் குடித்த அவர் மயக்கம் அடைந்தார். இதை பயன்படுத்திக் கொண்ட அப்துல்லா கான், அவரை ஆபாசமாக படம் பிடித்தார். பின்னர், அதைக் காட்டி ரம்யாவை மிரட்டி வந்தார். 15 சவரன் நகையையும் பறித்ததோடு, தொடர்ந்து பணம் கேட்டு மிரட்டி வந்தார். இதனால் அதிர்ச்சியடைந்த ரம்யா, மீண்டும் பணம் தர மறுப்பு தெரிவித்தார். ஆத்திரம் அடைந்த அப்துல்லாகான், ரம்யா கணவரை கொலை செய்து விடுவதாக எச்சரித்தார். இது குறித்து, அண்ணாசாலை பொலிஸில் ரம்யா புகார் செய்தார் பொலிஸார் வழக்குப் பதிவு செய்து அப்துல்லாகானை நேற்று முன்தினம் கைது செய்தனர்.
