நீண்ட தூர பஸ் பயணிகளின் நன்மை கருவிநாடு பூராவும் 25 ஓய்வு நிலையங்கள்


(கொட்டகலை குறூப் நிருபர்)
இலங்கை போக்குவரத்து சபை, தனியார் பஸ் வண்டிகளில் வெகு தூரம் பயணிக்கும் பயணிகளின் வசதியை முன்னிட்டு பயணிகள் ஓய்வுக்கான மத்திய நிலையங்கள் இருபத்தைந்தை மாவட்ட ரீதியில் நாடு பூராவும் ஸ்தாபித்திட போக்குவரத்து அமைச்சு தீர்மானித்துள்ளது.
இவ்வோய்வு நிலையத்திற்கு அருகில் எரிபொருள் நிலையம், உணவகம், தொலைபேசி நிலையம், சமய ஸ்தாபனம் ஆகியனவும் நிறுவப்படவுள்ளன. தென் மாகாண முதல் அமைச்சர் ஷான் விஜேலால் த சில்வா தலைமையில் காலி வக்வெல்லேயில் அமைந்துள்ள முகாமைத்துவ அபிவிருத்தி பயிற்சி மத்திய பீடத்தில் நடைபெற்ற தனியார், இ.போ.ச பஸ் நேர சூசிகை ஒழுங்கு செய்யும் தேசிய வேலைத்திட்டம் தென் மாகாண சபை கலந்தாலோசனையின் போது இத்தகவல் தெரியவந்தது.
தனியார் போக்குவரத்து சேவை அமைச்சின் செயலாளர் விக்டர் சமரசிங்க, இ.போ.ச உப தலைவர் எல். ஏ. விமலரத்ன, தென் மாகாண போக்குவரத்து அமைச்சின் செயலாளர் ஏ. யூ. சேலாரத்ன, தென் மாகாண பிரிவு போக்குவரத்து அதிகார சபை தலைவர் ஏ. சமரசிங்க ஆகியோர் உட்பட போக்குவரத்து அமைச்சின், இ.போ.ச, தேசிய போக்குவரத்து ஆணையாளர் சேவை உயர் பீட அதிகாரிகளும் இப்பேச்சுவார்த்தையின் போது சமுமளித்திருந்தனர். (ஐ-ஞ)
